
Tigrii intrau în arenă unul cîte unul. 

Pasul lor era mlădios pe nisip. Moale, catifelat, fără vuiet. 

Nu ridicau nici în dreapta, nici în stînga ochii lor galbeni ca de sticlă. 

După gratii, mulțimea din staluri privea cu răsuflarea înfiorată de teamă 
şi de nerăbdare. 

Dar pentru tigrii de Bengal nu se afla pe lume această mulțime. Nu 
merita nici o privire. Pentru dînşii, acum o singură făptură omenească era: 
femeia din mijlocul arenei, înfăşurată în rochia cu solzi aurii şi cu pietre 
scînteietoare. 

Ochii ei luceau tot aşa de arzători ca ochii tigrilor. Numai că ochii verzi 
ai femeii erau poruncitori şi neînduraţi, pe cînd în ochii fiarelor se citea o 
mare Şi istovită supunere. 

Privirile lor se căutau, se aşteptau, se întîlneau. Era destul atît ca să se 
înţeleagă. 

Ochii femeii străpungeau; ochii fiarelor coborau în pămînt. În mîna 
întinsă se legăna un bici cu canaf de mătase. Vîrful biciului arăta locul 
fiecăruia: 

— Tu aci!... Tu dincoace!... Tu dincolo!... 

Iar tigrii îşi luau fiecare locul ştiut, fără împotrivire, înaintînd cu paşii 
lor de gumă, balansîndu-şi cozile grele şi lungi. 

Şase mingi uriaşe de lemn se aflau înşirate de o parte. Şase de cealaltă 
parte. 

Tigrul pipăia cu laba rotundul lemnului. Se înălța cu o zvîcnire uşoară 
şi lină. Se aşeza ca o pisică pe vîrful unui stîlp de poartă. Pe urmă aştepta 
rîndul celorlalți. Căsca. Îşi zbîrlea mustăţile țepoase; arăta cerul gurii şi 
colții. 

În inima privitorilor tremura un fior. În mintea lor stăruia un gînd. 


Toţi ştiau că, într-o singură clipă, dinții aceştia tăioşi şi puternici, labele 
cu ghearele de fier ar putea sfişia, ca pe un pui de vrabie, pe femeia cu 
rochia de solzi aurii şi pietre sclipitoare. 

Dar miss Ellian suridea. Aşa o chema. Miss Ellian surîdea nepăsătoare. 

În mijlocul sălbăticiunilor se afla singură. Fără nici o armă. Atât doar: 
un bici cu şfichi de mătase şi privirea ei. 

Numai cu atît ea prefăcea doisprezece tigri de Bengal în douăsprezece 
pisici blînde şi ascultătoare. 

— Toată puterea îmblînzitoarei e în ochi! vorbi un domn bătrîn, chiar 
în faţa gratiilor, către nepoţica de alături. Dacă privirea slăbeşte o singură 
dată, dacă tigrii simt că dresorul se gîndeşte în altă parte sau că îl prinde 
frica, atunci toţi se năpustesc şi... 

— Eu mă tem! Nu vreau să vorbeşti aşa... Mă tem! şopti copila strîn- 
eîndu-se de braţul bunicului. 

— Ssst! Linişte... 

Toți au tăcut. 

Copila cu hăinuța albă şi cu buclele bălaie s-a încleştat mai strîns lîngă 
domnul bătrîn. Îşi aude tictacul mărunt al inimii. 

Cei doisprezece tigri de Bengal, aşezaţi pe mingile lor de lemn, aştep- 
tau acum cu încordare porunca din ochii femeii. 

De sus, din vîrful cortului de pînză, lumina electrică se revărsa 
orbitoare. Două mii de oameni, înghesuiți cot la cot, nu se clinteau, 
împietriți. 

Era o mulțime foarte amestecată: bătrîni şi femei, părinți şi copii, profe- 
soare şi eleve de şcoală. Îi despărțeau numai rîndurile de bănci şi preţul 
biletelor. Unii sus, în picioare, la galerie; alţii jos de tot, de jur împrejurul 
gratiilor, pe fotolii îmbrăcate cu pluş roşu. 

Toţi uitaseră grijile de acasă, necazurile şi mulțumirile lor mărunte de 
toată ziua. 

Acum priveau ca un singur om. 

Pe stradă, cîți nu se temeau oare de lătratul neaşteptat al unui căţel cu 
coada biîrligată? Acasă, cîți nu tresăreau oare noaptea, speriaţi, cînd trosnea 
o mobilă sau cînd se ivea de sub dulap un şoricel cu ochi de mărgele 
negre? 

Aici şi acum, toți uitaseră aceste spaime caraghioase. Toți luau parte la 
ceva minunat şi rar. 

Douăsprezece fiare sălbatice, îmblinzite şi ascultînd de privirea unei 
femei, de pocnetul unui bici de mătase, de semnul unui vîrf de deget. 

Nu se mai auzi nici un fîşiit de program, nici un glas, nici un scîrțiit de 
scaun, nici o tuse. 


MISS ELLIAN PREZINTĂ PENTRU ULTIMA OARĂ 
CEI DOISPREZECE TIGRI DE BENGAL 


Aşa spunea programul. 

Era reprezentația cea din urmă. 

Miine, circul îşi va strînge cortul. Toate animalele vor pleca în trenul 
cu vagoane albe, în alte oraşe ale lumii. Poate nu se vor mai întoarce 
niciodată. 

Va rămîne în urma lor un loc gol lîngă grădina publică a oraşului. 

Oamenii se vor împrăştia la grijile şi la munca lor. Copiii, la animalele 
fără viaţă, de lemn vopsit şi de pîslă. 

Din nou, unii băiețaşi, prinşi de jocurile lor din fiecare zi, au să uite că 
mai sînt pe lume vietăți de-o frumuseţe sălbatică şi fară seamăn: cu blana 
de catifea, cu ochii de sticlă, cu saltul arcuit ca piatra zvîrlită din praştie. 
Din nou, unele fetiţe fricoase au să tresară speriate cînd latră într-o curte un 
căţel cu coada biîrligată sau cînd fuge prin casă un şoricel ca o jucărie cu 
resort. 

De aceea s-au adunat toţi şi toate încă o dată, să vadă cele două minuni 
ale Circului Struţki la reprezentaţia de adio din iarna anului 1924: 


MISS ELLIAN CU CEI DOISPREZECE TIGRI DE BENGAL 
ȘI, FRAM URSUL POLAR 


Tigrii aşteptau în cerc, pe mingile lor de lemn. 

Femeia înfăşurată în rochie cu solzi aurii şi cu pietre sclipitoare făcu un 
pas îndărăt. Îşi împinse cu piciorul coada rochiei foşnitoare şi facu un semn 
rotit de chemare cu biciul. 

În douăsprezece salturi egale şi zvelte, tigrii au fost lîngă ea. S-au 
lungit împrejur cu boturile culcate pe pămînt. Acum, se părea că în jurul 


femeii s-a deschis o floarea-soarelui uriaşă, alcătuită din douăsprezece 
petale portocalii, brăzdate cu dungi de un negru lucios şi catifelat. 

Mîna femeii începu a dezmierda capetele rotunde, urechile moi, 
boturile umede. Îi alinta. Era mulțumită. 

Fetiţa se ruşină la gîndul că pe dînsa, acasă, n-o asculta nici Pufuleţ, 
pisoiul, care acum o săptămînă, cînd se jucau mai voioşi, tam-nisam a 
zeîriat-o pe obraz. 

lar mai sus, într-o bancă din fund, un băieţel cu nasul cam cîrn şi cu 
ochi sclipitori se înălţase în vîrful picioarelor ca să vadă mai bine. 

Era Petruş, feciorul cel mai mic alt unui muncitor de la o fabrică din 
oraş. Ca mulți alți băieţaşi, dăduse tîrcoale circului o săptămînă întreagă şi 
adunase ban cu ban preţul biletului de intrare. Voia acum să nu-i scape 
nimic din tot ce se întîmpla. Doar nu degeaba de atîtea şi atîtea ori citise 
afişele cu cea mai încordată atenţie, fără să-i pese de frig şi de lapoviţă. Şi 
nu degeaba tot de atîtea seri se uita cu jind de afară, la lumea care intra pe 
uşă. Acum, cînd în sfîrşit a pătruns înăuntru, cum să nu fie el numai ochi şi 
urechi? 

Miss Ellian, din mijlocul tigrilor, a ridicat braţele cu un semn de elibe- 
rare. Pe urmă a pocnit din bici. Tigrii s-au prelins cu paşi de gumă la locul 
lor şi începură să aştepte neclintiți pe mingile de lemn. Femeia, în rochie cu 
solzi aurii şi cu pietre sclipitoare, a ridicat un cerc de hîrtie; a aprins altul 
pe un picior de fier. 

Alt pocnet de bici. 

Unul cîte unul, tigrii se desprind de pe mingile lucioase. Cu un salt 
prelung, trec prin cercul de hîrtie, abia ating pămîntul şi se mai avîntă o 
dată, lin şi întins, prin cercul celălalt de flacără. 

Dar tigrul cel mai îndărătnic şi mai tînăr a ocolit privirea poruncitoare. 
Încercînd să se strecoare tiptil pe sub cercul aprins, se preface că n-a pri- 
ceput. 

Se aşază la locul lui, pe mingea de lemn, şi cască lung, leneş, plictisit. 

— E Rajah. ÎI cheamă Rajah! şopti copila. ÎI cunosc eu de la repre- 
zentaţia de duminica trecută. E cel mai rău... 

Femeia cu biciul nu l-a strigat pe nume. Nici nu l-a atins cu şfichiul de 
mătase. Nici n-a bătut mînioasă cu vîrful pantofului în nisip. L-a privit 
pătrunzător o singură dată şi a înălțat cercul. 

Tigrul arătă colții rînjind. 

— Eu mă tem! Hai să mergem acasă, mă tem)... se înfricoşă fetiţa, înfi- 
eîndu-şi prin haină unghiile mici în braţul bunicului. 

— Ssst... 

N-avea însă de ce se teme fetița cu ochii albaştri, cu paltonaşul alb şi cu 
părul cîrlionţat sub căciuliţa tot albă. 

Privirea de oţel a îmblînzitoarei a fost şi de astă dată mai puternică 
decît îndărătnicia ugrului tînăr şi dîrz. 

Rajah a plecat botul în pămînt. A coborit cu paşi mlădioşi de pe mingea 
de lemn. Şi-a încordat muşchii sub blana catifelată şi a săgetat din două 
salturi, dincolo de cele două cercuri, dintre care unul de văpaie. 

Pe urmă s-a aşezat cuminte la loc. Ochii lui cereau pocăință, iertare. 
Ştia ce-l aşteaptă. 

Îndată ce se va întoarce în cuşca lui, răsplata are să-i fie câteva lovituri 
ascuțite peste bot, cu un bici dureros de curea, nu cu şfichiul delicat de 
mătase al biciuştei de la reprezentaţie. Iar la ceasul hranei, în loc de porția 
de carne crudă, o găleată cu apă. Pedeapsa aceasta o cunoştea. După cum 
cunoştea şi cealaltă înfăţişare a femeii cu rochia de solzi aurii şi cu pietre 
scînteietoare. Cunoştea înfăţişarea cealaltă a ei, aşa cum n-a văzut-o nimeni 
din toată mulțimea adunată în loji, în staluri şi în galerii. Atunci miss Ellian 
îşi leapădă haina sclipitoare de reprezentație. E îmbrăcată într-o tunică 
veche de piele, cu o fustă scurtă şi plină de pete. Nu mai surîde fermecător, 
împărțind sărutări pe vîrful degetelor, cînd publicul aplaudă de se clatină 
circul. 

Atunci apucă biciul de curea cu vîrful de plumb şi drugul de fier 
ascuţit. Țipă cu glas răguşit, loveşte şi împunge în carnea tigrilor cu drugul 
de fier. E crudă cu dînşii, fiindcă directorul circului, om mai crunt şi mai 
nesăţios decît fiarele, nu îngăduie nici o abatere de la poruncile sale. Mereu 
i se pare că toți nu lucrează îndestul. Mereu vrea numere tot mai îndrăzneţe 
în program. Mereu răcneşte că toți mănîncă de pomană: 

— Am să vă arunc pe drumuri, ca să muriţi de foame! 

Trece printre dresori, veşnic tunînd şi fulgerînd. Dresorii, speriaţi, se 
răstesc atunci şi ei la animale. Toţi suferă, toți rabdă. Toţi ştiu că n-au nici 
o scăpare. Din munca şi suferința lor, din nenumăratele amenzi, directorul 
se îmbogăţeşte zi cu zi şi reprezentație cu reprezentaţie. El e fiara cea mai 
fioroasă şi mai nesăţioasă din tot circul. 

Acestea se petrec însă acolo, în cuştile dosnice ale animalelor, după ce 
pleacă mulțimea şi după ce luminile se sting. 

Ştie Rajah, tigrul cel tînăr şi neastîmpărat, el mai ştie că acuşi un semn 
al biciului are să-l cheme în mijlocul arenei. 


Miinile femeii au să-i descleşteze gura... Pe urmă, are să-şi aşeze capul 
cu păr ondulat între dinţii lui, tocmai fiindcă el are faima că e cel mai nesu- 
pus şi mai crud, iar miss Ellian vrea să arate că nu are nici o teamă, nici 
una. Aşa face de trei seri în şir. Ce-ar fi atunci să strîngă puţin, numai 
puţin, dinţii? Ar trosni oasele ca o coajă de ou. Aşa cum trosnesc coastele 
antilopelor, cînd în viaţa lui liberă din codrii de la celălalt capăt al lumii 
sărea din ascunzişuri să-şi sugrume prada. 

Rajah căscă pe marginea lui de lemn. 

Ştia că aceasta n-are s-o facă niciodată. El e în puterea oamenilor acum. 

Iar privirea verzuie şi arzătoare a dresoarei îi nimiceşte orice încercare 
de împotrivire. E tot aşa de netrebnic acum ca maimuţele cele urîte şi 
slugarnice, care se milogesc în cuşca menajeriei să capete alune americane 
şi mandarine. 

Tigrul lăsă pleoapele pe ochii sticloşi, cu lumina îngustă şi oblică, aşa 
cum sînt pisicile la amiază. Nu mai vedea acum nici pe miss Ellian, nici 
mulțimea de jur împrejurul gratiilor. 

Vedea ceea ce trăieşte el întotdeauna, cînd închide pleoapele. 

O pădure cu frunze late, cu desişuri nepătrunse, cu liane spînzurate pînă 
în pămînt. E zbor acolo de păsări cu pene de toate culorile curcubeului: 
păuni care trec cu foşnet mătăsos, păsări colibri mici ca insectele şi fluturi 
mari ca păsările. Se leagănă oare dintr-un copac o creangă sau un şarpe? 
Foşneşte oare numai adierea vîntului sau se strecoară printre foile late alt 
tigru, străin? Este acolo, da! Este acolo o margine de apă cu tufe de bam- 
bus. Cît de bine cunoaşte locul acela!... De cîte şi de cîte ori nu aştepta 
acolo, de cîte ori nu pîndea pitulat, la adăpătoarea antilopelor? Aştepta un 
ceas, două; aştepta pînă noaptea tîrziu. Îşi schimba locul după vînt, ca 
adierea molcomă să nu ducă mirosul lui. Antilopele soseau. Două, trei, 
cîteodată una singură... Privea cu ochii umezi, fricoşi, adulmecînd văzdu- 
hul. Nici nu se auzeau paşii pe pămîntul moale. Pleca botul în unda apei. 
Tresărea. Ciulea urechile să asculte, îşi vîra gîtul printre frunzele de lotus. 
Atunci țîşnea el din tufiş, zvîrlit ca din arc, în cîrca antilopei. Nu era nici o 
zvîrcolire, nici un geamăt... Altădată, se desfăşura însă o luptă de trosneau 
crengile pădurii şi răsunau adîncurile de muget... Odată un bivol sălbatic... 
L-a simțit. ÎL aştepta. I-a sărit în spinare şi bivolul l-a răsturnat, scuturîn- 
du-se peste cap, s-a tăvălit cu el să-l strivească, s-a năpustit să-l împungă 
cu coarnele. O tăcere de moarte s-a întins în toată pădurea. Maimuţele s-au 
ascuns în scorburi: celelalte sălbăticiuni s-au pitit la pămînt. Era o luptă 
uriaşă şi crîncenă între stăpînii codrului! Numai icniturile lor se auzeau, 

numai răgetul şi mugetul bivolului. A fost însă tot el cel mai tare... Pe 
urmă, altă dată, lupta cu elefantul care l-a smuls cu trompa să-l zvîrle ca pe 
un sac la pămînt şi să-l strivească sub tălpile picioarelor groase ca nişte 
stilpi... Dar pînă la urmă a fugit elefantul cu trompa ferfeniță şi cu un ochi 
sîngerat. Pînă tîrziu a tot răsunat noaptea de paşii lui mînioşi, sfărîmînd 
crengile, rupînd perdeaua de liane, culcînd la pămînt tufişurile de bambus. 
Şi altă dată, cei trei vînători cu sulițe, cînd au încercat să-l înconjoare şi au 
căzut toți trei sub dinții lui!... De atunci i s-a dus vestea şi a rămas spaima 
acelor locuri. TIRANUL — aşa îl numeau toți. Aşa îl numeau toți, şi toți 
tremurau înfiorați pînă în măduva oaselor cînd începea el să ragă. Nu se 
mai încumeta nimeni să treacă pe potecile bătătorite. Îi juraseră moartea, şi 
tot ei se temeau de moarte. Cînd mirosea de departe apropierea unuia, îna- 
inta cu răsuflarea aşa de uşoară, că nu şi-o auzea nici el. Înainta, se oprea, 
încă un pas... Un salt. O muşcătură cu dinții clănțănind. Şi gata! Rămînea 
întotdeauna el stăpîn la ochiul de apă unde se adăpau antilopele... Acolo l-a 
prins într-o noapte un cleşte de fier. A încercat să sfarme capcana cu dinţii. 
A umplut pădurea de spaimă şi de muget. A vrut să-şi smulgă laba, s-o 
rupă din os. Mai simte şi acum, cînd e ploaie şi frig, muşcătura adîncă a 
fierului. Pe urmă s-a lungit la pămînt, răpus de durere şi de sîngele scurs, 
aşteptînd moartea împăcat, fară nici un scîncet. Dar după o săptămînă au 
venit oamenii cu suliți şi topoare să-l ridice, sleit de nemîncare şi de sete. 
Nu-i lăsau dreptul să moară în pace. 

Acum e aici. 

L-au adus să-l ţină despărțit de lume prin gratii de fier. 

L-au adus să tremure la pocnetul unui bici cu canaf de mătase, după ce 
luni de zile a îndurat toate chinurile dresajului. Acum pleacă ochii supus 
sub privirea unei făpturi fără arme, cu un singur bici de mătase în mînă. 
Nici o scăpare nu mai este. Nici una! Maimuţele aruncă în el cu coji de 
portocale şi de banană. Se strîmbă şi se scarpină; se agaţă de gratii, cînd îl 
poartă în cuşca lui pe rotile, şi îi fac semne cu labele lor neastîmpărate. 
Numai cînd mugeşte le mai cuprinde deodată groaza codrilor şi atunci se 
zvîrcolesc caraghios, căutînd zadarnic un loc să se ascundă. 

Canaful de mătase îi atinse uşor botul. 

Era o atingere lină, ca o dezmierdare. Dar tigrul ştia că e o dojană. Sub 
blîndeţea alintării cunoştea făgăduiala răfuielii de mai tîrziu, cu drugul de 
fier şi cu biciul dureros. 


N-avea încotro! Pentru el nu mai era nici o scăpare, nici una. Deci 
coborî supus de pe marginea de lemn. Aşa cum cerea orînduiala reprezen- 
tației. 

Mulțimea îşi stăpînea răsuflarea. Tăcerea era atît de adîncă, încît se 
auzeau departe, afară, huruitul tramvaielor şi goarnele de automobil. 

Cei doisprezece tigri s-au înşirat în cunună, culcați în mijlocul arenei. 
Femeia şi-a adunat coada rochiei, a zvîrlit biciul de mătase. S-a aşternut pe 
spate, în mijlocul lor, cu braţele încrucişate pe piept. Şi-a pus capul în gura 
lui Rajah, deschisă, sprijinindu-şi ceafa în colții tari ca pe un spătar de la 
jilţul dentiştilor. 

Tigrul clipeşte din ochii mari şi galbeni, de sticlă. Puțin, numai puțin 
de-ar strînge!... Numai puţin!... Dar ochii femeii îl privesc în sus, peste cap. 
El nu-i vede privirea. O simte însă. Ah! Ce străpungătoare o simte! Şi nu 
strînge dinţii. Stă aşa, nemişcat, cu gura deschisă, ca un tigru împăiat. 

Petruş, băiatul cu ochi sclipitori, a încleştat pumnii, a lungit gâtul, şi 
fără să-şi dea seama a coborit strecurîndu-se printre lume, mai aproape de 
arenă, ca să vadă mai bine. 

Fetiţa cu buclele bălane îşi muşcă buzele. Zvîcnirile inimii îi sparg 
pieptul mic. Unii au închis ochii. Alţii şi-au astupat urechile, să nu audă 
tipătul. Chiar bunicul fetiţei îşi simțea mîna tremurînd uşor pe mînerul de 
fildeş al bastonului. El a mai văzut odată un dresor sfişiat de tigri. Ştie că 
mai toți sfirşesc aşa. Ştie că atunci fiarele, din nou sălbatice, se reped la 
gratii, rînjesc şi se muşcă între dînsele. 

— Hep! 

Dintr-o grațioasă săritură, femeia a fost iarăşi în picioare, în mijlocul 
arenei. 

Îşi scutură părul negru-albăstrui. Îşi împinge coada foşnitoare a rochiei 
cu pantoful. Surîde, salută şi răspunde ropotului de aplauze, risipind cu 
palmele sărutul buzelor spre loji, spre staluri, spre galerii. 

Sus, pe podiumul de lemn îmbrăcat cu postav roşu, fanfara a început un 
marş din toate tobele, şi alămurile, şi piculinele, şi pistoanele... Triunghiul, 
lovit cu ciocănelul de argint, sună: zing-zing! zing-zing!... 

E un marş cu pas de paradă. 

Cei doisprezece tigri de Bengal se întorc spre ieşirea din fund, la 
cuştile lor. 

Păşesc unul cîte unul, ca nişte pisici uriaşe şi cuminţi. 

Îşi leagănă cozile grele şi lungi. 

Nu privesc nici în dreapta, nici în stînga, cu ochii lor mari, galbeni, 
de sticlă. 
Pasul e mlădios pe nisip. Moale, catifelat, fară sunet. 


II. FRAM FACE NAZURI 


A fost o adevărată seară de despărțire. 

Niciodată Circul Struţki n-a avut un program mai bogat. Gimnaşti şi 
echilibrişti. Cai şi elefanţi. Maimuţe şi lei. Pantere şi cîini. Acrobaţi şi 
clovni. Toţi s-au întrecut în dibăcie şi în curaj, în răbdare şi în dispreţ de 
moarte, ca să lase o amintire neştearsă. 

Mulțimea a trecut de la fiorii de emoție la hohote de rîs; de la privirile 
încremenite de minunare la bucuria giumbuşlucurilor născocite de paiaţele 
cu pantalonii largi şi clopoțel în vîrful scufiei. 

Au tremurat toți o dată la salturile mortale ale gimnaştilor îmbrăcaţi în 
tricou negru! Purtau un cap de mort brodat pe piept. Zburau de la un trapez 
la celălalt, fără nici o plasă dedesubt, aşa cum se afla întinsă în celelalte 
seri. 

Glasurile, înfricoşate de această joacă nebunească a gimnaştilor 
primejduiți de moarte, murmurau de pretutindeni din staluri şi din galerii: 

— Ajunge! Opriţi!... Destul! 

Dar trupa, cu semnul alb brodat pe tricoul negru, scutura surizînd din 
capete. Cum destul? Puţină răbdare! Mai aveau şi altele de arătat. 

Erau patru. Doi bărbaţi, două femei. 

Se legănau în văzduh pe trapezul subțire, în vîrful cel mai înalt al 
cortului, sub becurile orbitoare. Îşi trimiteau o chemare. Acum se aflau 
suspendaţi aci, acum dincolo, peste o clipă iarăşi la loc. Se încrucişau în 
aer, lunecau din mînă în mînă, din trapez în trapez. Se prindeau într-o 
ciorchină neagră de trupuri, se desfăceau în lanţ, ajungeau iarăşi în 
leagănul trapezelor să surîdă în jos la mulțimea amuţită de teamă, frecîndu- 
şi palmele cu praf alb, ca să înceapă din nou. 

Tot aşa de sprintene ca nălucile sînt veveriţele brazilor din pădure. 

Dar ele nu au un cap de mort pe piept. Ele nu sînt amenințate să cadă la 
cea mai mică greşeală şi să-şi strivească trupul pe nisipul bătătorit de paşi 
şi de copitele cailor. 

Pe urmă a venit rîndul elefanților uriaşi, cu pielea ca de scrum şi cu 
urechile largi ca paravanele. Călcau greoi pe stîlpii picioarelor. Ridicau 
trompa de gumă să-şi stropească un duş rece pe spinare. Se înălțau pe două 
labe şi dansau în tactul muzicii. Erau mari şi buni. Ascultau de o nuieluşă 
subțire şi se jucau fluierînd din ţignal cu vîrful trompei. 

N-a lipsit nici August cel prost. 

Ca întotdeauna s-a ivit de după perdelele vişinii din fundul arenei, 
clăpăug şi nătărău, cînd nu era nici o nevoie de dînsul. Coada fracului se 
tîra pe pămînt. Tălpile ghetelor erau lungi ca schiurile. Purta guler înalt ca 
o manşetă, cinci veste pe dedesubt şi o cravată pestriță. Avea nasul de 
gogoşar şi un păr cărămiziu care se zbirlea de frică, întocmai ca ghimpii 
aricilor. A încasat fară să clipească din ochi, a încasat palme şi lovituri cu o 
scîndură lată în cap. I-a crescut îndată un cucul roş ca un bec aprins; din 
păr i-au ţîşnit flăcări şi fum. S-a împiedicat de covor, iar cînd a căzut i-a 
cîntat muzicuţa din fundul pantalonilor. A furat un ceas de bucătărie, i-a 
prins un lanţ şi a început să se fudulească, plimbîndu-se de colo-colo, ca un 
boier pe Strada Mare din oraş. Dar ceasul era deşteptător şi a început să 
sune în buzunar tocmai cînd stăpînul îl întreba dacă nu ştie cumva cine i-a 
furat ceasul. A mai făcut şi alte prostii şi a mai spus şi alte minciuni 
gogonate; s-a certat cu ceilalți clovni, Toto şi Tănase. Nu i-a lăsat să cînte 
şi a vrut să înveţe şi el a cînta. 

Iar fiindcă era August cel prost, a rămas ca întotdeauna şi cel păcălit. 

Fetiţa cu ochi albaştri şi căciuliță albă uitase emoția de adineauri care-i 
tăiase răsuflarea. Îşi descleştase mîna de braţul bunicului. Tropăia din 
picioare şi se înroşise ca racul de atîta rîs. 

Tropăia din picioare, în hăinuţele lui ponosite, şi Petruş, care coborise 
pînă în față şi nu se mai sinchisea de încruntările controlorului de bilete în 
livrea albastră cu nasturi poleiți. 

Noroc că un măgar a sosit pe la spate, să-l ia pe August cel prost de 
fundul pantalonilor cu dinții şi să-l dea afară ca pe-un caraghios şi un 
încurcă-lume ce era. 

Trupa japoneză făcu acrobaţii cu farfurii şi cu sticle, cu mingi, 
portocale şi cercuri. A fost şi defilarea cailor. Şi călăreaţa cu fustă scurtă 
care face echilibristică pe şa. A venit apoi rîndul atletului care ține o piatră 
de moară cu cinci oameni pe piept, pînă ce sosesc alți atleți s-o sfarme cu 
ciocanele. Maimuţele au stat la masă şi s-au plimbat în automobilul mic ca 
un cărucior de copil. Aveau un şofer tot maimuţă. Învăţase afurisita să 
conducă numai cu mare viteză şi suna amarnic din claxon. A luat însă un 


viraj greşit şi a răsturnat căruța în mijlocul arenei. Pentru această ispravă, 
maimuța cea bătrînă a înşfăcat-o pe maimuţa-şofer de urechi şi i-a dat un 
picior în spate de-a luat-o la goană în mare viteză, fără să mai zbiere din 
claxon. Dar era mai ales una, de toată nostimada, care ştia să cînte din 
armonică şi fuma. 

După ce se potolea rîsul, mulțimea căuta cu ochii din nou în program. 
Foşnetul hîrtiei se auzea tot mai nerăbdător. 

Lipsea Fram, ursul alb. 

De ce întîrzia Fram? 

Aceasta nu se mai întîmplase niciodată. 

Fram îi întrecea pe toţi. El nu avea nevoie de îmblînzitor, de cravaşă şi 
de semnale. Intra singur în arenă, ca un om. Intra în două labe, cît e de 
mare. Saluta în dreapta şi în stînga, înainte şi îndărăt. Se plimba cu labele 
la spate de jur împrejurul arenei, pînă ce se potoleau aplauzele. Pe urmă 
făcea un semn că vrea linişte. 

Şi începea singur programul lui. 

Se ridica pe prăjină ca un marinar pe catargul corăbiei. Umbla cu o 
bicicletă uriaşă, trecînd pe punți în cumpănă. Făcea dublu salt mortal şi bea 
bere din sticlă. 

Ştia să fie comic şi ştia să fie grav. 

Chema cu laba luptătorii din galerie şi din staluri să poftească la trîntă 
şi să boxeze cu el. Întotdeauna se găsea cineva din galerie să coboare şi să 
încerce; de obicei tot un atlet al circului, amestecat dinadins prin mulțime. 
Lupta sfîrşea în hazul tuturor, fiindcă Fram era puternic, dar blînd şi glu- 
meţ. Cu o singură labă moale culca omul la pămînt. Pe urmă începea să 
numere bătînd cu laba în aer; una, două, trei, patru, cinci... Cînd isprăvea 
de numărat, îşi ridica adversarul de subsuoară ca pe-o boccea şi-i dădea 
drumul de-a rostogolul la picioarele publicului din lojă. Omul se ridica 
ruşinat, ştergîndu-se de praf, în rîsul lumii. 

Fram chema, cu laba, sus spre galerie: 

— Ei, cine mai pofteşte? Curaj, vă rog!... 

Nu mai poftea nimeni. 

Ursul alb le făcea semn de milă cu amîndouă labele: 

— Atunci de ce mai rîdeți de pomană? Sînteţi nişte neputincioşi... Aci 
să vă văd, nu acolo sus!... 

Tumbele lui, roata țigănească de jur împrejurul arenei, acrobațiile pe 
labele de dinainte stîrneau minunare şi veselie. 

Copiii îl iubeau, fiindcă era hazliu. 

Oamenii în toată firea îl iubeau, fiindcă era într-adevăr de mirare cum 
asemenea animal greoi şi sălbatic, adus din pustiurile înghețate, arăta atîta 
blîndeţe, atîta înţelegere şi atîta sprinteneală în mişcări. 

O reprezentaţie, fără Fram, ursul polar, era parcă neisprăvită. 

Miss Ellian, cu cei doisprezece tigri de Bengal, însemna altceva. Dove- 
dea ce poate face o femeie, cu privirea ei şi cu biciul, din cele mai crude 
fiare ale pădurilor asiatice. Ţinea toată lumea încordată. După ce tigrii ple- 
cau, în mulțime trecea o destindere. Respirau uşuraţi. 

Apariţia lui Fram se bucura cu totul de altă primire. El era cel mai mare 
ŞI mai puternic animal, născut în ţara zăpezilor şi a ghețurilor veşnice, 
îmblînzit ca un miel şi înţelegător ca un om. Pentru dînsul nu era nevoie de 
nici o cravaşă, de nici o privire poruncitoare, de nici un deget care să-i 
arate locul şi să-i amintească în fiecare clipă ce are de făcut. Aplauzele 
erau răsplata lui. 

Iar Fram iubea aplauzele. 

Se vedea bine că înţelege rostul lor, că le aşteaptă, că-i fac plăcere. 

lubea aplauzele, iubea publicul, iubea mai ales copiii. Cînd îi vedea 
ronțăind o bomboană, întindea laba să capete şi el. Saluta mulțumind, cu 
laba la cap, ca un soldat. lar dacă se întîmpla să capete mai multe bomboa- 
ne, îşi oprea numai una şi pe celelalte le întindea în palmă altor copii, parcă 
ar fi ştiut că nu toţi au parte prea des de dulciuri. Un copil curajos cobora 
să primească darul. Fram îl alinta pe creştet, cu laba lui mare, care devenea 
deodată uşoară şi lină ca o mînă de mamă. 

Nu-l lăsa pe băiat să se urce la loc, acolo sus, unde e înghesuială şi nu 
se vede mai nimic. 

Lua el singur un scaun cu laba, îl aşeza într-o lojă, plecîndu-se peste 
marginea arenei. Îi făcea semn băiatului să se aşeze. Iar dacă băiatul nu 
îndrăznea, dacă se codea şi se ruşina, atunci îl ridica în braţe şi îl aşeza pe 
scaun; punînd gheara la bot, îl povăţuia să stea cuminte şi să n-aibă nici o 
grijă. Se întorcea apoi către controlori. Arăta spre copil şi ducea laba la 
piept, ca să înțeleagă şi ei că e ocrotitul lui în acea seară şi că l-a luat pe a 
sa răspundere. 

Cum nu l-ar fi iubit oare toți? Cum să nu fie el oare răsfățatul 
publicului? 

Şi acum Fram întîrzia! Lipsea. Programul se apropia de sfîrşit. 
Numărul lui trecuse de mult. 

Mulțimea începu să capete glas. 

Mai întîi sus, din galerie. Mai apoi copiii din staluri şi din loji: 


— Fram! 

— Unde e Fram? 

— De ce nu vine Fram? 

— Vrem Fram! 

Îndată glasurile se uniră ca să repete cadenţat: 

— Vrem Fram! 

— Vrem Fram! 

— Vrem Fram! 

Se auzeau şi glasuri de copii mărunți de tot, care nici nu puteau să 
pronunţe bine cuvintele, dar îşi cereau dreptul la bucuria lor: 

— Flam! Vlem Flam! 

— Flam! Vlem Flam! 

Copila cu bucle bălane şi cuşmulița albă uitase cu totul de spaima de 
mai înainte, cînd ceruse bunicului s-o ducă acasă. 

Acum bătea şi ea din palmele mici. 

Coborîse de pe scaun, ca să tropăie mai tare. 

— Vrem Fram! 

— Vrem Fram! 

— Vrem Fram! striga şi Petruş, care nu-l văzuse încă decît în afişele 
lipite pe ziduri, dar ştia din auzite toate minunăţiile despre el. Vrem Fram! 

— Doamnelor şi domnilor! Onorat public!... aşa începu să spună ceva 
directorul circului, ivindu-se în mijlocul arenei. 

Nimeni însă nu voia să-l asculte. Toţi l-au întrerupt, strigînd mai 
departe: 

— Vrem Fram! 

— Vrem Fram! 

— Vrem Fram! 

În zadar August cel prost, Toto şi Tănase au apărut într-o blană de urs 
alb. Aşa îşi închipuiau ei, altădată, un Fram caraghios, stîrnind veselia 
mulțimii, după ce-şi sfîrşea numărul lui Fram cel adevărat. 

Atunci chiar Fram, în carne şi oase, îi aştepta. 

Se aşeza pe marginea arenei, ca un om, cu bărbia în pumn şi privea 
îngăduitor la giumbușlucurile paiaţelor. Înţelegea gluma şi poate că rîdea în 
sinea lui. 

Cînd îi părea că n-au jucat bine, că n-au ştiut să-l imite cu toată 
iscusinţa, se ridica şi se amesteca el în joacă. Apuca în amîndouă labele 
pielea de urs în care se aflau ascunşi Toto şi Tănase. O scutura ca pe un sac 
de nuci. Culegea de pe jos paiaţele. ÎI aşeza pe Toto de o parte, pe Tănase 

de cealaltă parte, pe marginea arenei, îi apăsa cu laba în cap, să stea astîm- 
păraţi, să se uite la el şi să înveţe, nătăfleţii. 

Pentru care deplină învățătură, Fram se imita pe el singur, făcînd în 
chip caraghios, cu strîmbături şi cu căzături, tot ce făcuse mai înainte cu 
mare băgare de seamă şi cu seriozitate. August cel prost zburda în jurul lui, 
țţopăia Şi striga cît îl ținea gura vopsită pînă la urechi: 

— Vezi, aşa, Tănase! Vezi, aşa, Toto!... Bravo, Fram!... 

Ţopăia, se rostogolea jos, se ridica şi nu mai isprăvea, pînă cînd Fram 
se întorcea la dînsul şi îl privea supărat. Parcă spunea: 

— Ia ascultă, mă urîtule! N-ai să mai termini odată?... 

Atunci August cel prost se dădea înapoi, cu coada fracului între 
picioare, şi nu mai spunea nici pis. 

Acum nu mai aveau însă tustrei nici un haz. În zadar au ieşit cu blana 
ursului să-l imite în batjocură pe Fram. Mulțimea a început din nou să 
strige, să fluiere, să bată din picioare: 

— Vrem Fram! 

— Vrem Fram! 

— Vrem Fram! 

Perdelele vişinii din fundul arenei, pe unde intrau animalele şi gim- 
naştii, se clătinau, se dădeau la o parte şi cădeau iarăşi la loc. 

Se petrecea dincolo ceva, dar nimeni nu ştia ce. 

Directorul mai încercă de două ori să înainteze pînă în mijlocul arenei. 
Nu apucă însă să înceapă: „Doamnelor, domnilor, onorat public”. 

Înainte de a deschide gura, mulțimea izbucni într-o larmă cumplită: 

— Vrem Fram! 

— Vrem Fram! 

Atunci directorul circului a strîns din umeri şi s-a retras după perdeaua 
Vişinie. 

— Nu ştiu ce se întîmplă! vorbi domnul bătrîn cu baston de fildeş, către 
fetița cu bucle bălane. Poate că Fram e bolnav. Poate nu e în stare să 
Joace... 

Însă fetiţa nu mai auzea nimic şi nici nu voia să audă. Ea striga într-un 
glas cu toți, tropăind din picioare şi bătînd din palme: 

— Vrem Fram! Vrem Fram! 

O doamnă cu nas ascuţit şi cu buzele subțiri rosti foarte pițigăiat: 

— A început şi Fram ăsta să facă nazuri! Prea l-a răsfaţat lumea)... 
Desigur, se crede artist. Întocmai ca oamenii, draga mea! 


— Aşa spun şi eu, dragă! vorbi doamna de alături, cu nasul tot aşa de 
ascuţit şi cu buzele încă mai subțiri. 

Amîndouă erau bolnave de stomac. N-aveau voie să mănînce decît 
cartofi fierți în apă, fară sare. De aceea tot ce se afla pe lume li se părea 
urît, prost şi nărăvit la nazuri. Toată seara strimbaseră din nas. N-au aplau- 
dat niciodată. Nu le-a plăcut nici miss Ellian cu tigrii săi de Bengal. Nici 
trupa de trapezişti cu tricoul negru şi cap de mort brodat cu mătase albă, 
care îşi primejduiau viaţa în fiecare clipă. Nu li s-a clintit un muşchi de pe 
obraz, să zîmbească la comicăriile lui August cel prost, ale lui Toto şi 
Tănase. 

Erau nişte cucoane foarte înţepate. Ar fi putut să rămînă acasă şi să se 
culce. 

Dar atunci n-ar fi avut cum să povestească a doua zi tot ce-au văzut ele 
şi nu le-a plăcut. 

— Hotărât! Ursul acesta face nazuri. Îşi bate joc de public. 

Fetiţa cu bucle bălane sub cuşmuliţa albă se opri din tropăit. Auzise 
cuvintele, fiindcă cele două cucoane cu nas ascuţit se aflau în loja de ală- 
turi. Se înroşi, îşi luă inima în dinţi şi îşi apără ursul ei favorit: 

— Ba nu face nazuri! Fram nu face niciodată nazuri. 

— Uită-te la dînsa! Ştii că eşti obraznică, fetiţo? 

Cucoanele s-au supărat şi priviră înţepate prin ochelarii de sticlă cu 
mîner. 

Fetiţa s-a învăpăiat ca para focului. 

Lui Petruş, însă, care ajunsese lîngă fetiță, îi venea să aplaude şi să 
strige: „Bravo, bine le-ai făcut!... Meritau, înțepatele!” 

Bunicul de alături o dojeni, mai mult de formă, măcar că era de aceeaşi 
părere: 

— Se poate, Lilico? Se poate să vorbeşti aşa?... 

— Dar, bunicule, a zis că Fram face nazuri şi că-şi bate joc de noi... 
Fram nu face niciodată nazuri! 

Domnul cu baston de fildeş a vrut să mai spună ceva. 

N-a mai avut însă timp. Deodată s-a făcut tăcere. 

În locul tropăiturilor şi strigătelor s-a întins o tăcere ca un covor pe 
nisipul arenei. O tăcere aşa cum n-a fost nici atunci cînd în văzduh zbura 
din trapez în trapez trupa gimnaştilor cu tricou negru; nici atunci cînd miss 
Ellian se afla cu capul între colții tigrului de Bengal. 

De după perdeaua de catifea vişinie se ivise Fram. 

Cu laba mai ținea încă o parte din perdeaua ridicată. 

Se opri să privească sala, miile de capete, miile de ochi din loji, din 
staluri şi din galerii. 

Dădu drumul perdelei jos. 

Înaintă pînă în mijlocul arenei. Salută ca întotdeauna. 

— Fram! 

— Bravo, Fram! 

— Trăiască Fram! 

— Ura! Bravo, Fram! Ura! 

Fram stătea în mijlocul arenei, alb ca zăpada, uriaş şi neclintit. Tot aşa 
stau fraţii lui din ţara zăpezilor veşnice, pe insulele de gheaţă plutitoare, 
cînd se înalță să privească la alți urşi albi, care se depărtează pe alte insule 
plutitoare. 

Stătea şi se uita în gol. 

Mai făcu un pas. 

Îşi trecu laba peste ochi, peste frunte, cum ar fi şters o urmă care-i 
păienjenea privirea. 

Aplauzele s-au potolit. 

Acum toți aşteptau. 

Înţelegeau că Fram pregăteşte ceva nou. Fără îndoială, un număr mai 
greu decît toate. Altădată începea mai repede. Cerea el să se facă tăcere. 
Acum părea mirat de această tăcere. 

— Mofturi! Priveşte la el cîte nazuri mai face! glăsui pițigăiat una din 
cele două cucoane. 

Petruş abia se stăpîni, frămîntîndu-se pe loc şi muşcîndu-şi buzele. 

Fetiţa cu ochi albaştri le fulgeră şi ea cu privirea, dar nu rosti nimic. 
Simţea pe umăr mîna bunicului... 

Alături de Fram se afla o platformă învelită cu postav alb. Acolo se 
urca el să se joace cu greutăţile, să facă echilibristică într-o prăjină, să 
prindă în gură portocale aruncate de public. 

Acum se aşeză pe marginea platformei, aşa cum se aşază un om pe 
gînduri. Îşi prinse capul în labele de dinainte. Era într-adevăr ca un om care 
nu-şi aminteşte ceva, a pierdut ceva, e deznădăjduit de ceva. 

— Îşi bate joc de noi, dragă! se supără cucoana cea mai ascuţită. Uite 
pentru ce plătim bani! Ca să-şi bată joc un dobitoc de noi... 

Mîna bunicului apăsa uşor umărul fetiţei cu părul încîrlionţat sub cuş- 
mulița albă. Simţise, prin haină, cum se frămîntă şi cum e gata să-şi apere 
pe Fram al ei. 


Dar Fram era într-adevăr de neînțeles în această seară. Părea că a uitat 
unde se află. Părea că a uitat ce aşteaptă lumea de la dînsul. 

A uitat că îl privesc două mii de oameni, două mii de perechi de ochi! 

— Fram! îl încurajă un glas. 

Ursul alb ridică ochii... 

— „A, da! parcă spunea privirea lui. Aveţi dreptate! Sînt Fram şi 
trebuie să vă înveselesc!...” 

Cu labele facu semn de neputinţă în lături. Duse dreapta la frunte; apoi 
la inimă; din nou la frunte şi din nou la inimă. Acolo era ceva stricat, care 
nu mai mergea... 

Adineauri, cînd a ridicat perdeaua de catifea vişinie, încă tot mai credea 
că totul are să fie ca înainte. Mulțimea, copiii, aplauzele i-au dat această 
amăgire. 

Acum din nou a uitat tot. 

Nu ştie ce caută aci. Ce vrea lumea aceasta de la el? 

— E bolnav, bunicule! rosti fetiţa cu milă. E bolnav... De ce nu-l lasă 
în pace dacă e bolnav. 

Uitase că şi ea tropăise, că şi ea bătuse din palme şi că strigase într-un 
glas cu ceilalți: „Vrem Fram! Vrem Fram!” 

Cît de rău îi părea acum! Simţea în ochi lacrimi de mustrare. 

Iar bunicul, care fusese profesor, care văzuse multe întîmplări în viață 
şi citise multe cărți, vorbi şi el, cu o altfel de milă: 

— Nu e bolnav, Lilico! E ceva mai rău... L-a ajuns ceasul cînd nu mai e 
bun de nimic. Aşa se întîmplă cu toţi urşii albi. Sînt neîntrecuţi vreme de 
patru, cinci, şase ani. Pe urmă se întîmplă ceva rău cu dînşii. Nimeni nu 
ştie ce. Poate uită, poate îi apucă dorul de pustietăţile lor de gheaţă, unde 
s-au născut... Nu sînt în stare să mai facă nimic din tot ce stîrnea minunarea 
lumii. Devin nişte urşi ca toți ceilalți. Mai trăiesc aşa mulţi ani... Poate prea 
mulți... Îşi amintesc din cînd în cînd tot ce ştiau. Atunci încep să joace şi să 
repete ce-au învăţat cîndva. Dar fară nici un rost, fară nici o legătură. Din 
seara asta s-a sfîrşit cu Fram!... 

— Nu se poate, bunicule ! Nu vreau să vorbeşti aşa, bunicule! 

Domnul cel bătrîn a simțit din glasul şi din tremurul umărului sub mîna 
sa că fetiţa e gata să izbucnească în plins. Dar nu spuse nimic. 

Petruş ascultase şi el aceste cuvinte. Nu-i venea nici lui să creadă. Şi 
grozav ar fi vrut să poată face ceva, ca să aline mîhnirea lui Fram. 

Fram, ursul polar, şi-a astupat ochii cu labele. 

E acum şi el ca un om care plînge. 

S-a ridicat de pe marginea platformei. 

A făcut un semn de despărțire tuturor, un semn cu brațele întinse, aşa 
cum îşi lua bună seara cînd sfirşea numărul lui din program şi îl întovă- 
răşeau aplauzele pînă la ieşire. 

Apoi şi-a dat drumul în patru labe. 

A devenit un animal ca oricare altul. 

Aşa, în patru labe, cu botul în pămînt, s-a îndreptat spre perdelele roşii. 

Nimeni nu pricepea nimic. Nedumerită, mulțimea nu striga, nu fluiera, 
nu-l mai chema îndărăt. 

Băieţelul cu ochii sclipitori şi cu nasul cam cîrn, Petruş, aproape fară 
să-şi dea seama, îşi înăbuşi un suspin. 

Perdelele roşii au căzut după Fram. 

Pe sălile înguste din dosul circului care duc la grajduri şi la menajerie 
toți se dădeau la o parte. Nu cutezau să se apropie. Dar ursul alb a intrat 
singur în cuşca lui, s-a culcat cu botul pe labe, în colţul cel mai întunecos, 
cu faţa ascunsă spre perete. 

— Ce-a fost aceasta? Îşi bat joc de noi!... glăsui supărată una din 
cucoanele cu nas ascuțit. Am plătit bani. Aci în program scrie — „Fram, 
ursul alb. Spectacol senzaţional de adio!” Ce prostie senzațională, n-am ce 
spune!... A fost o bătaie de joc senzațională!... 


Fetiţa avea lacrimi în ochi. Petruş s-a uitat la amîndouă cucoanele şi de 
ciudă, tot răsucindu-şi un bumb de la haină, l-a rupt din aţă. 

— Fire-ar al naibei! pufni el. 

Cucoanele cele înțepate au privit urît la băieţaş. Poate credeau că e 
vorba de ele, nu de nasture. 

August cel prost apăru rostogolindu-se în tumbe, turtindu-şi nasul de 
gogoşar în nisip, fugărind să-şi prindă umbra. 

Dar nu mai avea nici un haz. Nu mai rîdea nimeni. 

În dosul perdelei roşii, directorul circului cerceta lista animalelor şi 
artiştilor. Era o listă bătută în ținte, pe o placă de lemn negru. 

Privea posomorît, cu un creion albastru în mînă. 

Se hotărî şi şterse cu o linie groasă numele lui Fram, ursul polar. 


III. DUPĂ CE A PLECAT CIRCUL 


Circul Struţki a plecat. 

A încărcat în trenul alb cuştile cu animale, pînza cortului împachetată, 
pereţii grajdurilor, care se desfac şi se strîng, cum se desfac şi se strîng 
căsuţele de carton ale jucăriilor. 

În urmă a rămas un loc gol şi urât. 

Mai mirosea încă a grajd şi animale. Cîţiva copii dau tîrcoale să vadă 
urmele însemnate pe pămînt. Printre dînşii se află şi Petruş. Se uita şi el cu 
părere de rău. 

Aci e umbra bătătorită şi rotundă a arenei. Dincoace era intrarea. 
Dincolo menajeria. 

Ninge cu fulgi mari deasupra. Pînă mîine, zăpada are să acopere tot. 
Copiii, cuprinşi acum de mîhnire la amintirea circului plecat, au să se 
înveselească din nou şi au să se bată cu bulgării. Au să zidească cu mîinile 
îngheţate cetăți şi oameni de zăpadă. 

Ba chiar Petruş şi-a pus de pe acum în gînd să-şi cheme a doua zi 
tovarăşii de joacă şi să facă împreună un urs alb de zăpadă: Fram, ursul 
polar. 

Aşa cum era el şi cum îl iubeau toţi! Aşa cum se ridica în două labe: 
uriaş, blînd şi bun, cu botul în care prindea portocale din zbor şi cu ochii 
lui mici, de cărbune. 


În oraş toată lumea s-a întors la treburile şi la necazurile sale. Se 
apropiau sărbătorile. 

Unii aleargă după bani pentru haine groase de iarnă. Alţii îşi ung 
schiurile şi se pregătesc să plece la sporturile de iarnă. Copiii nu se mai 
satură privind cu jind la vitrinele pline de jucării şi de cărți: jucării şi cărți 
de care nu toți au parte. 

Cînd cei de-acasă l-au iscodit pe Petruş cam la ce carte s-a uitat mai 
îndelung la vitrine, el a răspuns repede, mărturisind aşa tot ce-i stătea pe 
inimă: 

— Am văzut o carte despre urşii albi şi despre viaţa lor în gheţurile 
polare! 

Tatăl lui Petruş a zîmbit îngăduitor, pe sub mustață: 

— Te pomeneşti că vrei şi tu să te faci dresor de animale? 

— Nu, tată! a răspuns Petruş, dar aş vrea să mă fac explorator polar... 
Grozav aş dori să ştiu ce scrie în cărțile acelea din vitrina librăriei. 

— Vom vedea, Petruş! Dacă aşa stă treaba, vom vedea! spuse tatăl 
băiatului, hotărît să facă rost de bani cu orice preţ şi să-i cumpere o carte. 

Dar pînă atunci a prins să bîntuie prin oraş o epidemie de iarnă, cu 
răceală şi tuse. Mulţi copii zac în pat, în loc să se joace afară, bucurîndu-se 
de ghețuş, de patinaj, de cetăţile de zăpadă. 

Bolnavă e şi fetiţa cu ochii albaştri şi cu buclele bălane. 

La început a vrut şi ea să se facă miss Ellian. L-a botezat din nou pe 
Pufuleţ, pisoiul cel cenuşiu. I-a schimbat numele. I-a spus Rajah şi a încer- 
cat să-l muştruluiască, aşa cum miss Ellian îmblînzise tigrul de Bengal, cu 
un bici şi un şfichi de mătase. Dar Pufuleţ n-avea poftă de joacă şi nu voia 
să ştie de frica unei fetițe. S-a zbirlit, a zgîriat-o şi a fugit să se ascundă sub 
canapea, scuipînd ca un caraghios. 

După masă, fetiţa a început să tuşească. 

Seara avea obrajii îmbujoraţi şi simţea cum îi ardeau ochii în cap. 

— Copila asta are febră, s-a speriat mama fetiţei, netezindu-i fruntea 
asudată. Să chemăm doctorul!... 

Doctorul a sosit. Era un bătrîn, prieten cu bunicul. A scos dintr-un tub 
termometrul, l-a pus copilei subsuoară, pe urmă i-a prins mîna, acolo unde 
se simt într-o vinişoară mică bătăile inimii. S-a uitat la ceasul cu lanţ, 
numărînd bătăile. 

Aştepta şi bunicul, aşezat pe un jilţ, cu bărbia sprijinită în bastonul cu 
mîner de fildeş. Aştepta mai îngrijorată mama fetiţei, care fusese şi ea bol- 
navă, încît avea faţa iar slăbită şi galbenă, ochii peste seamă de obosiţi. 

— Nu este nimic grav! rosti doctorul, după ce se uită la termometru, îl 
scutură şi îl închise în tubul de metal. Are o gripă uşoară... Tot oraşul e plin 
de gripă. Căldura are să mai crească puţin. Să nu vă speriaţi! Într-o 
săptămînă are să se ridice din pat. În zece zile, o puteţi lăsa să se joace 
afară... 

Au răsuflat cu uşurare atît mama fetiţei, cît şi bunicul. 

Doctorul avea dreptate. Căldura a crescut. Într-o seară, fetița nu mai 
ştia dacă e trează sau doarme. 


Visa cu ochii deschişi şi vorbea singură. I se părea că o vede pe miss 
Ellian, îmblînzitoarea de tigri; intrase în camera ei, îmbrăcată în rochia 
foşnitoare de solzi aurii şi pietre colorate, cu biciul în mînă. 

— Unde e Pufuleţ? întrebă, vîrînd biciul sub canapea şi scotocind unde 
ştia că se ascunde pisoiul. 

Pufuleţ a ieşit cu coada între picioare. 

— Aha! se bucură fetiţa cea cu ochii albaştri, prin visul ei de boală. 
Aha! Acuma să te văd eu, domnule Pufuleţ! Ţi-ai găsit stăpînul! 

Miss Ellian a pocnit din canaful de mătase, şi pisoiul s-a prefăcut în 
Rajah, tigrul de Bengal. 

— Aceasta e ceva foarte caraghios! vorbi fetiţa, rîzînd în aiureala 
frigurilor. Aşa ceva încă n-am mai pomenit! Va să zică domnul Pufuleţ era 
Rajah, tigrul de Bengal, şi nu spunea nimic? Făcea pe pisoiul... 

Miss Ellian îl apucă de ceafa pe Pufuleţ şi îl aşeză în mijlocul camerei. 
După ce-l muştrului bine, îi porunci: 

— Acum ştii cu cine ai de-a face? Cu mine nu te joci... Ai să rămîi 
Pufuleţ pînă ce am să te duc eu la Circul Struţki, ca să iei locul lui 
Rajah!— Pînă atunci să asculți de Lilica. Să n-o mai zgîrii şi să nu te mai 
prind că miauni cînd te trage de coadă. Nu e de demnitatea unui tigru de 
Bengal să miaune. Hep! 

A pocnit din canaful biciului şi a dispărut. A dispărut şi Pufuleţ... 

Acum, în mijlocul camerei, zboară din trapez în trapez trupa de 
gimnaşti cu tricouri negre. Şi-au atârnat trapezele în tavan, acolo unde e 
candelabrul. Sar şi bat din palme. Curios! Unul seamănă cu bunicul. E 
chiar bunicul. Asta n-ar fi crezut-o niciodată! Şi-a lăsat bastonul cu mîner 
de fildeş. Nu se mai vaită de reumatisme şi nu mai tuşeşte. Acum saltă din 
trapez în trapez, are un tricou negru cu cap de mort pe piept. 

— Bravo, bunicule! bate din palme fetița. 

Iar cînd bate, se deşteaptă o clipă din friguri. Simte capul pe pernă greu 
ca plumbul şi fruntea e scăldată de sudoare; plapuma o înăbuşă. 

E prea cald. Împinge plapuma la o parte, dar mîna mamei o aduce la 
loc. 

Din nou toate se amestecă şi fetița începe să plîngă. 

— Unde e Fram ? întrebă. 

— Vrem Fram! 

— Vrem Fram! 

— Vrem Fram! 


24 


Aude şi pe alţii strigînd. În jurul ei e acum toată lumea din circ, bătînd 
din palme şi tropăind. 

— Vrem Fram! 

— Vrem Fram! 

— Vrem Fram! 

O cucoană cu nas ascuţit şi cu glas pițigăiat se ridică de pe scaun şi se 
uită urît la public. Se uită urît mai ales la ea, la Lilica. Fetiţa s-a făcut mai 
mică Şi nici nu îndrăzneşte să ridice ochii. 

— Sînteţi nişte proşti! spune cucoana cu nas ascuţit. V-a înşelat. Aţi 
plătit şi v-a înşelat. Nu-l mai cereți pe Fram. Toată povestea cu Fram e o 
păcăleală! V-a spus că e un urs alb, dresat. Cel mai mare, şi mai deştept şi 
mai dresat urs alb. Acestea sînt nişte minciuni! Fram e un urs prost. Un do- 
bitoc, mai dobitoc, mai dobitoc decît toate dobitoacele! Nu-l mai chemaţi. 
Nu l-aţi văzut că mergea în patru labe, ca un cîine? 

Fetiţa se zvîrcoleşte cu capul în pernă şi plînge. Nu e adevărat ce spune 
cucoana cu nas ascuţit şi cu glas răutăcios. Nu poate să fie adevărat. Dar de 
ce nu apare Fram? 

Strigă şi ea, în glas cu ceilalți: 

— Vrem Fram! 

— Vrem Fram! 

Deschide ochii. A simţit mîna moale pe frunte. A crezut că e laba 
uşoară a lui Fram, aşa cum facea el cînd dezmierda copiii din galerie şi îi 
aşeza pe un scaun, în lojă. A simțit atingerea uşoară şi bună. A deschis 
ochii să spună: 

— Mulţumesc, Fram! Ce bun eşti tu, Fram! 

Dar în faţa ei, deasupra, aplecată să-i vadă ochii, e mama Lilicăi. Mîna 
a fost a ei. O dezmiardă s-o liniştească, fiindcă se zvîrcolea în aiureala fri- 
gurilor. 

Şi o strînge în braţe, o sărută şi o leagănă. 

— Ce bună eşti tu, mămico! 

Mămica a început să zîmbească şiret, întrebînd: 

— Mai bună ca Fram? 

— Fram e altceva! răspunse copila cu ochii albaştri. Bietul Fram! Unde 
o mai fi el acum? 

Mama fetiţei se bucură. Lilica a început să vorbească mai cu legătură. 
Îşi dă seama ce spune. Înseamnă că a trecut partea cea grea a bolii. 

— Unde o mai fi Fram acum?... întrebă încă o dată copila. 

Mama face semn depărtat cu mîna: 


— Departe, Lilico. În altă ţară, în alt oraş... 

După o săptămînă copila s-a înzdrăvenit. lar după alte cîteva zile a 
căpătat învoire să iasă din casă. 

Ce frumos ningea, cu fulgi care fluturau în văzduh, şi ce plăcut era 
aerul rece, care înțeapă nările ca sifonul! 

Într-o zi, pe stradă, se oprise să se uite la un afiş vechi de pe zid. Era un 
afiş al Circului Struțki, unde se zărea la mijloc chipul lui Fram, făcînd un 
salut voios ca în zilele lui cele bune. 

— Bietul Fram!— auzi ea la spate un glas de copil. 

S-a întors repede. Şi s-a bucurat, recunoscînd pe băieţelul din seara 
reprezentației de adio la circ. Petruş a recunoscut şi el pe fetiţa cu bucle 
bălane şi cuşmulița albă. 

— Îţi mai aduci aminte de mine ? întrebă băiatul. 

— Da, de la circ, în seara cu Fram! răspunse fetița. Bietul Fram! 

— Cum de nu te-am mai văzut de-atunci ? 

— Am fost bolnavă! spuse Lilica. Tare-i urit să stai în pat! 

— Da, e urît! o plînse Petruş, măcar că el nu stătuse niciodată în pat, ca 
să ştie cît e de urit. 

— Noroc că bunicul mi-a dat cărți cu poze să mă uit în ele. Ştii? Mi-a 
dat şi una cu urşi albi... 

Petruş se însufleți deodată: 

— Are o carte despre urşi albi? întrebă el cu neastîmpăr. 

— Are mai multe... Dar de ce întrebi? 

— Întreb, fiindcă aş dori aşa de mult să citesc şi eu o carte despre urşi 
albi!... Am căpătat de la tata în dar de Anul nou o carte despre expedițiile 
polare. Dar despre urşi albi nu se mai găsesc cărți în lbrăriile de la noi. Au 
fost şi le-au luat alții. Şi chiar dacă ar mai fi sînt prea scumpe pentru punga 
noastră. 

Fetiţa a stat pe gînduri. 

Se uită cu drag la băieţaşul cu ochi sclipitori şi cu nasul cam cîrn, 
căruia nici nu-i păsase de cele două cucoane înţepate, cu plisc ascuțit. Deşi 
afară era ger, nu se sinchisea nici acum de înțepăturile frigului. Îi râdeau 
ochii. 'Tropăia doar din picioare, ca atunci cînd strigau toți împreună la 
circ: 

— Vrem Fram! 

— Vrem Fram! 

Aducîndu-şi aminte de seara de-atunci, fetiţa rosti prietenoasă, într-un 
tîrziu: 

— Ştii ce? Am să vorbesc eu cu bunicul. Vino la noi, să-ţi împrumute 
cărți cîte pofteşti. 

— Crezi că se poate? 

— Cum să nu se poată? Vorbesc eu... Bunicului îi plac copiii care 
citesc. Ştii că a fost profesor? 

— Da... Şi zici că are multe cărți despre animale? 

— Tot felul! Dacă-ţi spun eu... Cărți despre animalele de la noi şi din 
alte părţi... Despre toate animalele pe care le-am văzut la Circul Struţki. 

Petruş a micşorat ochii. Se frămînta de neastîmpăr în ninsoare. 

— Cînd să viu ? 

— Cînd vrei... 

— Miine se poate? 

— Bine! Miine... Ştii unde stăm? 

— Nu ştiu... 

— Hai să-ţi arăt... Avem şi un cîine! îl vesti fetița. Nu te temi?... 

— Nu mă tem de cîini. N-avea nici o grijă! Mă împac eu cu el... 

Fetiţa se uită la Petruş cu admiraţie. Îi părea mai mare şi mai voinic. Nu 
era un fricos ca Turel, băiatul de lîngă dînşii, care zbiera şi cerea ajutor de 
cîte ori lătra Grivei. Ba mai scăpa şi covrigul din mînă, de-l înhăța Grivei şi 
o lua la goană, încît se stricau de rîs toți copiii de pe stradă. 

Apoi Petruş se simţi dator să destăinuiască numaidecît fetiţei hotărîrea 
lui de a se face explorator polar. 

— Chiar să pleci acolo unde sînt urşi albi ? întrebă fetiţa cu entuziasm. 

— Chiar să plec acolo unde sînt urşi albi. Asta din pricina lui Fram... 
Din seara aceea mereu mă gîndesc. Bietul Fram! Unde-o mai fi acum? 

— Departe! repetă copila cuvintele pe care le auzise de la mama ei. În 
altă ţară, în alt oraş... 

Într-adevăr, Fram e departe, în altă ţară, în alt oraş. 

Circul Struțki a ajuns într-un tîrg mare şi străin, unde oamenii vorbesc 
altă limbă. 

În altă limbă sînt scrise şi afişele lipite pe ziduri. Afişe uriaşe: galbene, 
roşii, verzi. Ele vestesc o mare reprezentaţie de deschidere, cu trupa de 
gimnaşti şi cu miss Ellian, îmblînzitoarea celor doisprezece tigri de Bengal. 

Dar de pe afiş lipseşte numele lui Fram, ursul alb. 

Copiii se îngrămădesc şi acolo, în jurul circului de-abia instalat. În 
menajerie se aude mugetul leilor şi al tigrilor. 


Vorbesc în altă limbă copiii aceştia. Dar bucuria lor şi neastîmpărul sînt 
la fel cu ale copiilor din toată lumea. Nu-şi mai găseşte locul de nerăbdare, 
aşteptînd să sosească seara şi să înceapă reprezentaţia. 

Pe stradă au defilat, de la gară, elefanții din India, cu picioarele lor 
groase ca stîlpii, cu trompele lor de gumă, care se întorceau spre trotuar şi 
speriau trecătorii. A defilat în capul convoiului şi girafa cu gîtul lung ca un 
stîlp de telegraf. Au urmat cuştile de tigri şi lei. Caii cu părul lustruit ca 
pantofii de lac. Poneii cu hamuri galbene de curea nouă şi cu zurgălăi. 
Maimuţele îmbrăcate în pantaloni roşii şi verzi, ca nişte paiaţe, strimbîn- 
du-se la lume şi cerînd, cu palma întinsă, alune şi fisticuri. 

Circul a crescut din pămînt. 

Acolo unde era un cîmp urât şi gol s-a înălţat cortul cenuşiu cu un steag 
în vârf. Împrejur sînt grajdurile şi menajeria. Lucrătorii aleargă să mai 
încheie o uşă, să bată un stîlp, să înalțe un bec. Se aude mugetul fiarelor. 
Vîntul aduce un miros ciudat de animale. Muzicanţii îşi încearcă instru- 
mentele înăuntru. 

— Am mai văzut şi un urs alb într-o cuşcă! spune un copil în limba lui 
străină. Un urs grozav de mare... Am auzit de la tata că la Circul Struţki se 
află ursul polar cel mai bine dresat din lume... îl cheamă Fram, Pram, 
Riam, aşa ceva... 

— Eu am citit afişul! rosti alt copil. Am citit afişul cu de-amănuntul. 
Nu există nici un urs pe afiş. Nici alb, nici cafeniu, nici negru. Nici un fel 
de urs. 

— Nu se poate... Pui rămăşag? 

— Pun. 

— Pe ce? Pe două prăjituri sau pe briceagul tău? 

— Nu aşa!... Punem rămăşag la parte dreaptă. Dacă pierd, îți dau 
briceagul. Dacă pierzi tu, îmi dai povestea lui Robinson, cea legată în 
pînză. 

— Bun! Bate mîna... Şi acum să mergem şi să citim afişul. 

S-au dus să citească afişul. Au cerut unui om îmbrăcat în tunică roşie 
un program. 

Nu se pomenea nicăieri despre nici un fel de urs alb. 

Nu era nici unul pe care să-l cheme Fram, Firam, Pram, Priam sau 
Piram. 

— Să mai întrebăm o dată! spuse amărît băiatul cu briceagul. 

Căpătase briceagul de ziua lui. Era nou-nouţ. Toţi îl pizmuiau la şcoală. 
L-a împrumutat o dată şi profesorului în clasă să-şi ascută creionul. Profe- 

sorul s-a mirat, l-a răsucit pe o parte şi pe alta, spunînd: „Bravo! Frumos 
briceag! Vezi acum să nu-l încerci iscălindu-ţi numele pe bancă!” 

Aşa că oricine ar putea să înțeleagă cît de greu îi venea să se despartă 
de asemenea briceag. 

— Hai, te rog, să întrebăm. 

— Bine, haide, dacă vrei tu! consimţi celălalt copil, care se şi vedea în 
stăpînirea cuţitaşului invidiat de toată clasa. 

Au mers la omul cu tunica roşie şi cu mustăţile răsucite în sus, de 
puteai să-ți agăți pălăria în ele ca într-un cuier. L-au întrebat mai întîi pe 
departe. Pe urmă de-a dreptul. 

— Nu joacă nici un urs alb! a răspuns omul de la circ, răsucindu-şi mai 
grozav mustățile şi uitîndu-se încrucişat la ele, să vadă dacă sînt egal de 
lungi. Nu joacă nici un urs alb, nici deseară, nici mîine, niciodată... S-a ter- 
minat cu Fram!... Acum nu mai e bun de nimic. Stă în cușcă şi doarme. Îl 
puteți vedea numai la menajerie! Mănîncă de pomană... 

Omul în tunică roşie le-a întors spatele şi s-a dus răsucindu-şi 
mustăţile. 

Cei doi prieteni s-au aprins în grozavă gîlceavă. 

Unul susținea că el are dreptate, cel cu briceagul: 

— Va să zică este un urs alb! îl cheamă Fram. Ai pierdut. Dă-mi 
Robinsonul! 

Celălalt o ţinea una şi bună, că a cîştigat el: 

— Ba de fel! Tu ai spus că are să joace ursul cel mai straşnic dresat din 
lume. Şi ai auzit singur! N-are să joace nici mîine, nici poimîine, niciodată. 
E un urs prost. Nu face două parale. Mănîncă de pomană... Scoate bri- 
ceagul! 

— Asta s-o crezi tu! 

— Atunci spune curat că n-ai de gînd să te ţii de cuvînt! 

— Ce, mă crezi prost? 

— Adică tu eşti cel deştept? 

— Dă-mi Robinsonul! 

— Pune-ţi pofta în cui! 

— Am să-ţi scot eu ție pofta pe nas! 

— Ba mai bine pofteşte să-mi dai briceagul! 

— Pînă la briceag, na! 

Spunînd, cel cu briceagul a izbit un pumn în nasul celui cu Robinson 
Crusoe. 

Robinson nu s-a lăsat mai prejos. 


A fost o încăierare în toată regula, din care s-au ales amindoi cu două 
cucuie, de mărimea celor din fruntea lui August cel prost, cu un bec roşu în 
vîrf, cînd îi ies din păr flacără şi fum. 

Pe urmă cei doi s-au împăcat. 

lar acasă a spus fiecare că a căpătat cucuiul, fiindcă s-a împiedicat şi a 
căzut Jos. 

— Foarte urît! s-a supărat grozav tatăl celui cu briceagul. Acum ai să 
stai acasă şi n-ai să mergi deseară la circ. Aştepţi pînă ce-ţi trece cucuiul 
din frunte. 

— Foarte frumos! a spus mama celui cu Robinson Crusoe. Deseară nu 
mergi la circ, să te înveți minte altă dată şi să deschizi ochii, ca să vezi 
unde calci. 

— Dar, tăticule... 

— Nici un dar... 

— Dar, mămico, stai să vezi... 

— Nu stau de fel. Mă mir că-ți mai vine să vorbeşti. Nu ţi-e ruşine să te 
vadă lumea cu un cucui în frunte, ca un copil zurbagiu şi bătăuş? 

Cei doi copii, fiecare la casele lor, au alergat să-şi pună comprese cu 
apă rece. S-au frecat cu zăpadă. S-au oblojit pînă ce-au dispărut semnele de 
pe frunte. Seara, la masă, abia se mai cunoştea cîte o urmă mică vînătă. 

Părinţii i-au iertat în cele din urmă. 

Amîndoi s-au pregătit să meargă la circ îmbrăcaţi în hainele de dumi- 
nică. Şi-au lustruit ghetele. Şi-au lins părul cu peria. Dar un şfichi tot se 
mai ridica în vîrful capului, ca părul lui August cel prost. 

Pocăiţi şi cuminţi, au ajuns astfel la circ. Unul venind de pe o stradă, 
celălalt de pe altă stradă. Fiecare, alături de părinţi, ţinîndu-se aproape, să 
nu se piardă în asemenea înghesuială. 

Cînd s-au văzut, s-au salutat cu mare bucurie, parcă nu erau tot ei 
băieţii care s-au bătut cu pumnii, de s-au făcut de rîsul şi ocara celorlalți: 

— Închipuieşte-ţi — începu a povesti tatăl copilului cu briceagul — al 
meu a venit acasă cu un cucui în cap, de era cît pe-aci să nu-l mai iau la 
circ... 

— Şi al meu tot aşa! se miră mama copilului cu Robinson Crusoe. Mi-a 
sosit dumnealui cu un cucui cît nuca în frunte. Cică a căzut jos... Eu nu ştiu 
ce fel de copil e şi unde are să ajungă. Nici nu se uită pe unde calcă!... 

Cei doi copii, ruşinați, priveau în pămînt. 

Amîndoi îşi jurau, în cugetul lor, să nu mai mintă altă dată nişte părinți 
atît de iertători şi de buni. 

Pe urmă, lumea a început să aplaude cu nerăbdare, să tropăle şi să 
strige. 

Fanfara de pe podiul de lemn a cîntat marşul, iar reprezentaţia a 
început. 

Erau tot aşa, două mii de oameni, înghesuiți în galerii, în staluri şi în 
loji. Vorbeau altă limbă, fiindcă erau alt neam, în altă ţară. Dar toţi au 
tremurat, ca şi ceilalți, cînd miss Ellian şi-a pus capul în gura lui Rajah, 
tigrul de Bengal. Le-a tremurat inima tuturor cînd trupa de gimnaşti zbura 
sus, din trapez în trapez; au rîs pînă la lacrimi de neroziile lui August cel 
prost, care, fiindcă e prost, rămîne întotdeauna şi cel păcălit. 

Numai că de data aceasta nimeni n-a mai cerut să joace şi Fram, ursul 
polar. 

Nu ştiau nimic despre Fram. Nu auziseră. 

Nu mai era nimeni să-l iubească şi să-l cheme ca să-l mai vadă o dată, 
aşa cum a fost el, mare, înțelegător şi bun. 

Fram zăcea acum într-o cuşcă, tocmai în fundul menajeriei, printre 
animalele cele proaste şi încăpăținate care nu sînt în stare să înveţe nimic. 

În pauză, tatăl copilului cu briceagul se întoarse către mama copilului 
cu Robinson Crusoe întrebînd: 

— Nu eşti de părere să vizităm menajeria? 

— Tocmai aceasta gîndeam şi eu. Nu pentru mine, ci pentru copii. Au 
ŞI ei ocazia să vadă toate făpturile din Arca lui Noe. 

Copiii s-au bucurat şi au plecat înainte, ţinîndu-se de mînă şi trăgînd 
unul cu coada ochiului la celălalt, să se încredinţeze cum stau cu cucuiele. 


IV. ÎN ARCA LUI NOE 


Nu greşise de fel mama copilului, care avea cartea lui Robinson Crusoe 
legată în scoarțe de pînză, cu ilustrații mari, colorate. 

Nu greşise cînd a asemănat menajeria Circului Struţki cu Arca lui Noe, 
corabia în care spune povestea că au scăpat de potop toate semințiile 
vietăților de pe pămînt, pînă cînd porumbelul cu ramura de măslin în plisc 
a adus vestea că mînia cerului s-a potolit. Atunci s-a înălţat curcubeul şi a 
întins o punte arcuită de minunate culori de la un capăt la celălalt al lumii. 
Apele s-au retras. Noe a tras Arca la țărm şi a slobozit toate lighioanele, 
frumoase şi urîte, blînde şi sălbatice, să-şi ia fiecare locul lor pe pămînt. 

Aşa spune povestea în care nimeni nu mai crede, dar pe care toți o 
pomenesc, ca multe născociri de pe vremea basmelor. 

Iar directorul Circului Struţki, om de afaceri şi lacom de cîştig, adunase 
şi el din nou felurite făpturi ale pămîntului în Arca lui. Le-a închis în cuşti 
şi le poartă din oraş în oraş şi din ţară în ţară, ca să arate spectatorilor cîte 
minuni sînt pe lume. Şi aceste minuni se pot vedea cu preţul unor bilete de 
intrare cît mai scumpe. 

Vînătorii au colindat pădurile de departe, pustiurile de nisip, ţările 
îngheţate unde nu se topeşte zăpada niciodată; au urcat munți şi s-au 
coborit în văi necălcate încă de picior omenesc. Au născocit capcane şi au 
descoperit cele mai ascunse culcuşuri de fiare, de unde au ridicat puii încă 
fară dinți. 

Şi de acolo, de peste mări şi pustiuri, din nisipurile arzătoare şi din 
mările îngheţate, au trimis în cuşti şi în cutii, în vagoane şi în vapoare: 
unul, un pui de leu, altul, un crocodil, al treilea, un elefant, al patrulea, o 
girafă cu gîtul subțire. 

Toate şi toţi şi-au găsit locul în cuştile etichetate ale faimosului Circ 
Struţki. Plăteşti biletul de intrare? Vezi! Nu plăteşti? Nu vezi! 

Mulțimea trece de la o cuşcă cu gratii la cealaltă. Se miră şi citeşte 
tăblițele unde stă scris numele animalului, ţara de unde a fost prins şi adus, 
vîrsta şi cîteodată obiceiurile lui, în cîteva cuvinte. 

Sînt animale înfricoşătoare, încăpăţînate şi fără istețime, care nu pot să 
înveţe nimic. Aşa e rinocerul cel urît, cu un colț în rît şi cu ochi mici ca doi 
nasturi. Aşa e hipopotamul cu capul mare ca un geamantan şi cu pielea 
lucioasă şi roză. Stă aproape tot timpul în apă. Nu pricepe nimic. Chiar 
după cap şi după privire se vede cît e de tîmp. Mai sînt şi crocodilii neclin- 
titi, pe care i-ai crede morți şi împăiaţi, dacă n-ai prinde de veste cum te 
urmăresc cu ochii lor mărunți, cenuşii şi vii. Tot aşa broaştele țestoase, care 
par bolovani mari culeşi de pe marginea unui rîu. Deodată bolovanul scoa- 
te un cap subțire de şarpe şi patru labe: începe să umble şi ronţăie o frunză 
de salată verde. Şerpii dorm toropiţi de căldură. Cîte unul cască, şi limba 
neagră, despărțită în două, ţişneşte ca două săgeți. Pentru girafă e o cuşcă 
înaltă, fară acoperiş. De acolo priveşte de sus în pălăriile trecătorilor, cu un 
cap care pare înfipt într-un par de mesteacăn. Cămilele clipesc somnoroase, 
cu buza de jos spînzurînd. Vin cînd le chemi şi se lasă păcălite, chiar dacă 
le întinzi o bucată de carton în loc de covrig. Struţul, cel puțin, înghite 
nasturi şi cuie cu toptanul. Poate a făcut în burtă un mic magazin de unde 
se pot cumpăra o sută şi unu de felurite articole: chei, cătărămi, şuruburi şi 
ace de păr. Pantera neagră se plimbă de dimineaţă pînă seara, făcînd încon- 
jurul cuştii fară să se oprească. Nu priveşte la nimeni. Din cînd în cînd, din 
mers, împinge cu botul o gratie. Îşi închipuie că s-a întîmplat vreo minune 
ŞI gratia s-a desprins singură să-i dea drumul. Dar minunea nu se întîmplă 
niciodată şi pantera îşi urmează drumul ei rotund, mereu, mereu, mereu, 
pînă ce ameţeşti şi tu, cel care priveşti. Mai sînt şi felurite alte dihănii care 
de care mai caraghioase. Porcul cu ţepi şi cu botul lung numit furnicarul, 
sau ornitorincul cu bot de rață. 

Cît despre papagali, să nu mai vorbim! Vorbesc ei!... Vorbesc în 
felurite limbi necunoscute, după ţările de unde au fost prinşi şi trimişi. 

Veselia cea mai mare e însă în jurul cuştilor cu maimuțe. Au obrazul 
zbîrcit, de babă, şi mîini năptrlite în palmă. Cu dînsele nu ţi se urăşte şi n-ai 
cînd să caşti de plictiseală. Dacă-i bilci, bîlci să fie! Şi o ţin tot în năzbîtii, 
chiar ca la bilci. Se agaţă de gratii şi întind mîna să cerşească. Una ştie să 
sfarme aluna în dinţi şi să curețe coaja; alta, dacă încerci s-o păcăleşti cu un 
nasture de la palton, ţi-l aruncă în cap şi te face de ocara lumii. Cealaltă se 
schimonoseşte la mulțime, şi a patra a învăţat să se uite în oglindă. Mai sînt 
şi din cele care se scobesc în dinți şi cer să le dai un pieptăne ca să-şi facă 
frizura cum au văzut la dresorul de lei. 

Unele sînt mici cît pumnul. Gorila e mai mare decît a fost omul păros 
din peşterile de odinioară. 


Dar gorila e totdeauna tristă. Mănîncă bananele şi portocalele încet, 
zvîrlind coaja, cu gîndul în altă parte. Poate gîndul ei e la pădurea unde s-a 
născut şi pe care n-are s-o mai vadă niciodată. 

În altă parte sînt cuştile cu animale dresate care joacă la circ: leii şi 
tigrii, elefanții şi cîinii, zebra şi chiar şerpii care ridică gîtul şi se leagănă 
după tactul muzicii, cînd le cîntă din fluier indianul cu turban. 

Cuştile acestea sînt mai mari şi mai largi. Animalele sînt mai îngrijite şi 
mai bine hrănite. Cîteodată nici nu e voie să se apropie publicul, ca să nu le 
ostenească şi să le întărîte înainte de reprezentație. 

Acolo, în cuşca înaltă şi largă, în cea mai înaltă şi mai largă cuşcă, se 
afla altădată Fram, ursul polar. 

Nici nu era nevoie să-i închidă nimeni uşa, cum se află ferecată cu 
zăvoare şi lacăt la celelalte fiare. 

Fram şi-o închidea singur. lar cînd îi era sete şi vedea că a fost uitat, 
deschidea uşa şi pleca el după apă. Lumea țipa speriată, trăgîndu-se în 
lături. Dar Fram trecea în două labe, se ducea să-şi ceară portia lui de apă şi 
se întorcea cuminte la loc. 

Acum locul lui e în altă parte. 

Cuşca a fost strămutată în fund, în partea menajeriei, unde se află 
dobitoacele cele încăpăţînate şi proaste, care nu pot învăţa nimic. 

Stă cu spatele întors la lume. 

În zadar unii îl cheamă, în zadar încearcă să-l ademenească zvîrlindu-i 
portocale şi pîine, covrigi şi banane. 

Fram nici nu-şi întoarce ochii. Cu botul pe labe, cu faţa în ungherul cel 
mai întunecos, cu ochii închişi, ai crede că doarme. 

Dar nu doarme. 

Încearcă să priceapă ce s-a întîmplat cu el şi nu poate pricepe, fiindcă 
mintea celui mai deştept animal nu poate pricepe nici a mia parte din ce 
înţelege şi îşi explică un om. Ceva însă tot îşi amintea tulbure şi nu izbutea 
să-şi lămurească deplin. 

Ştiuse să facă gimnastică şi echilibristică. Ştiuse să glumească şi 
înțelegea gluma oamenilor. Iubea copiii şi copiii îl iubeau. Îi plăceau 
aplauzele, şi întotdeauna lumea îl aplauda. 

Deodată s-a făcut un gol în capul lui. A uitat tot ce ştiuse. Acum l-au 
pus aici, în locul cel mai întunecat, printre animalele care mîrîie, rînjesc, 
mugesc sau nici nu vor să privească atunci cînd trec oamenii, fiindcă, după 
atîția ani, încă nu s-au deprins cu oamenii. 

Cîteodată, dresorul lui de odinioară, care îl iubeşte mult, trece să-l vadă 
ce face. 

Intră în cuşcă, îl netezeşte duios pe blană. 

— Ce s-a întîmplat cu tine, prietene Fram? întreabă. 

Fram ridică ochii trişti. 

Parcă îi cere iertare. Parcă spune: „Nici eu nu pricep! M-am prostit... 
Se vede că asta e soarta noastră a urşilor albi.” 

Dresorul clatină din cap. Îi întinde o bomboană, din acelea pe care le 
poartă în buzunar pentru animalele lui favorite. Fram culege bomboana din 
palmă şi se preface că se bucură. 

Dar, după ce dresorul pleacă, o leapădă jos. O primise numai dintr-un 
vechi obicei, iar acum nu-i mai trebuia. Îi amintea timpul cînd un copil îi 
oferea un pumn de bomboane, iar el chema, cu un semn, alţi copii să le 
împartă cu dînşii. Acum toate s-au isprăvit. Nimeni nu mai strigă: „Vrem 
Fram! Vrem Fram!” Nimeni nu mai bate din palme: „Bravo, Fram!” Îngri- 
jitorii circului îi aruncă mîncarea şi găleata cu apă, ca unui dobitoc, care 
mănîncă de pomană. 

Dresorul lui de odinioară îl netezeşte cu palma pe blană, ca pe un 
bolnav. 

Aşa rămîne cu botul înfipt pe labe, în ungherul cel mai întunecos, pînă 
ce se face tîrziu. Cînd reprezentaţia s-a sfîrşit, luminile cele mari se sting, 
toți dorm. 

Numai Fram veghează şi nu-şi găseşte somnul. 

Ascultă liniştea cea mai mare din oraşul necunoscut. 

Se aud departe trăsuri şi tramvaie întârziate, un claxon de automobil. Se 
aude răsuflarea animalelor în cuşti. Prin somn, unele gem şi mormăie. 
Visează la ţara lor. Se văd în pustiurile de nisip sau în codrii sălbatici, în 
libertate, stînd la pîndă, alungînd un vînat, fugărindu-se, zburdînd şi 
jucîndu-se. Aşa geme cîteodată, prin somn, Rajah, tigrul de Bengal. Visea- 
ză că şi-a prins laba în fierul capcanei, se zvîrcoleşte şi sare. Atunci se 
deşteaptă izbindu-se în gratii; îşi dă seama că adevărul cel adevărat e încă 
mai dureros decît colții de fier ai capcanei care i-au muşcat laba. 

Căci în seara cînd îşi prinsese laba în capcană, după ce s-a zbătut şapte 
zile şi şapte nopţi, s-a întins, aşteptînd moartea. Acum îl apasă ceva mai 
cumplit decît moartea. E captiv într-o cuşcă şi trebuie să asculte de o bi- 
ciuşcă de mătase. E osîndit să primească în cap cojile de portocale pe care 
le aruncă maimuţele printre gratii. Îşi aminteşte toate acestea şi începe să 
mugească. Toate fiarele se deşteaptă în cuşti din somnul şi din visul lor. Îşi 


dau seama şi ele unde se află. Îşi dau seama că n-au să-şi mai vadă 
niciodată pădurile şi rîurile, munţii şi pustiurile, gheţurile şi lacurile. 
Niciodată. Niciodată, decît prin vis. Şi încep toate să mugească şi să 
geamă, şi să se vaiete... 

Toată menajeria se umple de larmă şi de glasuri. 

Cîinii de departe, din oraş, îşi zbîrlesc părul de spaimă, încep şi ei să 
latre şi să urle. 

E o întrecere care deşteaptă tîrgul din somn. 

Pe urmă, tîrziu, mugetele şi gemetele se potolesc. Fiarele adorm din 
nou. Din nou visul le duce pe toate în lumea lor de departe, pe care n-au 
s-o mai vadă niciodată îndeaievea. 

Tigrii de Bengal se cred în codrii unde lianele spînzură pînă în pămînt, 
unde fluturii sînt mari ca păsările şi păsările sînt mici ca gizele. 

Le vine în nări un miros amăgitor şi umed de la ţărmul apei cu flori de 
lotus. Ridică nările şi adulmecă uşor, să prindă din adierea vîntului un 
miros de antilopă, de pradă, de-un frate din acelaşi neam. Dar mirosul e 
înăbuşit de duhoarea grajdului şi a gunoiului. Totul se risipeşte. Somnul e 
greu şi visul urât. 

Atunci, în tăcerea cea mare şi în întuneric, Fram se ridică în două labe. 
Încearcă să repete tot ce ştia el să facă, în vremea cînd intra liber în arenă, 
iar mulțimea îl primea cu aplauze. 

Se ridică în labele de dinainte. Merge aşa. Încearcă o voltă, două, trei. 
Înainte şi îndărăt. Salută şi mulţumeşte, în dreapta şi în stînga, unei 
mulțimi nevăzute. Mai ştia parcă şi altceva, altfel. Nu-şi aminteşte ce. 
Nu-şi aminteşte cum. lar cuşca e prea strîmtă. 

Cade iarăşi în patru labe, ca un dobitoc oarecare, aşa cum se simte 
acum. 

Se ghemuie în colțul lui şi încearcă să adoarmă. 

Ar vrea şi el măcar să viseze o ţară albă, cu gheţuri veşnice şi cu 
zăpadă, cu gerul care înţeapă nările şi cu viscol. 

Dar visurile lui sînt scurte şi amintirile atît de depărtate! 

V. FRAM S-A NĂSCUT DEPARTE, ÎN GHEȚŢURILE POLARE 


Tîrziu de tot, cînd închidea ochii, visul lui Fram era întotdeauna 
acelaşi. 

Era povestea întîmplărilor puţine şi tulburi dintr-o copilărie depărtată, 
pe care multă vreme o uitase. 

Povestea unui pui de urs alb, prins din fragedă vîrstă de eschimoşi, în 
ținuturile polare, adus de un marinar pînă într-un port din țările calde şi 
vîndut pentru circ. 

Puiul de urs s-a dovedit îndată mai isteţ decît frații lui. Mai puţin 
sperios, mai voinic, mai îndemînatic. Învăţa repede. S-a împrietenit cu 
oamenii. A înţeles ce le face plăcere şi ce nu, ce are voie să facă şi ce nu. 

Încetul cu încetul, seară de seară şi reprezentaţie cu reprezentaţie, a 
ajuns vestitul Fram, ursul polar: ursul uriaş, care ieşea singur în arenă să-şi 
execute programul lui fără îmblînzitor, să născocească de fiecare dată ceva 
nou, să priceapă de glumă şi să cunoască mila. 

A uitat tot ce lăsase departe, în pustietăţile de zăpadă şi de gheţuri, 
unde noaptea era de şase luni şi ziua de alte şase, unde o zi şi o noapte 
însemnau un an. A uitat. Gîndul lui nu se mai întorcea niciodată într-acolo. 

Trăia printre oameni. Era prietenul lor, favoritul lor: parcă ştia să le 
citească dorința şi bucuria în ochi. Parcă le înţelegea chiar şi necazurile. 

Acum, deodată, lumea aceea, foarte departe şi de foarte de mult, se deş- 
teaptă în el. Venea de-acolo, de foarte departe şi de foarte de mult, să-i 
amintească prin vis tot ce uitase. 

Iar visul lui era întotdeauna acelaşi! 

Mai întîi un întuneric nepătruns. O noapte îngheţată şi umedă, într-o 
peşteră de gheaţă. 

Acolo s-a născut Fram, în insula înconjurată de sloiuri. S-a născut 
noaptea, iar noaptea durează acolo o jumătate de an. O jumătate de an nu 
mai răsare soarele. Sclipesc numai stelele pe cerul îngheţat şi cîteodată 
luna. Dar de cele mai multe ori domneşte o beznă adîncă, fiindcă luna şi 
stelele sînt acoperite de nori; iar viscolul poartă zăpada în vîrtejuri, 


hohoteşte, şi chiuie, şi geme; sloiurile trosnesc de ger; e o spaimă şi o urgie 
de ţi se zbirleşte părul. Ca toți puii de urs, Fram s-a născut cu ochii lipiți. A 
făcut ochi de-abia după cinci săptămîni. 

În peşteră nu străbate viscolul. Se auzea numai vîjiitul de afară. Dar 
gheaţă era dedesubt, gheață deasupra, gheaţă lucioasă pe pereți. 

Dormea ghemuit la un culcuş mai cald: blana ursoaicei, care-l acoperea 
ca să-l apere de pişcăturile frigului. 

Căuta cu botul izvorul de lapte cald de la sînul mamei. Simţea cum îl 
spală cu limba şi cum îl dezmiardă cu laba. 

Cîteodată, la deşteptare, se pomenea singur-singurel. Ursoaica lipsea. 
Era plecată după mîncare. 

El nu le putea pricepe toate acestea. Deodată se trezea în întuneric şi în 
singurătate. Începea să geamă uşor, să cheme, să se vaiete. Atunci se speria 
de propriul său glas. Stătea înfricoşat şi amărit, cu botul în peretele de 
gheaţă. Îi era frig. Afară detunau sloiurile, viscolul răsturna bolovani de 
gheaţă; i se părea că aude paşi. 

Adormea din nou pe jumătate degerat. Se trezea iarăşi încălzit, cu un 
fel de bucurie şi de fericire prin somn. Blana caldă era iarăşi lîngă el; lîngă 
el izvorul de lapte; şi o labă moale şi mătăsoasă îl alinta şi îl apropia de 
piept. Înţelegea că s-a întors făptura cea mare şi bună care îl ocrotea. 
Încerca şi el să-i lingă botul cu recunoştinţă. 

Dar ce stîngaci şi prostuț mai era! 

Nici nu-şi dădea seama cîtă grijă îi purta mama, cît de greu se despărțea 
de dînsul şi cum pleca să caute vînat numai cînd o răzbea foamea. 

Abia într-un tîrziu a făcut ochi. Dar ochii n-au avut de văzut decît întu- 
neric şi iar întuneric. Întuneric era în peşteră. Întuneric afară, cînd îndrăz- 
nea să scoată puţin botul pînă la gura văgăunii de gheață. 

O dată, numai o dată a văzut el ceva minunat: o flacără mare pilpîind 
pe cer. O flacără mare, apoi un curcubeu. Toată lumina juca, scînteia pe 
crestele sclipitoare, pe gheţuri, departe, pe mare. Era aurora boreală. Dar de 
unde să ştie el ce înseamnă? S-a spăimîntat şi a început să urle. Apoi lumi- 
na jucăuşă de pe cer s-a stins deodată. S-a întins iarăşi întunericul negru. Îi 
părea rău acum... 

Şi, prostuţ cum era, a crezut că lumina a fugit de frica lui cînd l-a auzit 
urlînd. Ar fi vrut să-i împărtăşească mamei această ispravă, mormăind 
fudul, ca să ştie şi ea. Dar mama avea alte griji. Acum îl lua după ea prin 
apropierea peşterii, la vînat, să-l înveţe legea urşilor albi. 

Îl apăsa cu laba să stea cuminte, poponeţ, pe un pisc de gheaţă. Cobora 
pînă la marginea apei. El nu îndrăznea să privească în jos. Auzea apa izbin- 
du-se de gheaţă, sloiurile ciocnindu-se de alte sloiuri, dar tot nu pricepea 
nimic. Nu văzuse încă apa. Nu ştia cum plutesc sloiurile purtate de vînturi, 
cum se lipesc cîteodată de ger, încît încheagă o întindere nesfîrşită, cît poți 
cuprinde cu ochii. 

Ursoaica se întorcea cu botul plin de sînge. Pescuise peşti sau prinsese 
o morsă, o focă sau altă vietate care trăieşte şi în apă şi pe uscat. Venea 
sătulă. Se porneau apoi amîndoi spre peştera lor. Întotdeauna ursoaica îl 
împingea să meargă înainte. Ea rămînea înapoi, să-l apere de cine ştie ce 
fiară flămîndă. 

Învăţat cu întunericul, puiul credea că aşa e lumea, o noapte fară sfârşit. 
Cum nu văzuse încă lumina zilei şi soarele, nu ştia ce înseamnă soare şi zi. 
Îi părea bună şi viaţa aceasta. Se afla cine să-l păzească. Lapte cald avea 
din belşug. Îi îngheţau puţin tălpile cînd mergea prea mult pe sloi. Dar 
pielea urşilor e groasă, fiindcă ei trăiesc pe gheaţă şi pe zăpadă la capătul 
cel mai friguros al pămîntului. 

De la o vreme ursoaica a început să arate semne de nelinişte. Se ridica 
şi se ducea pînă la gura peşterii, să privească într-o singură parte. Venea 
îndărăt. Mai lăsa să treacă un timp şi pleca iarăşi. 

Puiul se ţinea după dînsa ca un căţel. Abia mai tîrziu a înţeles ce aştep- 
ta. La marginea cerului, întunericul a prins a se înălbăstri, în partea unde se 
uita mereu ursoaica. Întîi numai o noapte mai puţin neagră. Numai o geană 
albăstruie. Mai apoi, vreme de două somnuri şi patru mîncări, albastrul a 
început a se înroşi. Şi iarăşi după un timp, după alte două somnuri şi patru 
mîncări, s-a ivit o dungă roşie. Dunga s-a lungit, s-a lățit, s-a înălțat... şi 
după încă un somn, puiul a văzut, cu mirare şi cu un fel de spaimă, o roată 
roşie de foc. 

A început să urle într-acolo. 

Dar lumina aceasta nu-i mai ştia de frică. Nu s-a stins. Dimpotrivă, s-a 
înălţat pe cer şi toate întinderile de gheaţă au început să scînteieze, încît pe 
pui îl dureau ochii şi nu mai putu să privească. Numai după multă vreme 
s-a deprins şi a cutezat să se uite într-acolo, fără a mai mormăi. 

Aşa a văzut el întîia oară soarele şi ziua. 

Soarele polar, care se arată mai mare decît oriunde pe lume şi care nu 
apune timp de cîteva luni. 

Şi aşa a început ziua cea lungă. 


Frigul nu s-a îmblînzit îndată. A trecut vreme şi vreme, pînă ce zăpezile 
şi gheaţa s-au topit ici-colo, la o suflare de vînt caldă, venită de departe, 
dinspre cine ştie ce ţări şi alte lumi. 

Toată întinderea era albă şi sclipitoare. Vîrfurile munţilor de pe insulă 
luceau ca oglinzile. Departe, pe linia mării, pluteau alte ostroave uriaşe de 
gheaţă, se depărtau şi se apropiau, se lipeau; făceau un pod singur şi 
nesfîrşit; iar altădată, cînd se uita într-acolo, vedea un gol mare şi verde de 
apă. Acolo a zărit el trecînd, pe gheaţă plutitoare, alte ursoaice cu puii 
alături. 

Toate aveau doi pui. Numai el fusese singur. 

Ursoaica a făcut pregătiri de plecare. Puiul n-a înţeles de ce. Nu se 
dădea dus de lîngă peşteră. Avea un culcuş bun, adăpostit pe cît se putea de 
viscol; se temea să nu înceapă iarăşi noaptea cumplită. 

N-avea de unde să ştie cît de lungă este o zi la pol şi peste cîte luni are 
să apună din nou soarele. Nici nu ştia că urşii albi călătoresc pe insulele de 
gheață, de colo-colo, spre locurile unde se află din belşug foce şi morse, 
peşti şi iepuri albi. 

Au pornit. El înainte. Ursoaica după dînsul. 

Din cînd în cînd întorcea capul să vadă ce este de făcut, cînd ajungeau 
la o creastă de stîncă ieşind din gheaţă sau la o rîpă. Atunci ursoaica o lua 
înainte cîțiva paşi. ÎL înălța în braţe şi urca ori cobora povîrnişul în două 
labe. ÎL trecea dincolo de văgăunile cu şuviţe subţiri de apă. 

Şi astfel au mers şi au mers pînă ce au dat de o insulă mare, plutitoare, 
lipită de țărm. 

Cu mare băgare de seamă au coborit pe insula plutitoare şi au pornit 
mai departe. 

Mergeau şi ei, mergea şi pluta de gheaţă cu dînşii, desprinsă de țărm şi 
împinsă de şuvoaie. Pe alocuri se aflau spărturi largi. Acolo apăreau capete 
negre, lucioase şi fioroase. Se scufundau repede şi iar se iveau: se agățau 
de marginea gheţei cu dinții lungi şi îndoiți în chip de cange. Erau morsele, 
vînatul cel mai de preț pentru urşii albi. 

Ursoaica l-a apăsat cu laba, să stea pitulat, iar el s-a făcut una cu 
zăpada. După un colţ de gheaţă s-a întins şi ea. 

Aşa au stat mult, aşteptînd. 

La marginea spărturii s-a ivit întîi un cap rotund şi lucios. S-a agăţat cu 
colții, iar ochii cercetau împrejur să vadă dacă nu se arată nici o primejdie. 
Pe urmă s-a săltat în sus animalul întreg, sprijinindu-se pe două picioare 
scurte, care nu erau nici aripi, nici picioare, numai nişte cioturi neisprăvite. 

S-a înălţat pe marginea sloiului şi s-a întins la soare. lar după un timp s-au 
ivit altul, şi altul, şi altul ... 

Cum ajungeau sus, îşi căutau loc, se întindeau şi se aşterneau pe somn. 

Ursoaica s-a furişat tiptil, făcînd un ocol să le taie retragerea spre apă. 
Şi cînd a socotit clipa potrivită s-a repezit. Cum mai zvicnea inima puiului 
de frică!... 

S-a repezit ursoaica, înşfăcînd dihania cea mai din margine şi 
muşcînd-o de cap. Puiul a auzit oasele troznind. A văzut dihania 
zvîrcolindu-se. Celelalte au năvălit în apă cu mugete înfricoşate, dîndu-se 
afund. 

Cînd prada n-a mai dat semne de viață, ursoaica l-a chemat cu un 
mormăit. Puiul s-a apropiat cu teamă. Mergea făcînd doi paşi înainte şi 
unul îndărăt. Nu ştia ce înseamnă moartea; nu ştia că o vietate moartă nu 
are nici o putere. Ursoaica spintecase pîntecele morsei cu ghearele. Muşca 
din carnea fierbinte; se adăpa cu sîngele cald. Îl îndemna mormăind să 
încerce şi el. 

A încercat; dar la început nu i-a simţit gustul. Carnea i se părea prea 
grasă. Avea un miros urît. Numai tîrziu s-a învăţat, cînd mirosul acela a 
început să-i facă poftă şi să-i aţiţe foamea. 

Din ceasul acela a început şi lui să-i placă vînatul... 

Călătoreau pe sloiul de gheaţă, treceau de pe un sloi pe altul; cînd 
zăreau undeva, la margine, o morsă întinsă la soare sau o ceată întreagă, 
puiul apuca blana ursoicei cu dinţii. Îi făcea semn. Ursoica îl împingea cu 
laba să stea liniştit. N-avea s-o înveţe pe dînsa un pui pricăjit şi prostuţ 
cum trebuie să vineze! Ea nu dădea greş niciodată. Ei nu-i scăpa nici o 
pradă. 

Dar nu vîna decît atunci cînd îi răzbea foamea. Şi cînd spinteca o morsă 
poposeau din drum acolo, vreme îndelungată, dormind, scotocind împrejur, 
întorcîndu-se mereu la rămăşița vînatului, pînă ce isprăveau ultimul os. 
Atunci puteau să se tot urce alături zeci şi zeci de morse. Ursoaica nici nu 
întorcea capul să se uite la ele. 

Odată, sloiul lor plutitor s-a oprit într-o stîncă de insulă. Se întindea un 
țărm lung, cît cuprind ochii. Un țărm înalt şi pietros, cu bulgări de gheaţă 
amestecați în bulgări de stîncă. 

Ursoaica a arătat îndată mare bucurie. Nu bănuia că acolo o aşteaptă 
sfîrşitul. S-a urcat voioasă pe peretele de stîncă şi de sloiuri. 


Sus se întindea un podiş cu vîlcele mici. lar spre minunarea lui, puiul 
de urs a văzut acolo întîia oară muşchi catifelat, colt verde de iarbă şi ceva 
neînțeles şi ciudat: nişte pete ca sîngele. 

S-a repezit să le lingă. Şi-a tras botul înapoi, speriat. Nu erau pete de 
sînge. Erau flori. Flori de mac polar. 

Ursoaica a început să scormonească în muşchi cu botul, căutînd 
rădăcini. Mormăia de plăcere şi îşi chema puiul să se înfrupte şi el. Se vede 
că se săturase de atîta carne şi slănină de morsă. Avea nevoie de altceva 
mai fraged şi mai miresmat. 

Drumul lor de acolo înainte a fost însă mai încet şi cu o mare grijă. 

Se vedeau urme ciudate în zăpadă. Urme de animale necunoscute, urme 
de păsări. 

Apoi urmele se pierdeau în vîlcelele unde zăpada se topise şi se 
întindea verdeaţa firavă a frunzelor şi a florilor. Ursoaica îl păstra mereu 
lîngă dînsa, să-i fie aproape. Ridica adeseori botul să adulmece văzduhul. 
Simţea mirosuri străine, purtate de suflarea vîntului umed. Atunci îşi lua 
îndată tălpăşița, ascunzîndu-se după stînci şi după gheţuri, privind mereu 
îndărăt. 

Acolo a auzit el întîia oară un lătrat de cîine. 

Cînd i-a ajuns la ureche sunetul necunoscut, a rămas încremenit pe loc, 
cu laba ridicată, cu pasul întrerupt. 

Ursoaica a păşit îndată lîngă el, să-i facă zid de apărare. S-a ridicat 
încet în două labe, ciulind urechile, rotind ochii, lărgind nările. 

Dar lătratul s-a depărtat. Se auzea tot mai stins. 

Pe urmă a fost o mare tăcere... 

Au aşteptat neclintiți. 

Ursoaica se răsucea pe labele dindărăt ca pe-un scaun cu şurub, să 
soarbă cu nările adierea vîntului. Lătratul nu se mai auzea. Dar vîntul 
aducea un miros ciudat, acru, neobişnuit. Mirosul oamenilor şi al cîinilor, 
pe care nu-l cunoştea puiul, dar nu-l cunoştea nici ea. 

Cu un mormăit scurt l-a chemat să pornească de zor la drum. Locurile 
nu-i păreau sigure. Simţea acum o primejdie, o amenințare ascunsă în 
mirosul acela şi în lătratul animalelor necunoscute. 

Au zorit deci într-o suflare spre țărm. Insulele de gheață se 
desprinseseră însă de stîncă. Plecaseră tîrîte de curentul oceanului. Se 
întindea acum o nemărginire de apă verde şi adîncă, în care lumina soarelui 
sclipea ca într-un milion de milioane de solzi. Numai departe de tot, unde 
se împreuna cerul cu apa, se vedeau trecînd gheţurile plutitoare. 

Au înţeles că acum sînt prizonieri pe insulă. 

Prizonieri pe insula unde se aude lătratul unor animale necunoscute şi 
unde vîntul aduce un miros ciudat, acru, neplăcut; un miros străin în 
văzduhul limpede cum e cleştarul. 

Ursoaica a început să lingă botul puiului cu o înduioşare blîndă. Parcă 
ştia de atunci că are să-l piardă. Parcă a simţit că are să-şi piardă şi ea viaţa. 

Dar puiul neştiutor a prins să zburde şi să se joace fară nici o grijă. 

Soarele era sus, în mijlocul cerului. Razele se frîngeau în gheţuri. 
Alături era o vîlcea îngustă, unde se întindea o şuviță verde de muşchi, de 
iarbă şi de flori, împresurată de zăpadă şi sloiuri. 

Puiul s-a rostogolit pe muşchiul moale, a început să muşte, în joacă, din 
florile roşii şi firave, macul polar. 


VI. OMUL, CÎINELE ŞI PUŞCA 


În pustietăţile îngheţate şi albe, unde făcuse ochi şi unde-şi trăise viaţa, 
ursoaica polară nu văzuse încă un om. 

Nici nu bănuia că se află pe lume asemenea ciudată făptură. 

Nu auzise un lătrat de cîine. 

Nici bangătul armei de foc. 

Nu simțise mirosul omului, al cîinelui şi al prafului de puşcă. Nu ştia ce 
strînsă tovărăşie e între aceşti trei vrăjmaşi ai fiarelor sălbatice: omul, 
puşca şi cîinele, care nu iartă niciodată vînatul, cînd se apropie în bătaia 
glonţului. 

Şi nici nu se temea ursoaica de o ţeavă subţire de fier, unde moartea e 
ascunsă într-un glonţ de plumb. 

Viaţa şi-o trăise prea departe de oameni, de vînători şi de arme, la 
capătul cel mai neumblat al pămîntului. 

Singurătatea deşerturilor albe era apărată de ger şi de viscole. De 
noaptea care dura o jumătate de an. De oceanul adînc şi verde, veşnic 
pustiu. 

Pe nemărginirea aceasta de apă, în lunile cînd soarele se află înălţat în 
mijlocul cerului, sloiurile plutitoare se plimbau lunecînd spre miazăzi, ca 
tainice nave fără pînze, fară vîsle şi fară vîslaşi. 

Apoi nemărginirea oceanului se încleşta în lunile îndelungi de noapte, 
prefăcîndu-se într-un podiş închegat de gheţuri: mii şi mii de kilometri aco- 
periți de ninsoare. 

Totul încremenea mut, neclintit, pustiu şi alb. 

Departe, oriunde, pretutindeni spre țările Sudului, era soare, lumină, 
zbor de rîndunici, sunau tălăngile turmelor pe pajişti şi zburdau miei cu 
canaf în urechi. Deşertul plin de spaimă şi apărat cu dinţi de ger întindea 
însă, între restul lumii şi ţara urşilor albi, un hotar mai nestrăbătut decît 
zidurile de cetate. 

Nu pătrundea încă pînă acolo nimic din semnele vieții de departe cu 
pajiştele fragede ale primăverii, cu ciocîrlii şi flori de liliac. 

Doar uneori dacă soseau din depărtări, o dată cu vînturile mai blînde, 
stoluri de păsări albe şi gureşe. 

Veneau fîlfîind din aripi cu foşnet de atlaz. 

Ele poate văzuseră vapoare şi sănii; poate oraşe şi porturi, biserici cu 
turle şi gări, trenuri şi sîrme de telefon, poduri arcuite şi automobile gonind 
pe şosea, parcuri cu muzici militare şi pieţe cu înalte statui, grădini cu 
trandafiri şi alte minunăţii făurite de mîna omului. Ele poate mai ştiu că 
aceeaşi mînă a meşteşugit şi altfel de minuni fără îndurare pentru făpturile 
sălbatice ale pămîntului, ale codrilor, ale apelor şi ale cerului. Poate au 
auzit şi focul de armă. Poate ele ştiau că în ţeava subţire de oţel pîndeşte o 
moarte neînțeleasă, grabnică şi uluitoare, cînd omul se apropie tiptil cu 
puşca la ochi. 

Dar nu puteau să le povestească aceasta. 

Țipătul lor spinteca tăcerea înmărmurită a pustietăților albe, glăsuind 
într-o limbă numai de ele înţeleasă. 

Pe urmă, o dată cu vînturile aspre şi reci vestind apropierea nopţii de o 
jumătate de an, se adunau în stoluri şi coborau îndărăt spre ținuturile cu 
primăveri şi flori de liliac. 

Rămîneau locului numai sălbăticiunile credincioase zăpezilor veşnice: 
vulpile albe, care se furişau pitulate în troiene, şi iepurii albi, care zvicneau 
în goană nebună la cea mai mică tresărire a sloiurilor. lar pe ţărmul 
ostroavelor de stîncă şi pe muchia sloiurilor plutitoare de cleştar se cațără 
vînatul de totdeauna al urşilor albi: viţelul de mare — foca, calul de mare 
— morsa. 

Numai ele făceau pete negre pe zăpada albă. 

Încolo, totul era alb, alb, alb... 

Albe, troienele, albă, gheața, albi, urşii, albe, vulpile, albi, iepurii, albe, 
păsările polare care se hrănesc cu peşti şi nu pot zbura mai departe cu 
aripile lor scurte. 

Pentru ursoaica albă, numărul şi înfăţişarea vietăţilor scăpate de potop 
în Arca lui Noe sfîrşeau aci. 

Toate erau cu prea firave puteri, ca s-o înfrunte. Unele scăpau de sub 
botul ei numai prin fugă. lepurii, abia atingînd luciul gheţurilor, în salturi 
de acrobaţi. Vulpile, prelingîndu-se totuna cu albul zăpezii. 

Iar vulpile şi iepurii aceştia însemnau un vînat prea netrebnic, cu prea 
puţină şi slabă carne pentru un stomac încăpător de urs. 

Osteneală şi pîndă meritau numai focele şi morsele, maldăre uriaşe de 
carne. 


Arătau ele înfricoşat la chip şi la înfăţişare. Aşa, urîte şi mari, cu pielea 
lor lucioasă, cînd se întindeau una lîngă alta pe sloiul de gheaţă ar fi 
împrăştiat cutremurare şi spaimă cu mugetul lor răguşit, cu boturile lor 
clăpăuge, cu mustăţile lor fioroase şi colții lor încovoiaţi. Dar nu ştiau să 
lupte nici cît un pui de lup cu dinți de lapte. Nu puteau să fugă nici zece 
paşi. N-aveau nici o iscusinţă la apărare. Toată puterea şi priceperea lor era 
în apă, la pescuitul din adînc. 

Ursoaica se ivea după un perete de sloi. Îşi alegea prada. Cădea cu toată 
greutatea trupului deasupra movilei lucioase de carne. Îşi înfigea colții în 
țeasta rotundă pînă ce trosneau oasele capului. Celelalte dihănii se zvîrco- 
leau cu un țipăt de spaimă şi se rostogoleau afund. 

Aceasta era toată lupta. Cîteva clipe ursoaica domnea atotputernică 
într-un ţinut unde nici o altă făptură a zăpezilor, şi a gheţurilor, şi a apelor 
nu cuteza s-o înfrunte. 

Aiurea, alături, alt urs alb ori altă ursoaică îşi întindeau altă stăpînire a 
lor. Nu se încolţeau. Nu se duşmăneau. Nu-şi încălcau împărăția. 

Cînd vînatul se împuţina sau se strămuta din cine ştie ce ascunse 
pricini, atunci pornea fiecare pe un sloi plutitor, spre altă insulă din zare. 

Sloiul cutreiera depărtările ca o corabie fară pînză şi fară visle, pînă ce 
poposea, fară ancoră, la alt țărm îngheţat. 

Se deschidea înaintea ochilor altă pustietate sclipitoare, necălcată de 
picior omenesc, dar îmbelşugată în foce şi morse. Trecerea urşilor rămînea 
însemnată cu o movilă de oase aci, cu alta dincolo. 

Ninsoarea acoperea osemintele. 

Şi totul se petrecea neştiut de nimeni, între gheaţă şi cer, între ocean şi 
cer. 

Dar în acea insulă străină, unde a ajuns ursoaica polară cu puiul, pe 
zăpadă se citeau de astă dată urme necunoscute: vîntul aducea un miros 
neliniştitor. Plutea o amenințare ascunsă în văzduh. 

Puiul se strîngea ghem lîngă blana unde ştia că află întotdeauna căldură 
şi apărare. Îşi afunda botul şi ochii în părul alb. Clănţănea uşor din dinţi. 
Scîncea atît de slab, încît nu s-ar fi auzit glasul la trei paşi. 

Lătratul contenise. Mirosul sărat şi iute se risipi în vînt. 

Din nou s-a întins o tăcere şi o singurătate amăgitoare. Străbătea 
clipotul lin al valurilor verzi în stîncile şi în ghețurile de jos. Susura undeva 
un şuvoi subțire de apă printre sloiuri. 

Puiul a început să se joace, înşelat de atîta linişte, zburdînd şi rostogo- 
lindu-se şăgalnic în nămeți. Dar ursoaica l-a adus îndărăt cu o labă. L-a 
culcat jos, alături, apărîndu-l cu botul. 

Ea s-a înălţat în două picioare să cerceteze zarea. 

Nu o cerceta cu privirea, fiindcă ochii urşilor sînt mici şi în laturea 
capului; nu pot cuprinde deplin depărtarea. 

Adulmeca vîntul cu nările. Mirosul o slujea mai deplin decît văzul şi 
auzul. lar mirosul, acum, o înşelase. Adierea îşi schimbase suflarea de la 
miazăzi la miazănoapte. Nu mai aducea nimic din părelnica duhoare de 
vietate străină. 

Aşadar, fusese o amăgire? 

Ursoaica mormăi mulțumită. Cu atît mai bine! Nu-i plăcea amenințarea 
aceasta necunoscută, cînd se afla cu puiul bicisnic alături. 

Îşi dădu drumul la loc, pe patru labe. 

Şi atunci, tocmai atunci cînd îşi luase de-o grijă, i-au răsărit înainte, pe 
nevestite: omul, cîinele şi puşca. 

Era foarte aproape. 

Ocoliseră după vînt, ca să nu-i trădeze mirosul cumva. 

leşeau astfel neaşteptat, de după un sloi, cînd socotiseră fără greş că 
pentru pradă nu mai există nici o nădejde de scăpare din bătaia puşti. 

Ursoaica s-a îndreptat de şale, semeaţă, în două labe. 

Nu se mai înfricoşa acum, o dată ce vedea de la ce făpturi slăbănoage 
vine ameninţarea. Nici n-ar fi avut de ce se înfricoşa, după experienţa ei de 
pînă atunci. Dacă firea ar fi înzestrat-o cu darul rîsului, ar fi început a 
hohoti, să se cutremure sloiurile. Aceasta a fost tot? De aceste jivine nepu- 
tincioase şi pipernicite a putut ea să se neliniştească? 

Privi cu o mare curiozitate şi fără nici o duşmănie. Ar fi voit să se 
apropie, ca să cerceteze mai amănunţit cum arată asemenea ciudate 
drăcovenii. 

Omul? Puțin la trup, încotoşmat în blănuri şi piei, îi părea pipernicit şi 
firav, să-l culce la pămînt cu o singură atingere de labă!... Cîinele? Altă 
stîrpitură zbîrlită, făcînd o zarvă de mai mare mila. Lătra, miriia, se 
repezea, luneca pe gheață cu ghearele şi sărea îndărăt. Tot cu o labă i-ar fi 
fărîmat şira spinării, să-i taie suflarea într-o clipă. Iar în mîinile omului o 
carabină... Aceasta întrecea tot ce a văzut ursoaica polară mai vrednic de 
rîs şi de milă în pustietatea gheţurilor! Un beţigaş, un vreasc, o jucărie. S-o 
rupă în țţăndări cu gheara, s-o îndoaie cu dinții. 

Ursoaica înaintă cu puiul alături. 


Omul venea către ea. Ea venea către om. 

Mormăia, clătinîndu-se greoaie în două labe. Mormăia fară porniri 
amenințătoare. Era mai mult curioasă să cunoască, de la apropiere de-un 
pas, năzdrăvanele arătări pe care le născuse gheața. Voia să le miroasă, răs- 
turnîndu-le cu botul, ca să le lase pe urmă jucărie, ametite, puiului jucăuş. 

Atunci se întîmplă minunea cea rea şi înfricoşată. 

Din ţeava subțire şi neagră, din vreascul de nimic, izbucni o flacără 
scurtă. Răsună un trosnet uscat. 

În ochiul ursoaicei plesni lumina. Se căscă o durere crîncenă cum nu 
mai simțise încă. 

Pe urmă întunericul... 

Altă flacără la capul ţevii, alt pocnet, altă durere scurtă în ureche, mai 
adînc, dincolo de os, înăuntru, desfăcîndu-se în ţăndări. 

Apoi o mare tăcere, o mare nesimţire, un gol. Viaţa fugind, gîlgîind, o 
dată cu sîngele. 

Ursoaica se rostogoli pe patul de gheaţă, se întinse fără zvîrcolire, cu 
labele moi. 

Trecuse hotarul morţii înainte de a pricepe ce s-a întîmplat. 

Poate ducea cu ea întrebarea mirată, care mai stăruise în ochii mici şi 
curioşi, cu cîteva clipe înainte. Poate ducea cu ea groaza îndurerată de 
mamă că puiului i se întîmplă ceva la fel. 

Omul venea cu puşca subsuoară. 

Îşi stăpînea câinele cu porunci scurte. 

Puiul îşi ascunse botul şi ochii în blana caldă, la pîntecul mamei. 

Toate erau peste puterea priceperii lui. 

Cînd omul a încercat să-l smulgă de urechi şi să-l depărteze, a arătat 
instinctiv colții. Dar o mînă l-a răsucit fară milă; o curea subțire i-a strîns 
botul şi altă curea i-a prins labele. Cîinele lătra împrejur, cu părul zbîrlit. 
De două ori omul îl lovi cu piciorul şi cu patul carabinei, ca să nu muşte şi 
să nu schilodească puiul ursoaicei ucise. Avea alte planuri cu dînsul. 

Într-adevăr, din clipa aceea înainte, sub ochii puiului alb s-au perindat 
multe şi nemaiînchipuite întîmplări. 

Au venit alte dihănii cu două picioare, înfăşurate în blănuri şi piei. 
Duhneau a tutun, un miros iute, respingător. Aveau oasele obrazului late, 
pielea galben-verzuie, ochii oblici, fire ţepoase în barbă. Rîdeau şi vorbeau 
tare. 

Glasurile acestea îl înspăimîntau. 

Toţi dădeau tîrcoale leşului rostogolit în zăpadă. Au scos toți cuţitele şi 
au spintecat cu agerime vînatul. Au jupuit apoi blana, împărțindu-şi hălcile 
de carne; iar măruntaiele, care abureau încă de căldura vieții, le-au zvîrlit 
cîinilor. 

Puiul alb scîncea neputincios în chingile de curea. 

Din cînd în cînd, necunoscutele dihănii îl loveau cu piciorul. ÎL 
rostogoleau, încercau să-l ridice, ca să-i prețuiască greutatea. 

Unul mai grăbit ca toţi, cu o pipă în gură, de unde duhnea un fum iute 
şi ametitor, scoase cuțitul de la cingătoare. Şterse tăişul de pielea pantalo- 
nilor. 

Puiul nu ştia că în cuțitul tăios e moartea ascunsă. Dar mirii, rînjind 
colții. Omul începu să rîdă şi îl lovi cu latul cuțitului peste bot. 

Se apropie altul, vînătorul cel cu puşca şi cîinele strigînd ceva şi făcînd 
semne cu mîinile. Se iscă o neînțelegere cu larmă şi burzuluieli. 

Urmă apoi o tocmeală. 

Cum era răsturnat cu fața în sus, cu botul şi labele închingate, puiul de 
urs urmărea, cu ochii lui mărunți şi negri ca mura, larma şi frămîntarea 
oamenilor, fără să înțeleagă ce vor. 

Uneori închidea pleoapele. 

Parcă mai nădăjduia să treacă totul ca un vis urît şi scurt, aşa cum se 
iveau prin somn arătări de spaimă în peştera întunecoasă din cele dintii luni 
ale vieţii. Atunci din visurile acelea se deştepta scîncind. Se strîngea repede 
cu botul în blana caldă. Se cuibărea lîngă izvorul cu lapte fierbinte. O labă 
uşoară îl alinta. Limba ursoaicei îi spăla ochii şi botul. Se simţea apărat, 
fară grijă, fără ameninţări, la adăpost. 

Acum visul cel rău şi neînțeles dura. 

Glasurile sunau răstite şi arțăgoase în urechi. Mirosul nesuferit stăruia. 
Scrîşnetul paşilor pe zăpadă şi gheaţă scîrțiia aproape de tot, după cum 
oamenii se depărtau şi se întorceau alături. 

Apoi s-a simțit ridicat şi dus pe sus, cu un drug printre picioarele 
legate. Îl cărau doi oameni. Alţii înfăşuraseră pielea albă a ursoaicei polare. 
În sănii tîrau movilele de carne. 

Aşa înaintă convoiul peste zăpezi şi piscuri de gheață. 

Puiul scîncea. Îl dureau oasele. Îl chinuia mai ales întîmplarea aceasta 
neînţeleasă. Dar scîncetul nu înduioşa pe nimeni. Eschimoşii n-au de unde 
cunoaşte aşa ceva. Urşii albi sînt pentru dînşii vînatul cel mai rîvnit, aşa 
cum focele şi morsele erau vînatul mult aşteptat pentru ursoaica polară. Şi 
vînătorul, în îndeletnicirile sale, nu se cîrmuieşte după asemenea înduioşări 


fară rost: vînatul e vînat! Mai ales acolo, în pustietățile îngheţate, unde 
vînatul nu înseamnă o desfătare, ci unde un urs alb e hrana pentru cîtăva 
vreme, viaţa unui trib e îndestulată pe o săptămînă. 

Convoiul a ajuns la o adunare de sălaşuri îngheţate: colibe de sloiuri şi 
de zăpadă, rotunde, cu intrările strîmte şi negre, de hrubă. 

Femeile şi copiii au sărit întru întîmpinarea bărbaţilor. Se tîrau, spriji- 
niți pe umerii celor tineri, moşnegi neputincioşi şi pitici. Cu toții îşi arătau 
bucuria. În sfârşit, se întorceau vînătorii cu plinul. De-o săptămînă îi urmă- 
rise nenorocul. De-o săptămînă lipsea carnea proaspătă. Se hrăniseră numai 
cu peşte uscat. Iar fară carne proaspătă îi ameninţa pe toţi scorbutul, boala 
cea mai cumplită a ghețţurilor polare. 

De aceea se întinse o veselie gălăgioasă şi fără astîmpăr. 

Puiul de urs fu trîntit în ungherul unei colibe. 

Acolo a văzut el întîia oară focul. 

Era numai o flacără slabă şi fumegoasă, într-un opaiţ cu untură de focă. 
Dar 1 s-a părut aşa de nou, de neînțeles, ca o bucată din roşul soarelui, 
închisă într-o ulcică şi ca flacăra din ţeava carabinei care aducea moartea, 
încît a început să urle şi să se zvîrcolească. 

În jurul lui s-au adunat puii de oameni: țîncii eschimoşilor. Ca şi dînşii, 
erau îmbrăcaţi în piei şi în blănuri. Ca şi dînşii, cu obrajii înfăşurați în 
cuşme de vulpe albă şi de iepure alb. 

Unul i-a întins un os. Puiul de urs a întors capul. Puii de om au izbucnit 
în rîs. 

Apoi un copil s-a îndurat să-i dezlege curelele. 

S-a tîrît gemînd să se culce pe blana întinsă într-un colț. Căuta izvorul 
de lapte cald. Căuta botul care îl alinta. Dar botul era acum rece; rece era 
blana, secătuit era izvorul de lapte. 

Puiul de urs nu pricepea această minune rea. 

Şi nici nu era de priceput. 

Numai mirosul mai stăruia acelaşi; mirosul cunoscut al făpturii uriaşe, 
puternice şi bune, lîngă care aflase întotdeauna ocrotire, adăpost şi alintare. 

Acum era numai o blană jupuită de urs alb şi alt nimic. 

Una din cele mai frumoase blăni, din cîte au fost vreodată într-o colibă 
de eschimos. 

Puiul se ghemui scîncind. 

Aştepta să simtă deodată blana făcînd trup, laba dezmierdîndu-l lin, 
limba spălîndu-i ochii înfricoşaţi şi trişti, izvorul de lapte începînd iarăşi să 
curgă. 

Aşa a ațipit. 

Aşa au adormit toți într-un târziu în jurul opaițului cu untură de focă: 
femei şi bărbaţi, copii şi bătrîni. 

Fumul opaiţului era acru şi înecăcios. 

Oamenii nu se răsuceau, răpuşi de osteneală. 

Afară s-au auzit cîinii lătrînd. Dar nu era nimeni să dea ascultare 
semnalului. 


VII. «NUMELE TĂU VA FI FRAM» 


Pe urmă, în priceperea puţină şi tulbure a puiului de urs, iarăşi s-au 
amestecat întîmplările. 

S-a deşteptat tîrziu într-o barcă de piele. La vîsle se aflau altfel de 
oameni, cu altfel de chipuri: oameni cu fața mai lungă şi cu pielea mai 
albă. 

Erau pescuitorii de balene şi vînătorii de foce. Sosiseră din ţările de 
departe. Cutreieraseră insulă cu insulă, de cîteva luni, şi acum se pregăteau 
de plecare, fiindcă se apropia noaptea cea lungă cu viscole. Iar înainte de a 
porni îndărăt, spre casă, cumpăraseră puiul de urs pe cîteva legături de 
tutun. 

Astfel începea pentru puiul de urs alb altă viaţă. 

Dar mintea lui nu-l ajuta să bănuiască, nici să priceapă. 

Barca plutea pe apa verde spre corabia ancorată în larg, departe de 
gheţuri. Puiul încercă să se mişte. În labe simți o durere. Se afla din nou 
închingat în curele. De chingile acelea l-a prins un cîrlig şi l-a ridicat 
legănat o funie pe corabia înaltă, izbindu-l cu botul şi cu coastele de 
peretele ud. Zadarnic mormăia şi se zvîrcolea. La mormăit şi la zvîrcolire 
răspundeau rîsetele oamenilor de sus, de pe punte şi de jos, din barcă. 

Întîi a rămas zvârlit pachet printre funii. Pe urmă, cînd marinarii au 
sfîrşit de încărcat tot, blăni de urşi şi piei de focă, o mînă l-a desfăcut din 
strînsoare. Puiul a vrut să fugă într-un ungher. Mîna l-a prins de ceafă. El 
şi-a arătat colții şi a încercat să muşte. Mîna l-a dezmierdat blînd, în loc 
să-l lovească. L-a dezmierdat nespus de blînd şi duios. Aceasta era ceva 
nou. Neaşteptat. Ceva care îi amintea altă dezmierdare, cu o labă uşoară, 
din altă viață rămasă în urmă, departe, pe gheţuri... 

Mîna i-a pus sub bot un talger adînc cu lapte răsturnat dintr-o cutie de 
tinichea. El n-a vrut să se atingă. Dar mirosul îi aţiţa nările şi pofta. 

Cînd a simțit că nimeni nu se uită la dînsul, a prins a linchi cu sfială. 

Întâi în silă. Mai apoi mormăind de mulțumire. 

Laptele era cald şi mai dulce decît cel din izvorul de unde se hrănise 
pînă atunci. 

Aşa a învăţat puiul de urs că în puterea oamenilor se află şi unele 
minuni bune. 

A lins talerul pînă la fund. A ridicat recunoscător ochii spre omul care 
îl aşteptase să sfîrşească, în picioare, cu pipa în colţul gurii. 

Era un om înalt, slab, bărbos, cu ochii albaştri. Rîdea prietenos. Se 
plecă din nou să-i dezmierde blana, ceafa între urechi, cu degete uşoare şi 
îndemînatice. 

Puiul n-a mai arătat colții. Mormăitul lui nu mai era duşmănos. Era un 
mormăit, altul, ca torsul pisicilor, de mulțumire. 

— V-am spus eu! rosti omul către ceilalți. Are să se îmblînzească în 
două zile ca un miel şi are să se ţină după mine ca un căţel! 

— Şi pe urmă, ai să-l dai pe cinci sticle de rom!... Ce zici, Lars? începu 
să rîdă altul, pîcîind din pipă şi scuipînd printre dinţi, dincolo de punte, în 
ocean. 

Omul care se numea Lars nu răspunse. 

Numai pe chipul lui slab, în ochii lui albaştri, trecu o umbră de tristeţe. 

Ştia că aşa se va întîmpla. Îşi cunoştea patima fără vindecare. 

Odată, demult, cînd era tînăr, fusese altfel de om. Atunci obrazul lui era 
neted, ochii limpezi, glasul nerăguşit. Atunci a luat el parte la ceva minunat 
ŞI rar, care lasă pentru totdeauna o lumină într-o viață de om. 

În ţara Norvegiei, un tînăr curajos şi înverşunat în părerile lui pregătea 
în acea vreme un drum peste ape şi gheţuri, spre pol. Îşi durase o corabie 
după un anumit plan; tocmise marinari tineri şi neînfricați să-i țină tovără- 
şie. Căci nu era un voiaj de plăcere. Cîţi nu pieriseră altădată în asemenea 
călătorii, mînați numai de dorinţa de a cunoaşte gheţurile polare cît mai 
departe? 

Toată lumea, ca păsările cele rele de cobe, profeţea că vor pieri şi dînşii 
de ger şi de foame. 

Dar tînărul cu faţa şi cu părul bălan, Nansen, îşi rîdea de asemenea 
profeții. 

Printre marinarii care mergeau împreună să înfrunte urgia gheţurilor şi 
a iernilor polare se afla şi el, Lars, flăcăul dintr-un sat ascuns în fiorduri. 
Lăsa în urmă o logodnică. Lăsa o mamă bătrînă şi slabă. Dar mai tare decît 
dragostea fusese ispita să ia parte la o călătorie primejdioasă în ținuturi 
unde n-a mai pătruns suflare de om. 


Îşi aduce aminte, dureros de limpede, dimineaţa plină de soare, cînd 
corabia se legăna în fiordul albastru, înconjurată de bărci. 

O femeie subțire şi înaltă, soția lui Nansen, venea să boteze corabia. 

Sfărîmase, după datină, gâtul sticlei de şampanie de peretele vasului şi 
revărsase băutura spumoasă asupra navei, spunînd: 

— Numele tău va fi Fram! 

Fram, ceea ce în limba norvegiană înseamnă «Înainte»! 

Au izbucnit cîntece şi urale. Toţi se uitau cu însufleţire, cu încredere şi 
cu admirație la cutezătorii marinari care porneau, poate la moarte, în 
necunoscut. 

Undeva, ridicată în picioare, într-o luntre, logodnica lui Lars flutura o 
batistă. 

Îi ura drum bun, îi ura întoarcere bună. 

Fram! Trăiască Fram! Să biruiască Fram! 

Trei ani împliniți, în drum spre oceanul verde şi în încleştarea ghețari- 
lor, Fram nu şi-a dezminţit numele. 

Întotdeauna a spintecat pustietăţile apelor verzi, urgia sloiurilor 
plutitoare, înainte, mereu înainte. 

Atunci a trăit Lars o viaţă cum nu se mai află alta, de răbdare, de curaj, 
de avîntare, de luptă cu toate duşmăniile firii; o viaţă de credință neclintită 
în steaua cea bună a faptelor bune şi mari. Corabia a descoperit locuri 
necunoscute. A străbătut peripeții înfricoşătoare. A ținut piept sloiurilor şi 
a ieşit întotdeauna biruitoare. 

După trei ani, cînd s-a întors, pe toate casele din ţara Norvegiei fluturau 
steaguri. 

În toți ochii scînteia bucuria izbînzii. Ştirea s-a răspîndit ca fulgerul în 
toată lumea. 

Numele lui Nansen, numele lui Fram răsărea pe toate buzele. 

Printre cei sărbătorii se află şi el, Lars, marinarul necunoscut dintr-un 
sat de pescari. Dar lui nimeni nu-i pomenea numele. Atîta pagubă! Aceasta 
nu scădea nimic nici din bucuria faptei, nici din iubirea pentru căpitanul 
care-i dusese la izbîndă. 

Durerea şi deznădejdea îl aştepta însă în altă parte. 

Cînd s-a întors acasă, n-a fost nimeni să-i iasă în întîmpinare şi să-l 
îmbrăţişeze. 

Logodnica şi mama lui dormeau somnul de veci, sus, în cimitirul dintre 
stînci. Bîntuise o molimă în satul lor sărac de pescari. Nimeni nu le purtase 

de grijă. Nimeni nu le adusese doctori şi medicamente. Pieriseră oamenii 
cu zile, fiindcă de soarta şi de viaţa lor puţin le păsa celor bogaţi şi sătui. 

Pe Lars îl aşteptau astfel două morminte alături. Două morminte, cu 
cîteva flori firave. 

Iar viaţa lui Lars de atunci a fost deşartă şi fară nici o nădejde. El nu 
găsea puterea să lupte cu nedreptatea pe care o întîlnea la tot pasul. 

A trecut an după an. A căzut în patima băuturii. A ajuns un marinar de 
rînd, tocmit pe corăbiile care pornesc spre Oceanul Îngheţat să pescuiască 
balene şi să vîneze foce. 

Nu mai aştepta nimic. 

Nu-l mai aştepta nimeni. 

Cîteodată, noaptea tîrziu, printre tovarăşii de băutură, bate cu pumnul 
în masă şi cere tuturor să facă tăcere. Atunci începe să-şi amintească întîm- 
plări din viaţa lui de altă dată. 

Unii rîd. 

Alții ascultă cu tăcere, clătinînd din cap, gîndindu-se şi ei la alte 
nădejdi din tinereţe, amintindu-şi alte întîmplări din vremea cînd şi dînşii 
au fost altfel: tineri, voinici, îndrăznețţi, cu trupul şi cu cugetul curat. 

În fiecare viaţă de om a mijit odată ceva frumos şi plin de lumină. O 
faptă rară. Un act de curaj sau de bunătate. O dovadă de iubire. O jertfă. 

Pe urmă totul a trecut. Numai cei fără simţire mai pot rîde de asemenea 
amintiri. 

În ziua aceea, în cabina din pîntecul corăbiei, Lars, marinarul bătrîn şi 
de mult căzut în patima băuturii, a început iarăşi să-şi povestească aminti- 
rile. 

Un tovarăş cînta din armonică. Alţii rîdeau şi ciocneau paharele. Plutea 
un fum de tutun să-l tai cu cuțitul. Fum de tutun, duhoare de piei şi de 
peşte. 

S-a oprit şi cîntăreţul din armonică să asculte povestirea. S-au oprit şi 
ceilalți marinari din rîsul lor gros. 

Puiul de urs ațipise încolăcit la picioarele lui Lars. Scîncea prin somn. 
Lars se pleca să-i dezmierde ceafa între urechi din cînd în cînd. 

Afară se stîrnise viscolul. Corabia se clătina pe apa verde. Trosnea din 
încheieturi. 

Aşa trosnea din încheieturi şi Fram, corabia lor de odinioară, mult mai 
departe, mult mai adînc în oceanul polar, cînd Lars era tînăr şi aştepta cu 
nerăbdare să se întoarcă în satul unde lăsase o mamă şi o logodnică. Aşa 


trosneau încheieturile vasului, aşa vîjiia viscolul şi aşa se auzea urletul 
urşilor albi pe banchiză. 

Lars se oprise din povestit. Rămase cu bărbia în pumni, cu ochii 
înlăcrimaţi. 

Deodată se scutură. Se ridică în picioare. 

Spuse: 

— Să lăsăm aceste amintiri. Tinereţea nu se mai întoarce! Turnaţi aici 
alt pahar!... 

Ridică paharul plin şi îl deşertă asupra puiului de urs, rostind în 
amintirea altui botez: 

— Numele tău va fi Fram! 

Puiul a sărit speriat din somn. 

Ceilalți marinari au izbucnit în strigăte: 

— Numele lui să fie Fram! 

— Fram! Trăiască Fram!... 

Şi numele puiului de urs alb aşa a rămas. 

Cu numele acesta a fost el vîndut pe zece sticle de rom, cînd s-a întors 
corabia în cel dintîi port al Norvegiei. Cu numele acesta a fost el cumpărat 
mai tîrziu de Circul Struţki şi cu numele acesta a apărut el întîia oară pe 
afiş. 

Puiul a învăţat, în tovărăşia oamenilor, să se poarte, să simtă, să se 
înveselească şi să se întristeze ca oamenii. A învățat acrobații şi 
gimnastică, a învăţat să apese pe clapele armonicii şi să iubească puii de 
om, să se joace cu mingea şi să se bucure de aplauze. 

Şapte ani numele lui a trecut din ţară în ţară, a fost veselia copiilor şi 
minunea oamenilor în toată firea. 

Fram, ursul polar... Fram, fala Circului Struțki! 

Eschimoşii din insula cu sloiuri poate au uitat cu desăvirşire puiul 
vîndut pe cîteva legături de tutun. Corabia care l-a adus din depărtările 
polare poate s-a scufundat sau poate a fost zvîrlită la reformă. Lars, mari- 
narul bătrîn şi căzut în patima băuturii, poate a murit de mult. Viaţa a tre- 
cut. Numai faima lui Fram a crescut din zi în zi, din oraş în oraş, din gură 
în gură. 

lar acum, deodată, pe neaşteptate, după ani şi ani, Fram Iîncezeşte în 
cuşca lui din fundul menajeriei, prostit şi posomorît, neîntelegînd ce se 
petrece cu el. Tot aşa cum, odinioară, puiul de urs nu se învrednicea să 
priceapă prin ce nemaipomenite întîmplări a căzut în mîna oamenilor. 

Noaptea cînd toate fiarele de după gratii se potolesc şi visează prin 
somn, cu un geamăt, la ţările lor de libertate, atunci şi în mintea lui Fram 
trec din nou aceste peripeții. Cîteodată prin vis. Cîteodată cu ochii deschişi. 
Visul se amestecă dureros cu viaţa de aievea. 

Amintirile se deşteaptă mai vii ca întotdeauna. Le mai trăieşte o dată. 

Se scufundase undeva, în uitare, Lars, marinarul cu ochii albaştri, care 
i-a dezmierdat întîia oară ceafa între urechi cu o mînă blîndă şi prietenoasă. 
Se scufundase în aceeaşi uitare corabia unde întîia oară a pierdut frica de 
oameni Şi a devenit amicul lor. 

Peste toate se lăsase, de multă vreme, o ceaţă, o perdea grea. 

El era ursul alb desprins pentru totdeauna de gheţuri polare, crescut 
printre oameni, deprins să joace, să cînte din armonică, să facă acrobaţii şi 
să se bucure de aplauze. 

Acum se dezmorţeau amintirile vechi, toate, toate, pînă şi amintirea 
făpturii mari şi blînde, unde se pitula la căldură, în peştera neagră, puiul 
becisnic de urs. 

Vedea marea verzuie şi nesfîrşită. 

Vedea deasupra cerul cu aurora boreală. 

Vedea sloiurile plutitoare. 

Un urs alb, ridicat în două labe, îi făcea semn: 

— Haide! Nu vii cu noi, Fram?... 

Simţea pînă şi gerul gheţurilor polare în nări, înţepînd cu vîrfuri de ac. 

Şi atunci Fram gemea prin somn, aşa cum scîncea puiul de urs, pe 
blana moartă, smuls de la sînul mamei ucise. 

Se deştepta cu o tresărire, cu o spaimă, cu o nedumerire buimacă. 

În locul adierii reci şi curate de zăpadă şi de gheţuri îl înăbuşea mirosul 
iute al fiarelor din cuşti, mirosul maimuţelor, duhoarea gunoaielor. 

Încerca să uite. 

Se ridica în două labe şi repeta numărul lui de la circ. ÎL greşea. Începea 
din nou. Cădea pe patru labe, se întindea cu botul ascuns în ungherul cel 
mai întunecos. lar îndată ce închidea ochii, mereu îi apărea oceanul cu 
sloiurile plutitoare, sclipirea soarelui în ghețuri, nemărginirea albă de 
ninsoare, albă, albă, cum nu mai este nimic pe lume atît de străveziu şi de 
luminos. 

Fram, ursul polar, tînjea după gheţurile copilăriei. 


VIII. ÎNDĂRĂT SPRE OCEANUL POLAR 


În oraşul străin unde a poposit circul se afla un domn bătrân, care a scris 
cîndva cărți despre urşi. Era miop acum. Purta ochelari groşi şi bulbucați. 
Miinile îi tremurau cumplit. Mereu tuşea şi abia mergea sprijinit în baston. 

Trăia singur, înconjurat de cîini şi pisici. N-avea o nepoată cu o cuşmă 
albă în cap, ca fostul profesor din celălalt oraş, unde Fram a stârnit atîta 
frămîntare la reprezentaţia de adio. N-avea familie. N-avea pe nimeni... 

Dar în tinereţe fusese unul dintre cei mai vestiți vînători ai lumii. 
Cutreierase țările după vînat cît mai rar şi mai primejdios. Se mîndrea că 
n-a dat niciodată greş. Nu stricase nici un glonț fară s-ajungă la ţintă, nu-i 
scăpase niciodată victima din bătaia puştii. Şi pe drept cuvînt trecea drept 
cel mai iscusit vînător de urşi. 

În casa lui se mai aflau şi acum blănurile animalelor doborite de 
carabină. Unele, întinse la picioarele patului. Altele, pe perete. Altele, pe 
divane. 

Se aflau blăni de urşi roşcaţi care se numesc grizzli, trăiesc în Munţii 
Stîncoşi ai Americii de Nord şi nu cruţă vînătorul cînd le cade în labe. Se 
aflau blăni de urşi pitici cît motanii, care trăiesc în Sumatra şi lava; blăni 
de urşi cafenii din Carpaţi, deprinşi să se ascundă în peşteri şi să fugă cu 
stupul de albine în braţe; blăni de urşi albi din Alasca şi Siberia, din 
Groenlanda şi insulele unde a fost prins Fram; blăni de urşi negri care 
trăiesc în Pirinei şi se cațără în vîrful brazilor ca maimuţele. 

Multă vreme, pentru el, ursul însemnase numai un vînat rar şi fioros la 
mînie, bun să-şi încerce pe blana lui agerimea ochiului şi iscusinţa loviturii 
de glonţ. 

Pe urmă, într-o zi, în pădurile depărtate ale Canadei, împuşcase o 
ursoaică roşcată. 

O urmărise o dimineaţă întreagă. Pusese rămăşag cu tovarăşul de 
vînătoare că are s-o culce la pămînt cu un singur foc. Cîştigase pariul. Fiara 
se rostogoli de la întîiul glonţ. 

Dar, înainte de a-şi da sufletul, trăsese lîngă ea cu laba puiul, să-l apere 
ŞI, în spasmul morții, încercase să-l acopere cu pieptul. 

Era un pui numai de cîteva săptămîni. De-abia făcuse ochi. Se clătina 
pe picioare. Scîncea şi nu se lăsa smuls de lîngă leşul ursoaicei. 

Vînătorul a început să-l hrănească. La început puiul nu s-a atins de 
lapte, de miere, de siropul de fructe. Căuta puţină căldură, tot aşa cum 
Fram, puiul de urs polar, aşteptase în coliba eschimoşilor o minune să învie 
blana şi să-i dezmierde laba neînsuflețită. 

Vînătorul l-a ținut cît l-a ţinut lîngă el, apoi i-a dat drumul în desişul 
pădurii şi el a pornit să colinde mai departe țările. A prins să cerceteze 
viaţa şi obiceiurile urşilor, a zugrăvit în cărți traiul lor, a arătat deosebirile 
dintre apucăturile unora şi ale altora. 

Toate pînă cînd bătrîneţea i-a slăbit vederea, i-a împuţinat puterile şi l-a 
prefăcut în domnul acela miop şi sprijinit în baston, care a intrat într-o 
dimineaţă la menajeria Circului Struţki şi s-a oprit la cuşca lui Fram. 

Directorul îl întovărăşea, povestind întîmplarea: 

— Este a treia oară, domnule, de cînd păţesc acelaşi lucru cu urşii albi! 
Cîţiva ani în şir se poartă ca animalele cele mai inteligente... Nici n-au 
nevoie de dresor, după ce-au învăţat odată programul. Pe urmă, fără nici o 
pricină, se prostesc. Uită! Nu mai înțeleg nimic. Stau în cuşcă şi gogesc... 
Nimeni nu-i poate scoate din încăpăţinarea aceasta. Spun că mi s-a 
întîmplat aceasta de trei ori. Cu ceilalți doi m-am împăcat mai uşor. Nu 
pierdeam mare lucru. Erau nişte urşi ca toți urşii. Nici mai deştepţi, nici 
mai proşti... Dar cu Fram e altceva! Fram a fost un artist fără pereche. Pot 
jura că înţelegea gustul publicului, că se schimba de la oraş şi de la ţară la 
țară, după cum simţea el că nu acelaşi lucru place la toată lumea. Cînd 
venea numărul lui, lăsam toate la o parte ca să privesc şi eu de după perdea. 
Priveam tot aşa de curios ca şi mulțimea din staluri. Niciodată nu ştiam ce 
are să mai născocească. Spuneam chiar clovnilor: „Uitaţi-vă la el şi învățați 
de la el! Parcă ar cunoaşte publicul mai bine decît voi”... lar acum, cum îl 
vedeţi, stă cu botul într-un colț şi a devenit un urs ca toți ceilalți. 

N-am să mai găsesc eu altul cît voi trăi, să-l înlocuiască... 

Fostul vînător privea la animalul de după zăbrele, cu ochii lui, miopi, 
sprijinit în baston. 

Întinse mîna slabă şi tremurătoare printre gratii, chemîndu-l încet: 

— Fram! la spune tu, ce se întîmplă cu tine, mă amărîtule? Mă urîtule, 
mă! Mă urîtule, mă!... 

Ursul nici nu întoarse ochii. Se cuibări mai adînc, cu nasul în peretele 
de lemn. 


Domnul bătrîn care împuşcase în tinereţea lui zeci şi zeci de urşi, iar 
mai apoi scrisese cu dragoste cărți despre urşi, îşi şterse ochelarii şi tuşi. 

Întrebă deodată: 

— L-ai iubit mult? 

Directorulrăspunse: 

— Eu sînt om de afaceri! Pentru un director de circ nu poate fi vorba de 
iubire, fiindcă iubirea înseamnă slăbiciune în afaceri. Plătesc bine artiştii 
buni, care aduc public la circ şi bani în casă. Dar îi pun la muncă, pînă îi 
trec şapte sudori! Întreţin bine animalele din menajerie, fiindcă publicul 
vrea să vadă animale frumoase, nu nişte piei împăiate... 

— Atâta tot? întrebă fostul vînător. 

— Atâta tot!... De rest nu-mi pasă! 

— Înţeleg! Atunci să întorc întrebarea altfel. Ai cîştigat mulți bani cu 
Fram? 

— Ar fi păcat să spun că nu! mărturisi directorul. Vreme de şapte ani el 
a fost atracția circului! N-a lipsit niciodată din program. Era destul să apară 
afişele cu numele şi cu chipul lui pe pereţii unui oraş, ca să se îmbulzească 
lumea. 

— Aşadar, te simţi dator faţă de el!... continuă domnul bătrîn. 

— Fără îndoială! Aş da mult să-l văd din nou aşa cum a fost. 

Bătrînul începu să rîdă, răsucind vîrful bastonului în pămînt. Spuse: 

— Nu m-ai înţeles bine! Nu e vorba să dai mult, ca să-l vezi cum a fost. 
Aceasta n-ar însemna să faci ceva pentru el. Ai face pentru dumneata. 
Pentru circ! Adică tot o afacere! Ai da bani ca să devină din nou Fram cel 
iubit de public, care să-ți aducă iarăşi bani în casă... După cîte ştiu eu 
despre viaţa urşilor, aşa ceva nu se mai poate întîmpla. Te întreb însă dacă 
ai fi în stare să sacrifici o sumă de bani, fără nici un folos pentru circ, 
numai de dragul lui Fram. Numai în amintirea celor ce-a făcut el pentru 
faima circului. Eşti gata pentru aşa ceva? 

— Sînt! spuse directorul cu jumătate de glas. Fram merită! Bineînţeles, 
dacă îi pot răscumpăra o mulțumire cu bani... Ceea ce nu înţeleg şi nu prea 
cred. 

— Al să mă înţelegi şi ai să mă crezi îndată! rosti fostul vînător 
surîzînd. Fram suferă de dor. Aceasta e tot. Îi e dor de gheţurile şi de 
zăpada unde s-a născut. S-a deşteptat în el o viață pe care o uitase. ŞI, 
fiindcă spui că eşti gata să faci un sacrificiu pentru el, părerea mea e să-l 
trimiți îndărăt. 

Directorul Circului Struțki privi cu neîncredere la domnul cel bătrîn. 
I se părea că-şi bate joc de el cu asemenea idei năstruşnice. 

— Nu văd cum să-l trimit îndărăt. Să-1 cumpăr bilet de tren? 

Fostul vînător strînse din umeri şi vorbi supărat: 

— Ştii foarte bine că n-am vrut să spun asta! Nu glumesc. Este un 
mijloc foarte simplu ca să-l trimiți îndărăt. Costisitor într-adevăr. Dar 
foarte simplu. Vapoare pleacă acum spre Oceanul Îngheţat cîteva sute pe 
an. Îl expediezi pe-un vapor. ÎL încredințezi unor oameni de cuvînt. Au să-l 
ducă undeva într-o insulă. Au să-i dea drumul... Şi toată povestea s-a 
sfîrşit!... Sau, mai exact, poate, toată povestea lui Fram abia începe. Dacă 
n-aş fi atît de bătrîn şi bolnav, m-aş oferi eu să-l duc. Numai să-l văd ce are 
să facă acolo. Să văd cum are să se simtă el odată întors la gheţurile lui, de 
unde a venit... Ar fi un capitol din cărțile mele, care are să rămînă pentru 
totdeauna nescris... Ar fi una din cele mai interesante experienţe! 

Directorul circului rămase gînditor. Îşi făcea socoteala în cap. Ştia cît 
costă un asemenea drum. 

Dar ştia, tot aşa de bine, că o asemenea faptă ar fi şi un fel de reclamă 
pentru circ. Ca un om de afaceri ce era, chibzui să dea cîteva reprezentații, 
cu preţul biletelor urcate, în folosul lui Fram şi să deschidă o listă de 
subscripţie. Nu rămînea el în pagubă!... 

— Am s-o fac! spuse cu hotărtre. Oricît m-ar costa, am s-o fac. 

— Lasă-mă atunci să-ți string mîna! se bucură fostul vînător de urşi 
care devenise apărătorul urşilor, fără a bănui ce socoteli ascunse îşi chibzu- 
ise directorul de circ. Aceasta îmi face plăcere... Apoi se întoarse spre 
Fram şi îi făcu semn cu mîna lui tremurătoare, spre gratii, glăsuind: 
Domnule Fram, mi se pare că trebuie să te pregăteşti de călătorie. Ştiu că 
n-ai geamantan şi că n-ai perie de dinţi. Dar nu face nimic! Îți urez să devii 
din nou un urs ca toţi urşii: sălbatic şi liber... Să te bucuri de gheţuri, de 
vînturi, de viscole, de soarele polar, de aurora boreală... Să-ţi găseşti o 
ursoaică pe măsura ta. Şi să întemeiezi o familie de urşi cinstiţi, care să 
facă onoarea neamului vostru!... 

Fram ridică încet botul de pe labe. 

Întoarse ochii lui mici şi trişti spre bătrînul acesta necunoscut, bun şi 
glumet, deşi poate prea guraliv. 

Părea că înţelege. 

— Fi, onorabile, întrebă fostul vînător de urşi, nu-mi mulțumeşti? 
Atunci eşti un ingrat!... 


Ursul polar se ridică în două labe şi făcu un salut comic cu palma la 
tîmplă, aşa cum răspundea el la aplauze în arenă. 

— Aşa da! se bucură domnul bătrîn. Numai bagă de seamă! Vezi să 
lepezi toate aceste mofturi aici; să ni le laşi nouă, oamenilor. Cu saluturi 
după moda noastră n-ai să faci mare ispravă în pustiurile de gheață... 
Acum, la revedere! Drum bun! 

Fram mai salută o dată. 

Apoi căzu iarăşi în patru labe. Din nou se ghemui trist, în ungherul lui, 
cu botul ascuns în perete, cu ochii închişi, să viseze la sloiurile plutitoare, 
care trec pe oceanul verde ca nişte tainice nave, fară pînză, fară vîsle fară 
vîslaşi. 

Rămase singur. 

Dar directorul circului se ținu de cuvînt. Tipări afişe. Dădu reprezenta- 
tii în folosul lui Fram. Deschise lista de subscripţie. Adună destui bani ca 
să-i mai rămînă şi în pungă. Apoi scrise scrisori şi bătu telegrame. După 
două săptămîni primi răspuns mulțumitor. 

Se afla undeva, într-un port străin, o mare întreprindere care plătea 
vînători în toate ungherele pămîntului să prindă animale şi păsări, reptile şi 
tot soiul de vietăți pentru circuri, menajerii Şi grădini zoologice. Directorul 
întreprinderii se oferea să-l trimită pe Fram în patria urşilor albi. 

Pleacă o corabie cu excursionişti în ținuturile polare. Pe corabie aveau 
să pornească şi doi vînători încercați ca să aducă nişte pui de urşi tineri, 
pentru circurile, menajeriile şi grădinile zoologice din Europa. Aşa că Fram 
putea să se bucure de voiaj aproape gratuit. 

Vestea se răspîndi şi făcu vîlvă în circ. 

În ziua plecării au trecut cu toţii, clovni şi gimnaşti, acrobaţi şi călăreți, 
să-şi ia rămas bun de la ursul polar. 

Unii îl dezmierdau. Alţii i-au adus fructele care-i plac, bomboane şi 
sirop. 

Cel mai de la urmă a rămas lîngă el August cel prost. 

De data asta nu mai avea nasul de gogoşar şi părul cărămiziu din 
perucă, aşa cum îl zbîrlea, ca să stîrnească rîsul galeriei. 

Era dimineaţa. Încă nu sosise ceasul reprezentaţiei. August cel prost, 
deci, nu-şi îmbrăcase încă hainele de paiaţă şi nu-şi spoise mutra. 

Se afla acum un om ca toţi oamenii. Îmbrăcat în haine sărăcăcioase. Cu 
obrazul ostenit şi cu ochii trişti. 

Căci aşa arăta August cel prost în viaţa lui cea adevărată, după ce-şi 
lepăda fracul cu coadă care spînzura şi ghetele mai lungi decît schiurile, 
peruca roşcată şi nasul caraghios. 

Era un clovn bătrîn, bolnav, care trăia singur şi care ştia că are să-şi 
sfîrşească bătrîneţele într-un spital sau într-un azil. 

Ca şi Fram, se simţea ostenit. 

Ar fi voit şi el să scape de viaţa aceasta de paiață, de salturi mortale şi 
de strîmbături, care fac mulțimea să rîdă. Dar pentru el nu se afla nici o 
scăpare. Trebuia să rîdă, să se schimonosească la spectatori, să primească 
lovituri cu latul scîndurii în cap, palme şi picioare în spate, fiindcă numai 
cu acest preţ îşi cîştiga pîinea cea amară de toate zilele. Altfel s-ar fi 
pomenit aruncat fără îndurare pe drumuri de directorul circului, mai crud 
decît fiarele de după gratii. 

Acum clovnul bătrîn şi bolnav venise să-şi ia rămas bun de la Fram, 
ursul polar. 

Şapte ani cutreieraseră împreună oraş după oraş, ţară după ţară, o dată 
cu circul. Au fost răsplătiți cu aplauze, s-au bucurat de simpatia mulțimii. 

Iar acum viaţa îi despărțea. 

Fusese mai blîndă şi mai miloasă cu ursul. Îl elibera. Era mai vitregă şi 
neomenoasă cu omul. Îl ţinea legat aici, pentru o bucată de pîine, pînă la 
moarte. 

August cel prost intră în cuşca lui Fram. 

Ursul îl privi cu ochii blînzi şi buni. Prietenia lor era veche. S-ar fi zis 
că ursul înţelege şi el cu ce preţ, în multe seri, paiaţa se silea să fie veselă 
ca să desfăteze mulţimea. 

— Aşadar, pleci ? întrebă August cel prost, trecîndu-şi mîna prin părul 
lui Fram. 

Ursul nu ştia să răspundă. 

De altfel nici nu ştia că pleacă. Nu ştia ce bucurie îi pregătise fostul 
vînător de urşi. 

Se mirase că toți au trecut pe la el, că l-au dezmierdat, că i-au împărțit 
daruri. Dar nu înţelegea rostul acestor dovezi de dragoste. Simţea că se 
pune la cale ceva nou şi neobişnuit. Mişcarea oamenilor îi trecuse şi lui un 
neastîmpăr în vine. Priceperea lui se oprise însă aici. 

— Aşadar, pleci? îşi repetă întrebarea August cel prost. Te invidiez, 
prietene Fram!... Are să-mi fie urît. Circul are să rămînă gol fară tine. Erai 
un urs de ispravă. Mai de ispravă decît o fiară lacomă cu chip de om, ca 
directorul nostru!... 


Paiaţa îşi îngropă obrazul bătrîn şi zbîrcit în blana ursului alb. 

Fram îl atinse uşor, prietenos, cu laba. Parcă înţelegea că îl munceşte o 
durere. 

Omul se smuci deodată de lîngă animal. Simţea că îl podidesc lacri- 
mile. Nu voia să-l vadă alți oameni. Să vadă acest spectacol caraghios: 
August cel prost plîngînd! 

Se smuci, deschise uşa cu zăbrele şi fugi făcînd un semn în urmă cu 
mîna, peste umăr: 

— Drum bun, Fram! Drum bun, Fram! 


În aceeaşi zi, Fram a fost urcat într-un vagon din coada trenului, 
întovărăşit de un păzitor. 

Aşa a străbătut țări după ţări, o noapte şi două zile, pînă ce a ajuns în 
portul de unde pleca vaporul spre oceanul polar. 

Nu l-a buimăcit de fel perindarea de privelişti, de oraşe, de oameni, şi 
iar de alte privelişti, de alte oraşe şi alți oameni. 

Era învăţat cu asemenea călătorii. 

Era învăţat cu ţările străine, cu limbile străine ale oamenilor, cu portul 
lor schimbător de la hotar la hotar. Şi acum trecea prin unele oraşe unde, pe 
ziduri vechi şi uitate, se mai aflau afişe, decolorate de soare şi de ploi, cu 
chipul său: FRAM, URSUL POLAR. 

Abia după ce a pornit vaporul începu să presimtă că se întîmplă cu el 
ceva ce n-a mai fost. 

A zgîriat cu ghearele în uşa cabinei. Nu s-a atins de mîncare şi de 
băutură. Dădea semne de neastîmpăr. 

Simţea apa fîştind în peretele vaporului, iar clipotul acesta îi amintea 
ceva foarte vechi, ceva foarte îndepărtat, ceva foarte de demult. 

Da, toate îi aminteau drumul celălalt; îi aminteau corabia în care Lars, 
marinarul cu ochi albaştri şi cu patima băuturii, îl adusese spre țările calde, 
să-l vîndă pe zece sticle de rom. 

Printre excursionişti se răspîndi zvonul că pe vapor se află un urs polar 
dresat. Faimosul Fram de la Circul Struţki, pe care directorul îl trimite 
îndărăt, în gheţurile polare, fiindcă a început să tînjească şi nu mai vrea să 
Joace. 

Au venit călătorii să-l vadă. I-au adus franzele şi bomboane, fructe şi 
băutură. Unii îl aplaudaseră cîndva la reprezentațiile circului. Ştiau prea 
bine cum deşerta sticle de bere, cum cînta din armonică şi cum împărțea 
bomboane copiilor. 

Şi se mirau că acum nu se atinge de bomboane, de fructe şi de sticla cu 
băutură. 

— Poate se plictiseşte aici! spuse o femeie tînără. Nu-l vedeţi ce trist e? 
Cînd l-am cunoscut eu, era ursul cel mai vesel de pe lume. Un adevărat 
bufon. M-a făcut să rîd pînă la lacrimi... Să vorbim cu căpitanul. E un om 
de înțelegere. Să-i dea drumul pe punte... Eu aş putea să jur că are să 
privească la mare ca un om şi că are să se bucure ca un om... 

Femeia cea tînără era inimoasă şi nu s-a mulțumit numai cu vorba. 

S-a dus la căpitan. L-a convins. 

Uşa lui Fram s-a deschis şi el a căpătat libertate să se plimbe pe punte, 
alături cu pasagerii. 

Într-adevăr, Fram se purta ca un om. 

S-a ridicat în două labe rezemat de grilajul punţii. A rămas aşa multă 
vreme, privind depărtările mării, spre nord, acolo unde se aflau, dincolo de 
ape, gheţurile şi zăpezile veşnice. 

Pe urmă, întocmai ca şi călătorii ceilalți, se plimba pe punte, căutînd să- 
şi petreacă vremea cu altfel de desfătări. ÎI înconjurau excursionişti curioşi. 
Veneau copii să-i întindă o minge, un coşuleţ cu bomboane. Se juca zvîr- 
lind mingea, desfăcea coşulețul şi împărțea bomboane. Pînă seara s-a 
împrietenit cu toată lumea. 

Dar, din cînd în cînd, se ducea la marginea punţii să privească 
depărtările şi să adulmece vîntul sărat cu nările. 

Noaptea a intrat singur în cabină. 

— V-am spus eu? se bucură femeia cea tînără şi inimoasă. E un animal 
extraordinar! Dacă aş fi în locul căpitanului, aş cumpăra un urs, să-l am 
întotdeauna pe vapor. Ar fi cea mai nimerită distracţie pentru călători! 

După trei zile şi trei nopți, marea a început să prindă altă culoare. 
Verzuie şi rece. Vîntul aducea o suflare aspră. Nopțile erau mai limpezi şi 
mai luminoase. 

Fram nu se mai juca prinzînd şi aruncînd mingea. Nu se mai despărțea 
de rezemătoarea de fier a punţii. Neclintit, în două labe, cu nările lărgite, 
aspira adierea rece şi aspră. O recunoştea. 

Privind aşa, într-o dimineaţă a zărit cum se iveau cele dintîi sloiuri. 

Vaporul şi-a încetinit mersul, ocolind cu prevedere munţii plutitori de 
gheaţă. 

Fram sorbea lacom, pînă în adîncul plămînilor, aerul umed. 

Nu mai intra în cabina lui din fundul vasului. Rămase toată noaptea 
neclintit, cu ochii străpungînd depărtările albastre. 


Tresări. 

Simţise o mînă atingîndu-i blana pe spate. Nici nu auzise paşii. 

Era femeia cea tînără şi inimoasă. Venise îmbrăcată în haine groase. 
Nici ea nu putea dormi. Călătorea întîia oară spre ghețurile polare. 

Aflase că a doua zi vînătorii de urşi au să-l elibereze pe Fram pe o 
insulă de sloiuri. Se îmbrăcase şi ieşise pe punte să vadă ce face ursul alb. 

— Aşadar, prietene Fram, ne părăseşti? şopti uşor. N-are să-ţi pară rău 
de nimic? N-ai să regreți lumea noastră? N-are să-ți fie urît singur, în 
pustietățile de acolo, reci?... 

Mina îi alinta blana albă şi umedă de vîntul sărat al mării. 

Fram întoarse ochii lui mici, buni spre această făptură omenească pe 
care de mîine n-avea s-o mai vadă. Parcă înţelegea întrebarea. Părea că ştie 
ce-ar fi trebuit să răspundă, dacă ar fi avut glas. Rotunji laba şi o apăsă pe 
umărul femeii, cum facea cu prietenii lui de la circ. 

Femeia scoase un țipăt uşor. 

Se înspăimâîntase. Îşi spuse, într-o fulgerare de gînd, că, oricum, o fiară 
rămîne fiară şi se mustră că atît de necugetat a ieşit singură, în pustietatea 
nopții, pe punte, să se apropie de o sălbăticiune. 

Dar apăsarea lui Fram se destinse. 

În ochii lui luci parcă o sclipire, o dojană. 

Parcă ar fi voit să rostească: 

— De ce te-ai speriat ? Tot nu crezi că eu sînt un urs îmblînzit, care n- 
am să pot face nici un rău, niciodată, unei fiinţe omeneşti? 

Femeia tremură, scuturată de-un fior. Frigul pătrundea prin hainele 
groase. 

Flutură mîna înmănuşată: 

— Noapte bună, Fram!... Ai putea să te culci. Pentru tine începe de 
mîine altă viață. N-are să fie prea uşoară, fiindcă te-ai dezvăţat de dînsa. 

Fram rămase singur. Noaptea era albastră şi nu era noapte deplină. 

Lumina soarelui mai stăruia, învăluită de ceața depărtării. Se apropia de 
ținutul unde ziua se îngîna cu noaptea timp îndelung, unde o zi şi o noapte 
înseamnă un an. 

IX. ÎN OSTROVUL PUSTIU DE LA CAPĂTUL PĂMÎNTULUI 


Insula era înaltă, stîncoasă, înfiorător de pustie, acoperită de nămeţi şi 
de ghețţuri. 

Prin pojghiţa sticloasă a sloiurilor străbăteau pe alocuri piscurile rare de 
piatră. 

Se înălţau ascuţite ca meterezele unei cetăți ruinate. 

O cetate pustiită parcă de urgii. Împresurată de apele verzi, oglindindu- 
se singuratică în oceanul polar, aştepta parcă o vrajă din basme, ca s-o 
deştepte la viaţă ... 

Dar orice suflare pierise. Nu se zărea nici o vietate cățărată pe 
povîrnişul de cremene. Nu se înălța nici o aţă albastră de fum. Nu foşnea 
pe cer nici un fîlfîit de pasăre. Nu se clintea nimic; nici vîntul. 

Vaporul ancorase în larg. 

Toţi călătorii se aflau pe punte în dimineaţa boreală, rece şi albă, toți 
îmbrăcaţi în blănuri groase, cu nările înțepate de ger. 

Se minunaseră mai întîi de asemenea dimineaţă ciudată. 

O dimineaţă fară soare, cu albastrul nopții topindu-se nesimtit într-o 
lumină alburie, tulbure, de altă lume. 

O dimineaţă fară soare. Căci soarele încă nu se ivea. Îl lăsaseră călătorii 
undeva, departe, în urmă, deasupra mărilor calde de unde au venit, unde 
mai era despărțire între noapte şi zi. Aici, soarele polar n-avea să se ivească 
multă vreme. Numai se presimţea, numai îl ştiau cu toţii, ascuns după 
geana roşiatică a răsăritului. 

Geana aceasta roşiatică din zare vestea şi aici un soi de primăvară. Nu 
însă primăvara pe care o lăsaseră ei acasă, în toată revărsarea de lumină şi 
de culori, cu flori de liliac şi pajişti presărate cu bănuţei galbeni de păpădie, 
unde zburdă miei cu canaf roşu în urechi. 

Ci o altfel de primăvară: aspră şi fară parfum de zambile, fară rîndunele 
şi fară ciocîrlii, fară glasul plăpînd al mieilor şi fără săgeata stolului de 
cocori scrisă cu linie neagră pe cer. 


Peste o săptămînă, soarele avea să urce încet drumul boltit, ca să nu 
mai apună cîteva luni. 

Se pregătea ziua cea lungă de aproape jumătate de an. 

Ziua care ținea cît vara polară. 

Luminoasă, cu soarele sclipind orbitor în nămeți. 

Dar un soare rece şi fară viață, cum e soarele cu dinți din iernile de 
aiurea. 

Sloiurile nu se topeau niciodată deplin. Abia şuroia o vînă subțire de 
apă pe patul de gheaţă. Abia apărea, de sub nămeţi, muşchiul verde căptu- 
şind stîncile; şi pe alocuri, cîte o floare firavă, măruntă, chircită, fără 
parfum. 

Despre acestea au vorbit călătorii adunați pe punte, minunîndu-se. 

Acum se minunau de insula singuratică, înălțată ca o arătare de vis rău 
în mijlocul pustietăților din oceanul polar. 

Priveau în tăcere. 

Era atît de posomorită arătarea împresurată de ape, atît de posomorită şi 
atît de despărțită de restul lumii şi de viaţă! 

Din stîncile sure şi sterpe, din gheţurile sleite, din piscurile oglindite în 
adîncul neclintit se împrăştia o tristeţe care pătrundea inimile. 

Aici era un pustiu desăvîrşit. 

Părea cu neputinţă amăgirea, că undeva, departe, în ţările de unde au 
venit călătorii, se mai află oraşe cu bulevarde şi larmă de glasuri, cu vitrine 
ŞI teatre, cu flori şi grădini. Părea cu neputinţă amăgirea, că toate aceste 
minuni blînde, ale omului şi ale firii, mai durează acolo pentru totdeauna: 
iarnă şi vară, toamnă şi primăvară, noapte şi zi. Că îl mai aşteaptă. Că le 
vor regăsi tot aşa cum le-au lăsat. 

I-a împietrit pe toți, cu suflarea tăiată, gîndul că o întîmplare rea, un 
naufragiu sau o furtună, sfărîmînd vaporul ar putea să-i arunce pe un 
asemenea țărm. Aici, să rămînă aici, în pustietatea înghețată, în tăcerea de 
moarte, în stîncile cu piscuri de sloiuri oglindite în oceanul verzui? 

Era plină de înfricoşare închipuirea. 

— Eu aş muri de frică în cea dintii zi! spuse, scuturată de un fior, 
femeia cea tînără, care arătase atîta bunătate pentru Fram. 

Se dovedise inimoasă cu o zi înainte. Acum îşi pierduse curajul. Se 
îngălbenise la chip, numai la gîndul unei asemenea întîmplări. 

Se vedea singură, zvîrlită cu sfărîmăturile vasului pe insula blestemată; 
tîrîndu-se pe gheţuri; durîndu-şi coliba de zăpadă; neştiind cum să aprindă 
focul şi îndurînd foamea. Poate ar prinde-o noaptea cea lungă şi gerul care 

sleieşte oceanul ca o tipsie de gheaţă. Atunci n-ar mai fi nici o nădejde. 
Vaporul trimis într-ajutor n-ar mai putea să străbată pînă aici, decît peste 
un an. 

— Aş muri de frică! repetă femeia, înspăimîntată de propriile sale 
închipuiri. 

Pe urmă, se întoarse către cei doi vînători, care faceau pregătiri să-l 
coboare pe Fram. 

— Eu cred că e nedrept ceea ce faceți cu această făptură blîndă şi de 
ispravă!... Cum are să trăiască oare Fram în pustiul de aci? E nedrept... 
Nu-i vinovat cu nimic. 

Unul din vînători începu să rîdă: 

— Dumneata te înşeli amar! Judeci şi simţi cu priceperea şi cu simţirea 
noastră, omenească: Uiţi că Fram e un simplu animal. Un urs alb, născut 
aici, aproape de pol. Ba încă nu pe asemenea insulă, pe unde mai trec 
vapoare şi oameni. Mai sus, mai spre miazănoapte, mai aproape de pol, în 
insulele şi mai necălcate de picior omenesc. 

— Dar n-o să aibă ce mînca. Are să sufere de ger! îl plînse femeia cea 
tînără. 

Vînătorul rîse mai înveselit: 

— Are să se descurce singur! Aşa cum se descurcă şi cum s-au 
descurcat de mii de ani milioane de urşi albi. Viaţa lui aceasta e. Viaţa lui 
cea adevărată şi liberă... Noi, oamenii, am încercat să-l schimbăm pe Fram. 
Dar se vede că n-am izbutit. L-am făcut un gimnast, un acrobat. Şi Fram 
părea că s-a deprins cu asta. Poate chiar 1-a făcut plăcere!... Dar într-o bună 
zi a început să tînjească după pustietățile unde a făcut ochi şi unde a 
copilărit... 

— Şi cum are să se hrănească? E o insulă prea pustie pentru el! 
continuă să-i poarte de grijă femeia cea tînără. 

— Nici despre aceasta nu-i purta dumneata de grijă! rosti vînătorul. 
Astăzi marea e liberă. Dar peste două-trei zile, o săptămînă, se poate 
întîmpla să dea un ger cumplit. Atunci se prind sloiuri. Are să călătorească 
de pe un sloi pe altul, mai departe, spre miazănoapte, acolo unde e patria 
lor... ÎL mînă instinctul. Are să-şi găsească tovarăşi... Are să înveţe ceea ce 
a uitat sau încă nici n-a ştiut... Aş fi chiar curios să-l văd cum se poartă. Pe 
lîngă priceperea lui de urs a învăţat năzdrăvănii de la oameni... Unele au 
să-l strice... 


— Poate era mai bine atunci să-l fi lăsat pe o insulă cu eschimoşi! îşi 
dădu părerea femeia cea tînără, care îl aplaudase de multe ori la circ pe 
Fram, ursul polar. S-ar fi deprins să stea în apropierea oamenilor... 

Vînătorul clătină din cap: 

— Tocmai aceasta n-am voit. Spre binele lui! Înadins am hotărît să-l 
lăsăm aici, pe o insulă goală, nu într-o insulă cu eschimoşi. Fram s-a învă- 
tat să nu se teamă de oameni. S-ar putea întîmplă să dea peste un vînător, 
care să-l ia la ochi. El, în loc să se apere şi să fugă, s-ar ridica în două labe 
să ofere pieptul deschis glonțului. Şi ar fi păcat! Aşa, îi dăm răgaz să se 
sălbăticească puţin. 

— Totuşi, nu m-ai convins de fel! se înverşună protectoarea lui Fram. 
Nu mă pot obişnui cu gîndul că are să se simtă bine şi fericit în pustietățile 
acestea. 

— Dragă doamnă, nici nu văd nevoia să mai dovedesc că fac bine ori 
nu. Priveşte, te rog, la Fram! O dovedeşte el, în locul meu. Uite cu ce 
neastîmpăr nu-şi găseşte locul! Uite cum înţelege că pentru el s-a oprit 
vaporul, cum înțelege că vrem să-l coborîm pe insulă şi uite cum ne cere 
din ochi să dăm zor!... 

Într-adevăr, Fram nu-şi mai găsea locul. 

Se înălța să adulmece cu nările văzduhul îngheţat. Privea o clipă 
neclintit spre insulă. Cădea în patru labe şi dădea târcoale marinarilor care 
pregăteau lanţurile şi funiile, să coboare barca. 

Îi împingea cu botul. Mormăia. Privea iarăşi îndărăt, spre insulă, şi iar 
îşi dădea drumul pe labe. 

Era ca un călător într-o gară, cînd a pierdut răbdarea aşteptînd trenul 
întîrziat. Mereu se duce pe peron să privească la capătul liniei. Mereu se 
uită la ceas şi întreabă şeful staţiei de ce nu mai soseşte expresul. 

Marinarii au sfîrşit de coborit barca. 

Fram s-a dat singur jos, pe scara de funie, ca un acrobat îndemînatic ce 
era. 

— E cam nepoliticos domnul Fram! rosti dezamăgită femeia cea tînără 
şi inimoasă. Nu mă aşteptam la aşa ceva! Nici nu şi-a luat rămas bun. 

— Ce voiţi, doamnă! îl scuză căpitanul vaporului. A sosit pentru el 
vremea să se lepede de politeţea învățată de la oameni. Nu ştiu ce i-ar folo- 
si în asemenea pustietăţi... 

Fram uitase într-adevăr cu desăvîrşire orînduielile bunei-cuviinţe. 

Nu numai că nu şi-a luat ziua bună şi că nu răspunsese la chemările 
pasagerilor care îl răsfățaseră şi-l iubeau. Acum, cocoțat în două labe, 

întorsese spatele vaporului şi mulțimii de pe punte, depărtîndu-se în barca 
împinsă de visle. 

Cîţiva călători pregătiseră aparatele de fotografiat. Era şi un operator de 
cinematograf, care învîrtea rîşniţa lui, ca să prindă în film despărțirea lui 
Fram de oameni şi de civilizaţie. 

Toţi îl chemau, strigau, fluturau batistele. 

Dar lui Fram puţin îi păsa acum de toate acestea. Poate nici nu auzea 
strigătele. Poate nici nu mai înţelegea glasurile. 

El privea lacom insula de gheţuri şi de zăpezi, unde a văzut întîia oară 
lumina soarelui polar puiul cel alb şi sălbatic. 

Mormăia încet de mulțumire. Un mormăit ca torsul unei pisici uriaşe, 
cînd e sătulă şi se răsfaţă. 

Barca se opri sub peretele de stîncă şi de gheaţă. 

— Cam drept peretele! îşi dădu părerea unul din vîslaşi. Nu-l prea văd 
eu urcîndu-se pînă sus. 

— Lasă grijile acestea! îl sfătui vînătorul, care toată vremea ținuse 
mîna pe spinarea lui Fram. Faci şi dumneata ca doamna cea tînără de pe 
vapor... Nu uita că, pe lîngă priceperea lui înnăscută de urs, a mai învăţat 
multe năzdrăvănii de la oameni)... 

ÎI apucă pe Fram de grumaz şi îl întoarse cu ochii în ochii lui. 

Spuse: 

— Ei, dragă Fram! Te-am adus la destinaţie. Ai putea să-mi mulțu- 
meşti... Şi ai putea să-mi trimiți din cînd în cînd o carte poştală cu vederi. 
Acum, voiaj bun! Călătorie sprîncenată! Dă laba! 

Fram dădu laba. 

Apoi zvicni, cu un salt, din barcă pe stînca lucioasă, se clătină, îşi 
îndreptă echilibrul. Cu o îndemînare de pisică, uimitoare la asemenea 
făptură uriaşă, începu să se caţăre pe peretele de cremene, din vîrf în vîrf, 
pînă ajunse sus. 

— Ce-ţi spuneam eu? întrebă încîntat vînătorul. Acum se simte la el 
acasă! 

Pe vapor răsunau strigătele de adio şi uralele. 

Fram se înălța în două labe pe vîrful de stîncă. 

Privi îndărăt, spre vapor, spre oameni, spre fluturările de batistă. 

Poate abia acum înţelegea deplin că se desparte de oameni pentru 
totdeauna. 

Jos, vînătorul şi marinarii din barcă zvîrleau, într-o scobitură din țărm, 
cîteva braţe de provizii. Cutii cu lapte condensat, carne şi pîine. 


— E idiot ceea ce facem noi! mărturisi cu o mucalită stinghereală vînă- 
torul. Ne-ar rîde lumea să afle. Aşa cum a rîs tovarăşul meu, care a rămas 
pe vapor şi spune că m-am prostit de cînd m-a apucat dragostea pentru 
ursul acesta. Spună însă ce vor şi creadă ce poftesc! Dar m-am gîndit că, în 
primele lui zile de libertate, bietul Fram are să se deprindă cam greu să 
trăiască numai pe socoteala lui. Da, da! Nu rîdeți! 

Cînd sfîrşi de zvîrlit proviziile în adăpostul stîncilor, aprinse pipa şi 
ridică ochii la muchia înaltă a țărmului. 

Fram mai privea în două labe la vaporul şi la mulțimea fluturînd din 
mâini. 

Stătea drept, nemişcat, profilat alb pe cerul vînăt, una cu stînca: alb ca 
un sloi crescut din sloiuri. 

Strigătele mulțimii ajungeau pînă la el. Ocheanele îl urmăreau curioase. 
Rîşniţa operatorului de cinematograf se învîrtea repede, repede, să nu scape 
nici un amănunt. 

Era un număr senzațional. Ultimul număr senzațional pe care Fram, 
ursul polar, îl oferea oamenilor şi civilizaţiei. 

— Haide! Măcar acum fii politicos. Salută şi ia-ți rămas bun! vorbi 
prietena lui de pe puntea vaporului. 

Vorbise încet. Atît de încet, încît abia străbătuse murmurul dojanei pînă 
la urechea călătorului de lîngă dînsa. 

Dar Fram parcă ar fi auzit. Parcă ar fi înţeles cuvintele din depărtare. 

Duse laba la tîmplă, în salutul lui comic, care stîrnea veselia copiilor la 
Circul Struţki. 

Pe urmă, îşi dădu drumul în patru labe şi se făcu nevăzut după un 
meterez de stîncă. 

X. CEA DINTÎI ÎNTÎLNIRE 


Un viscol năprasnic s-a iscat din senin. 

Depărtările din miazănoapte au slobozit norii vineți, vîntul cu chiote, 
troienele rostogolite în albe talazuri. În cîteva ceasuri nu s-a mai cunoscut 
cer de pămînt, gheţuri de ape. 

A fost numai un vălmăşag de zăpadă măruntă ca sticla pisată, într-o 
lumină verzuie scăzută, care nu era nici noapte, nici zi. 

Trosneau sloiurile de frigul cumplit. Se despicau stîncile sub năpustirea 
vîntului. Huruia văzduhul şi se năruia bolta cerului. 

Fram, ursul polar, se ghemuise într-un adăpost de ghețuri. 

Credea că l-a ales bine. Şi se înşelase. ÎL sufla viscolul din toate părţile. 
ÎI îngropa troianul. O bucată de sloi, smulsă de urgia vijeliei, îi căzu în cap. 
Alta îi lovi dureros o labă. 

Pe urmă se întîmplă o nemaipomenită ciudăţenie: ursul polar începu să 
clănțăne de frig. 

Se dezvăţase de ger în adăposturile calde din circ. 

Sufla în labele aduse încovoiat la bot. Se scutura de pulberea gheţoasă a 
ninsorii şi de sloiurile sleite între labe. Încerca să se încovrige cu botul 
cuibărit în blana burții. Viscolul îi îngheţa spinarea, se răsucea şi atunci îl 
muşca gerul de nări. 

Au fost cîteva ceasuri de nemaipomenit chin pentru el. 

Cînd viscolul se potoli, Fram scoase nasul la lumină, destul de amărit, 
într-un hal care ar fi stîrnit mila lui August cel prost şi schimonosirile 
înveselite ale tuturor maimutelor de la Circul Struţki. Ha-ha! Un urs polar 
dîrdiind de ger. 

Pînă una-alta începu să joace, ca să-şi dezmorțească picioarele. Iar 
fiindcă ştia să joace altfel decît urşii sălbatici, se dezmorţi cu gimnastica 
învățată de la oameni. Sări peste cap înainte şi îndărăt, în salt mortal. Se 
facu ghem şi se rostogoli de-a dura. Îşi trecu picioarele de dindărăt după 
ceafă şi merse numai pe picioarele de dinainte. 

Dădea o reprezentaţie gratuită pustiului polar. 


Altădată l-ar fi aplaudat două mii de oameni, începînd cu cei de sus, de 
la galerie, pînă la cei înmănuşaţi din loji. 

Şi nici nu l-ar fi încîntat toate aplauzele de pe lume. 

Prea îl dobortse amarul că ajunsese un urs polar, caraghios, care a 
înghețat de frig. 

Ruşinea şi ocara urşilor albi! 

După ce se încălzi, se aşeză poponeţ pe un bulgăre de gheață, amărît ca 
vai de el. 

Vedea şi el prea bine că a pornit cu pas greşit în viaţa lui de libertate. 

Umblase fară nici un rost, la întîmplare, ca şi cum s-ar mai afla şi aici 
cineva să-i poarte de grijă, de adăpost şi de hrană. 

În loc să stea la chibzuială, luase insula la colindat de colo-colo, urcîn- 
du-se pe stînci şi coborînd în topogan povîrnişurile, hoinărind fără țintă. 
Nu-şi ochise un adăpost. Nu purtase de grijă dacă are ori nu ce să mănînce 
a doua zi. L-a prins viscolul pe nevestite. A clănțănit din dinţi ca o potaie 
netrebnică, aşa cum schiaună pe lîngă garduri, iarna, în oraşele oamenilor, 
cîinii nimănui. 

Insula părea pustie. Nu întâlnise nici urmă de paşi. Nici o suflare. ÎL 
încerca foamea. Şi nu prea vedea el cum are s-o potolească. 

Deocamdată, cuminte era să părăsească locurile acestea deşerte. În 
amintirile lui tulburi şi vechi păstrate din viaţa puiului becisnic de urs, se 
deşteptară învățămintele făpturii uriaşe care-i purta atuncea de grijă. Cînd 
un ținut umblat se arăta neprielnic şi sărac în vînat, atunci cobora la țărm. 
Aştepta un sloi plutitor şi pornea, pe puntea aceasta călătoare, aiurea. Sau 
găsea întinderea apei acoperită de gheaţă şi se depărta, pe podul acela către 
alte ostroave mai puţin vitrege. 

Înţelept era să facă şi el la fel. 

Fram se îndreptă spre țărm. La stînca pe unde urcase. 

Se opri să privească de sus. Înaintea ochilor se desfăşură oceanul 
deşert. 

Vaporul plecase. 

Îi cunoştea locul unde ancorase. Acum nu mai era acolo nici o urmă. 
Întinderea pustie şi tristă de apă. 

Numai departe de tot pluteau sloiuri străvezii, aduse de vînturile de 
miazănoapte şi minate spre miazăzi, ca tainice nave fară pînze, fără visle şi 
fără vislaşi. 

Dar toate erau prea departe. 

Chiar ocheanul abia le-ar fi desluşit, apărînd şi topindu-se pe linia zării. 

Aproape, alături, sub malul înalt, clipotea lin numai apa adîncă, 
sfărîmînd în oglinzi tremurătoare priveliştea răsturnată a stîncilor. 

Pentru astăzi nu se arăta nici o nădejde să părăsească insula goală. 

Fram se pregăti să plece de la țărm ca să-şi caute un culcuş. Măcar cu 
somnul să-şi amăgească foamea. 

Deodată tresări! 

Ceva se mişcase pe luciul verde. Se ivi o pată neagră şi lucioasă. Un 
trup de focă. 

Vînatul!... Prada!... Hrana!... 

Se pitulă după stînci şi aşteptă. 

Nu mai era acum Fram, ursul savant de la Circul Struţki, care ştia să 
facă acrobaţii şi gimnastică, saluta şi stîrnea aplauze. O clipă fu numai 
ursul polar cel adevărat. Un urs flămînd, pîndind hrana vie. 

Foca se scufundă, bătu apa cu înotătoarele ciunge. Se ivi din nou. 
Încercă să se caţăre pe o lespede. Lunecă. Alese alt loc. În pieptul lui Fram, 
sub coaste, inima zvîcnea ascuţit. Îi era teamă să nu plece prada cumva, să 
nu-i adulmece mirosul, să nu dispară. 

În sfîrşit, foca află un loc potrivit, se tîrî cu monturile scurte şi se 
întinse cît era de mare. 

Fram aşteptă. 

Alte capete se zăreau în apă, frămîntîndu-se şi apropiindu-se de 
suprafață. Pe urmă, încă o focă se cățără pe piatră, şi alta, şi alta. El 
învățase de la oameni să numere. 

Erau acum cinci la număr. Două cu pui. 

Se lăsase să lunece uşor din sloi în sloi, ferindu-se să nu fie zărit. 

Acum le vedea aproape de tot. 

Foamea îi înfipsese gheara în burtă. Îi simţea unghiile. 

Şi vînatul era la doi paşi. 

Numai să sară: numai să se năpustească şi să sfarme oasele cu dinții. 

Dar ochii focelor priveau atît de mari, de blînzi şi de nevinovaţi, încât, 
deodată, Fram îşi aduse aminte de alte foce. 

Trupa de foce de la Circul Struţki. 

Acelea ieşeau singure din bazin, prindeau mingea în bot, se jucau 
răsfăţate. Erau cele mai blînde animale de la Circul Struţki şi, după fiecare 
număr din program, aşteptau de la dresor, alintate, un dar. Un peşte zvîrlit, 
un fruct, o prăjitură. Erau prietenele lui. O vreme au jucat chiar o parte din 
program împreună. Putea el oare să se năpustească asupra uneia, să-i 
sfarme ţeasta cu colții, să simtă osul trosnind în falci? 


Ochii celei mai de aproape s-au întîlnit cu ochii lui Fram. 

Aceiaşi ochi buni, nevinovaţi, fară frică. Ochi rotunzi şi neştiutori. 

S-au privit. 

Iar Fram a întors spatele. 

Ca să alunge ispita foamei încercă să gonească focele. 

Dar focele nu se dădeau duse. Crescuseră lîngă o insulă unde pînă 
atunci n-a călcat picior de urs. Nu cunoşteau frica. Stăteau întinse pe 
lespezile de stîncă şi se uitau minunate la această matahală necunoscută, 
care se răstea la dînsele, se ridica în două labe, mormăia şi părea foarte 
supărată. 

Fram le împinse cu botul, le răsturnă cu laba, le îmbrînci şi le rostogoli 
în adînc. Ridică un pui şi îl zvîrli ca pe-o minge, peste cap, în apă. 

Pe urmă, cînd locul rămase gol, se aşeză pe marginea pietrelor, ca un 
om cu bărbia în labe, şi, ca un om, părea că acum cercetează îngrijorat 
înţelesul acestei întîmplări. 

Aşadar, foce nu s-a îndurat să ucidă? 

Nici foce şi poate nici alte făpturi. 

Cu toate a trăit alături în cuştile circului. 

Le ştie. Le-a auzit geamătul prin somn cînd tînjeau după libertatea 
pierdută şi după locurile de unde au fost prinse. 

Foarte bune şi frumoase erau toate! 

Numai că acestea nu țineau de foame. 

Fram se simţi ursul cel mai necăjit de pe lume. 

Era un urs care se întorsese prea tîrziu şi prea puţin înarmat, acasă, 
dincolo de cercul polar. 

Amărît, cu sfîrcul de coadă între picioare, se pregătea să urce povirni- 
şurile de stîncă. 

Înălţă nările. 

Simţi un miros cunoscut. 

Merse pe dîra mirosului şi descoperi în găvanul de piatră proviziile 
lăsate de vînător. Cutiile de lapte condensat, carnea şi pîinea prefăcută în 
bulgări de gheaţă. 

Tacticos, precum învățase în viaţa lui îndelungată din tovărăşia 
oamenilor, desfăcu o cutie lovind-o de stîncă. Laptele era sloi. Muşcă din 
el. A doua cutie se mai încălzise, fiindcă a tinut-o subsuară. Linse laptele şi 
se linse pe bot. O piine îi ajungea deocamdată şi o bucată de carne. Îi mai 
lipsea doar o sticlă de bere şi o felie de tort să pună capac ospăţului! Dar 

treacă-meargă şi fără acestea... Pentru o zi scăpase de grijă. Mai avea 
provizii şi pentru foamea de mîine. 

Le ascunsese grijuliu în găvanul de piatră şi le acoperi cu zăpadă, după 
chipul şi asemănarea cîinilor care ascund osul. 

Dar poimîine, dar mai tîrziu? 

Fram se scărpină cu unghiile labei în creştet, cum făcea August cel 
prost, cînd nu nimerea răspunsul la întrebările fară răspuns. 

Se căţără să-şi caute adăpost. 

ÎI găsi. O gură de peşteră, apărată de vînt. 

Rămînea acum să mai capete şi abonament la un restaurant. 

Ceea ce n-a găsit din nefericire nici a doua zi, nici după o săptămînă. 

După o săptămînă însă gerul uscat sleise oceanul pînă departe. Soarele 
începuse să se înalțe pe cer. Stătea încă roşu şi uriaş, la marginea zării, 
deasupra răsăritului. Se întinsese un senin sticlos; dură o nesfirşită 
dimineaţă cu frigul aspru, prefăcînd aburii răsuflării în țurțuri pe botul lui 
Fram. 

Puntea de gheaţă se lățise cît cuprindeau ochii. 

Fram o încercă prevăzător cu piciorul. Era groasă şi tare. Socoti potrivit 
ceasul să pornească la drum, pe banchiză spre nord, acolo unde instinctul îi 
spunea că se află alți urşi, fraţii lui de departe. 

Purcese în bejenie, fără grabă. Se simţea şi sleit de puteri. Foamea îi 
rodea crunt măruntaiele. În gurile podiştei de gheaţă, în ochiurile verzi de 
apă se iveau uneori capete rotunde de focă. Mamele îşi împingeau puii cu 
botul, ajutîndu-i să se salte în sus, la lumina rece a soarelui. Fram întorcea 
ochii. Îşi biruia ispita. 

Singura hrană i-a fost în timpul acesta o halcă enormă de morsă, 
îngheţată şi prinsă de sloi. 

Poate rămăşița unui praznic, din care s-a îndestulat alt urs alb. Poate un 
leş tîrît de curentul apei, înțepenit o dată cu îngheţul şi păstrat aşa în 
frigoriferul banchizei. 

Fram dezgropă carnea cu ghearele din învelișul sticlos. Înfulecă hăme- 
sit pînă ce simţi că nu se mai poate mişca din loc. Se tolăni să adoarmă 
alături. După un somn zdravăn, înghiți şi rămăşiţele prînzului. Pe urmă, 
porni mai departe, cu puterile înzdrăvenite. 

Nu mai avea ca la circ o măsură a timpului. 

Nu se ştia cînd a trecut o noapte şi o zi, fiindcă aici nu era noapte şi zi. 
Uneori mergea în şir, de trei ori cîte douăsprezece ceasuri. Alteori dormea 
toropit, cît ar fi fost vreme de o zi şi o noapte. I-a trebuit mult să se 


deprindă cu asemenea dimineaţă fără sfîrşit, după cum greu s-a învăţat să 
îndure şi gerul. 

Apoi, după o săptămînă, poate după două, cînd soarele era încă mai 
săltat spre mijlocul cerului, s-a ivit deasupra banchizei o dungă fumurie de 
pămînt. 

Era o insulă lungă, atît cît cuprindeau ochii, mai puţin stîncoasă decît 
cealaltă şi poate mai puțin pustie. 

Se desluşeau pe gheaţă şi pe zăpadă urme de paşi. 

Urme felurite. 

Fram a recunoscut, îndată, paşi lați şi grei, ca urmele lui. Dar se mai 
încrucişau şi alte urme, fară număr, mărunte, amestecate, unele de mers, 
altele de săritură; unele perechi, altele împletite. Poate urme de vulpi. Poate 
de lupi. Poate de iepuri. Poate de cîini. 

El nu învățase să le citească acestea şi să le cunoască într-o viață unde 
asemenea învățătură nici nu i-ar fi folosit. 

Grăbi mersul. Înainta cu nările lărgite pe urma paşilor de urs. 

Urmele îl duceau, fară ocol, pe un drum de bună seamă prea cunoscut 
de celălalt urs şi străbătut de nenumărate ori de dînsul. Se ghicea, îndată, că 
acela se simţea aici, la el acasă, stăpîn. Nu-şi tipărise în zăpadă paşi şovăiți 
fără ţintă, tîndălindu-se încoace şi încolo. 

Erau paşi care duceau de-a dreptul spre un loc hotărît. Poate un 
adăpost. Poate un ascunziş de pîndă. Poate o ascunzătoare de hrană. 

Sub blană, sub coaste, în cuşca pieptului, inima lui Fram zvicnea cu 
nelinişte şi cu o bucurie cum nu mai simţise pînă atunci. 

În sfîrşit, se apropia o întîlnire de mult așteptată. 

Un frate necunoscut, liber, născut şi trăit în gheţuri; un tovarăş gata să-l 
înveţe tot ce el n-a ştiut sau uitase. 

Urmele se citeau proaspete. Din ce în ce mai proaspete. Acum, în aerul 
rece, mai stăruia mirosul apropiat. 

Aşa a fost întîlnirea. 

Faţă în faţă, ridicaţi în două labe. 

Ursul sălbatic al deşerturilor polare şi ursul întors din oraşele 
oamenilor. 

Ursul străin a început să mormăie, arătînd colții. 

Fram a scos glas prietenos. 

A înaintat apropiind botul. 

Ursul străin a rînjit şi a vrut să muşte. Pe urmă, s-a repezit să-l cuprindă 
în braţe, în lupta fără cruţare a urşilor, care trosnesc oasele şi se rostogolesc 
la pămînt, pînă ce unul din doi rămîne răpus din încăierare. 

Cînd celălalt urs se repezi, Fram făcu un salt sprinten în lături. 

În privirea lui străbătea un amestec de mirare și dojană. 

Îi părea rău că a dat peste un prost, rău crescut şi neghiob. Şi-i era milă, 
fiindcă lupta se vestea de la început inegală. El învățase în tovărăşia oame- 
nilor vicleşuguri de luptă pe care un nărod ca ursul acesta căpățînos n-avea 
de unde să le ştie. Se hotărî deci să-i dea o lecţie blîndă, atît numai cît să-l 
înveţe minte. 

Săltase sprinten în lături. 

Ursul sălbatic se lăsă în patru labe. Îi dădea tîrcoale legănîndu-şi capul 
mare, ceea ce la toți urşii de pe faţa pămîntului e semn de mare mînie. Se 
năpusti pieziş să-l lovească într-o coastă. Fram făcu un salt mortal deasupra 
lui şi căzu dincolo în două labe. 

Celălalt urs rămase cu gura căscată. 

Aşa ceva nu mai văzuse. Intra anevoie în priceperea lui greoaie. 

Se mai năpusti o dată îndărăt. 

Fram repetă saltul. Ursul sălbatic lunecă în bot. Fram nu lăsă să-i scape 
prilejul. Îşi făcu vînt lunecuş după el, îl înşfăcă de ceafă şi de spinare cu 
amîndouă labele şi îl scutură cum făcea el cu pielea de urs în arena Circului 
Struțki, cînd 1eşeau paiaţele să-i parodieze programul. 

Apoi îi dădu drumul. 

ÎI aşteptă cu o labă în şold. 

Ochii lui sclipeau înveseliți, fără răutate. 

Parcă spuneau: 

— Îţi ajunge, onorabile? Precum vezi, eu ştiu de glumă. Constat cu 
părere de rău că tu ştii mai puțin. Ți-am dat numai o probă. Mai cunosc şi 
altele. Cu mine n-o scoţi uşor la capăt!... De aceea te sfătuiesc să ne 
împăcăm! Ce mormăi aşa? Ce înseamnă aceasta: mor-mor!? Eşti caraghios 
cînd te înfurii de pomană. Mai bine bate palma aci şi hai să fim amici!... 
Nici nu-ți imaginezi cîtă nevoie am eu de un amic în pustietatea aceasta... 

Fram aştepta cu ochii sclipitori de veselie prietenoasă, cu o labă în şold, 
cu cealaltă întinsă. 

Dar ursul sălbatic nu ştia într-adevăr de glumă. Nu putea să ierte 
cutezanţa veneticului. Se înălță din nou în două labe şi se repezi iarăşi cu 
un muget. 


Fram îi întinse o piedică. Aşa cum îl învățase August cel prost. O 
piedică din acelea care nu dau greş niciodată şi stîrnesc hohotul galeriei. 

Ursul sălbatic se rostogoli în bot. 

Fram îl salută cu laba la tîmplă, comic şi batjocoritor. 

Din nou sălbaticul se ridică în picioare. Din nou se repezi gîfiind. Din 
nou Fram sări peste cap, în cel mai izbutit dublu salt mortal pe care l-a 
executat el vreodată în viaţă. 

Ursul sălbatic se lupta cu o umbră, cu un urs de glumă şi de resorturi ca 
o sfirlează. 

Fram îi luneca, sărea, îl atingea în derîdere cu dosul labei pe bot. Apoi, 
scîrbit de atîta nătîngie şi încăpăţinare, Fram se agăţă în cîrca sălbaticului şi 
nu se mai lăsă desprins. 

Era altă figură comică învățată de la August cel prost. 

Celălalt urs se scutura, urla, mormăia, fugea, se înălța în două labe şi 
cădea iarăşi în patru, încerca să muşte, să zgîrie, se răsucea şi se tăvălea în 
nămeți. 

Intrase groaza în el. 

După mintea lui îşi închipuia că a dat peste un urs nebun, peste o 
drăcovenie cum nu s-a mai văzut, un fel de demon al urşilor albi. 

Nu mai dorea altceva decît să scape de această pacoste cățărată în ceafa 
lui şi să-şi ia tălpăşiţa. 

Cînd Fram ostenit îşi slăbi strînsoarea şi cînd se lăsă să-i lunece din 
cîrcă, ursul sălbatic o zbughi la goană... 

Fugea cît îl ţineau cele patru labe; trăgea cu coada ochiului îndărăt, i se 
părea că drăcovenia se pregăteşte să sară după ei şi o întindea în galop şi 
mai cumplit. Chiar că s-ar fi potrivit vorba că-i scăpărau călcîile, dacă urşii 
polari ar avea potcoave de fier la călcîie şi dacă sub gheţurile de la pol s-ar 
afla stînci de cremene. 

Fram îl privea din urmă cu părere de rău şi cu înciudare. 

Cea dintii întîlnire cu cei dintii frate al său de departe jalnică mai fusese 
şi prost mai sfîrşise! 

În loc de un tovarăş care să-l întîmpine cu semne de bucurie, Fram 
nimerise peste un nătîng căpăținos şi pus pe harțag. 

Dacă aşa vor fi arătînd la apucături şi la fire toți urşii albi de la pol, 
atunci degeaba a mai bătut el drumul pînă aici, să-i caute şi să-i cunoască! 

Copleşit de obidă, rătăci fară țintă printre gheţurile care îi erau atît de 
străine şi de duşmănoase. 

Acum ar fi vrut să simtă o mînă omenească şi blîndă netezindu-i blana 
şi ceafa între urechi, potolindu-i amarul. Aşa cum veneau oamenii de atîtea 
ori să-l întrebe în vremea din urmă: 

— Ce este cu tine, mă Fram, mă?... De ce eşti tu aşa de necăjit şi 
botos?... Haide, răspunde! Ţi s-au înecat corăbiile? N-ai cîştigat la lote- 
rie?... 

Dar nu se mai afla nimeni să-i aline aleanul. 

Din fața lui fugeau vulpi albe, zvîcneau din arcul picioarelor iepuri albi, 
deasupra filfîiau stoluri de păsări albe. 

Era o insulă mişunînd de vietăţi, cu toate că se afla mai spre miază- 
noapte şi într-o depărtare încă mai friguroasă decît ostrovul pustiu unde-l 
lăsase vaporul. Dar lui Fram nu-i mai făceau bucurie aceste sălbăticiuni 
libere, sprintene, fugărindu-se, pîndindu-se, jucîndu-se, vînîndu-se. Prea 
fugeau de el. Prea îl socoteau duşman. Duşman îl socotise chiar şi ursul 
alb, fratele lui bun, cu acelaşi chip şi cu aceeași asemănare. În loc să ajungă 
prieteni, nici una, nici două, el, hai la harță şi la bătaie! Ce naiba? Nu-i loc 
destul la pol pentru toţi urşii polari? 

De cîteva ori îl zări din nou. 

Ursul căpăţinos, de baştină, pîndea de după zidul stîncilor. Fram îi 
zărea numai botul şi ochii nedumeriţi, prostiţi, fricoşi. Îndată ce se apropia, 
sălbaticul o rupea la goană. 

O fugă caraghioasă, care pe Fram îl scotea din sărite. Poftim! El căuta 
un tovarăş să-i ţină de urât, şi cînd colo celălalt nu ştie decît să mormăie! 
mor-mor! mor-mor! mor-mor! şi la fugă, băiete! 

Tîrziu de tot mai dădu o dată peste sălbaticul căpăţinos. 

Se afla într-o vilcea de lîngă țărm: un adăpost cu totul ascuns. Era 
întors cu spatele. Înfuleca lacom dintr-o coşcogea morsă. Tîrîse vînatul 
acolo şi se îndopa, mormăind de unul singur. 

Cînd auzi paşi scîrțiind pe zăpadă, răsuci capul şi înălță ochii. 

Fram ştia acum cu cine are de-a face. 

În loc să mormăie şi să arate duşmănos colții, se burzului în glumă, se 
prefăcu, rotind labele, că se repede la el, sări de două ori peste cap în salt 
mortal şi se răsuci sfîrlează pe călcîie. 

Sălbaticul o luă la fugă. 

Se lipsea de mîncare, lăsa prada de-a gata, numai să scape de „nebun”. 

Fram îl salută ca la circ cu o reverență pînă la pămînt. 

Apoi se aşeză fără grabă la masă. 


Găsise restaurant fără abonament şi fără plată; n-avea nevoie să dea 
Nici bacşiş. 
Işi cîştigase hrana de toate zilele cu lecțiile de la Circul Struţki. 

XI. BUFONUL OCEANULUI POLAR 


Nevoia învaţă pe om. Cu atît mai mult pe urs. 

Fram folosi experiențele amare de pînă atunci în noua lui viață 
sălbatică. Mai folosi şi învățămintele vechi, culese odinioară de la oameni. 

Acum ştia să-şi dureze un adăpost. Temeinic şi arătos, aşa cum nu s-ar 
fi priceput să-l clădească nici un alt urs alb, de cînd se află pe lume urşi 
albi. Nu mai degera, zgribulit ca vai de el, într-o văgăună suflată de vînt, în 
zilele de viscol şi de urgie. 

Cînd nu găsea o peşteră, îşi întocmea singur vizuina. 

Clădea sloi peste sloi, cărînd lespezile străvezii în braţe; acoperea vizu- 
ina cu alt sloi mai lat. Bătea zăpada proaspătă la spărturi. Mai înjgheba şi 
uşă, cînd pornea urgia de-afară: o lespede astupînd intrarea, aşa cum trăgea 
uşa după el în cuşca de la Circul Struțki. 

Astfel deveni un mare meşter zidar. 

N-a fost nevoie de prea multă bătaie de cap. De cîte ori nu văzuse el, în 
cealaltă viață a lui, pe meşterii circului înălțînd din pămînt, într-o singură 
ZI, grajduri, magazii şi corturi? Aci nu-l grăbea nimeni. Ziua era lungă, de 
cîteva luni. Timp liber, berechet! 

Nu-l zorea nici o reprezentație de gală, cu afişele lipite pe ziduri. 

— Zor! Zor! zbiera atunci directorul. 

— Zor! Zor! se îndemnau meşterii. 

— Zor! Zor! se interesau gimnaştii şi echilibriştii cum merge lucrul. 

— Zor! Zor! încurcau treaba din vechiul lor obicei şi clovnii. 

Pe el nu-l gonea nimeni din urmă cu nici un: zor! zor! Lucra pe îndele- 
te, tacticos, chibzuindu-se şi socotindu-se. 

E drept că n-avea la îndemînă, ca meşterii Circului Struţki, material 
adus în vagoane şi unelte închise în cutii. Nici lemn, nici tencuială, nici 
nisip, nici mistrie, nici ciocan, nici cuie... 

O sărăcie lucie. 

Dar la pol, ca la pol! 


El nu cunoştea povestea lui Robinson Crusoe, naufragiat în insula 
deşartă de la celalalt capăt al pămîntului, în mările calde. Habar n-avea de 
iscusința cu care Robinson îşi durase şi el adăpost, fabrica ace şi aţă, îşi 
croia straie de pieie, domesticea capre şi cultiva grîu. Era şi el un fel de 
Robinson Crusoe al urşilor albi, fără să ştie, descurcîndu-se din nevoie cu 
priceperea şi chibzuinţă lui de animal. 

Mai greu de dezlegat era însă problema hranei de fiecare zi. 

Robinson Crusoe avea puşcă şi undiţă; vîna şi pescuia. De cîte ori îl 
răzbea foamea, de îndată îi găsea leac. 

Dar Fram? 

Fram era numai un urs care nu învățase să vîneze. 

Şi aşa, urs flămînd şi nefericit cum se afla în ținuturile polare, încă nu 
se învrednicea să sugrume vînatul cu ghearele şi cu colții. 

ÎL priveau din cealaltă viaţă a lui, de la circ, ochii mari, blînzi, rotunzi şi 
nevinovaţi ai focelor. 

Păreau că-l privesc cu o dojană. 

De cîteva ori trăsese cîte o labă vulpilor neastîmpărate. Nu mai 
pomenise încă asemenea obrăznicături!... Se găsea cotrobăind în vizuina 
lui. Se hîrjoneau şi-i dădeau buzna între picioare cînd dormea. Se chemau 
una pe alta cu un schelălăit uşor. Se încăierau de la o pasăre albă, cu care 
veneau în gură să umple coliba lui Fram de pene şi fulgi. Ce uşor i-ar fi 
fost să le rupă şira spinării! Numai să lovească niţel mai apăsat. Dar Fram 
nu se îndura niciodată. 

Întindea o labă moale, în glumă, aşa cum îl atingea pe August cel prost, 
spre bucuria galeriei, în vîrful scufiei sau turtindu-i nasul de gogoşar. 

Vulpea se ridica pocăită de jos, după ce încasa palma, şi o tulea la fugă. 
Nu mai privea îndărăt, bucuroasă că a scăpat ieftin. 

Un timp, Fram a petrecut şi s-a ospătat pe socoteala sălbaticului căpăţi- 
nos. 

De la oameni învățase în schimb că toate făpturile au un nume. La 
Circul Struţki pe leoparzi îi chema Rajah sau Kim; pe papagali, Coco sau 
Jack, pe elefanţi, Colos sau Strîmbă-lemne-n trompă; pe maimuţoi, Nichi şi 
Pichi. 

Toţi aveau un nume, o poreclă, o poveste. 

Fiindcă ursul sălbatic legăna o căpăţină cît toate zilele şi fiindcă în 
căpățina lui nu mijea nici o scînteie de deşteptăciune, Fram îl numi 
«Căpăţinosul». Îşi dăduse el prea bine seama de la întîlnire că n-are cu cine 
se înțelege. 

Lăsa căpăținosul să plece la vînat. El îşi căuta de lucru în altă parte. Se 
ducea la țărm să privească oceanul unde se topise banchiza şi unde pluteau 
sloiurile spre depărtările necunoscute, ca tainice nave fără pînze, fară visle 
şi fără vîslaşi. 

Apoi o lua domol, tîrziu, pe urmele paşilor şi pe dîra de sînge. Nu era 
prea greu să priceapă, după aceste urme, că sălbaticul şi-a terminat vînă- 
toarea; că s-a ascuns să-şi înfulece prada la adăpost, într-un loc dosit. Aşa 
că se ivea în plin ospăț. 

Ridicat în două labe, saluta şăgalnic, cu palma la tîmplă, ca şi cum ar fi 
spus: 

— Poftă bună, Căpăţinosule! Bucuros de oaspeţi...? 

Sălbaticul nici nu mai avea vreme să se şteargă la bot. Fugea de rupea 
pămîntul. Fram se instala şi sfîrşea prînzul celuilalt. Sătul, se bătea cu laba 
pe burtă şi pleca să-şi facă somnul de după-masă, fară nici o mustrare de 
cuget că se ticăloşise şi că trăia pe socoteala altuia. 

Dar de la o vreme, Căpăţinosul disperase să tot vîneze pentru altul. 

Îşi luă lumea în cap. Porni pe un sloi plutitor, către alte ţinuturi, unde 
nu sînt urşi nebuni, care fac tumbe, se prefac în mingi de gumă cînd vrei 
să-i atingi şi îşi bat joc de furia altuia. 

Fram rămase singur. 

Rămase singur şi postea. 

Restaurantul lui se închisese. Birtaşul îşi lăsase muşteriul flămînd. 

Botul lui Fram se lungise. Burta se subțiase. 

Iar cînd se trîntea în culcuş, îşi simţea oasele slabe sub blană. 

— Greu de trăit! mormăia el de unul singur. Al naibii de greu... Ce te 
faci, Fram, băiatule? 

Ce putem face? 

Se afundă mai adînc, în insulă, departe de țărm. Înăuntru însă ținuturile 
arătau şi mai pustii. Toate vietăţile se îmbulzeau pe malul oceanului, unde 
apele aduc peşti, unde păsările ostenite poposesc la soare, cu puii alături. 

Fram se întoarse din expediţie cu botul mai lungit de foame şi cu burta 
mai lipită de coaste. Schimbă planul cercetărilor şi o luă cu socoteală de jur 
împrejurul ostrovului. 

Soarele se înălțase în mijlocul cerului. Zăpada sclipea orbitoare. 
Orbitoare sclipeau sloiurile. 

Oceanul se desfăşură în zare, cît cuprindeau ochii, verde şi nemărginit, 
cu tremurul mărunt al valurilor. 


Cîteodată pluteau sloiuri, poposeau fară ancoră lîngă stînci, se 
desprindeau şi lunecau mai departe, în convoi fară capăt. 

Pe pluta de gheaţă străvezie călătoreau uneori morse şi foci cu pui. Că- 
lătoreau fără bilet, răsfățindu-se în sclipetul luminii, purtate de la o margine 
a oceanului la cealaltă margine. 

O dată, o singură dată, Fram a zărit o corabie. 

l-a zvîcnit inima. Un val de sînge fierbinte i-a oprit răsuflarea. O 
corabie!... Oameni!... Poate vînătorul care l-a adus la țărmul ostrovului 
pustiu şi care, în grija lui ocrotitoare, i-a lăsat provizii în frigiderul din stîn- 
că. Poate femeia care i-a netezit blana, cu dezmierdarea blîndă a miinii. O 
corabie!... Altă lume... Lumea lui depărtată, unde afla înțelegere, unde nu 
se găsea niciodată singur, unde nu cunoscuse foamea şi unde nu s-a simțit 
niciodată atît de străin ca în aceste pustietăţi, unde urşi căpăținoşi arată 
colții ori o rup la goană cînd te apropii. 

Fram se înălță în două labe şi făcu semne de bucurie, de bun venit. 

Dar corabia s-a depărtat, topindu-se în negura zării. 

Poate se ducea spre alte insule înscrise pe hartă, unde sînt cabane de 
vînători ori de pescari. 

Poate a fost numai o nălucire a închipuirii. 

Din nou oceanul a rămas mai deşert şi mai duşmănos, cutreierat de 
sloiuri. 

Fram îşi urmă drumul pe țărmul presărat cu stînci. 

Acolo întîlni el pe neaşteptate pe al doilea urs. De astă dată o ursoaică 
întovărăşită de doi pui. 

După întîmplarea cu ursul căpăţinos, Fram îşi făcu socoteala că e mai 
cuminte să înlăture de la început orice bănuială. Se bucura de asemenea 
întîlnire. Căuta un prieten. Poate puii erau orfani de tată. El se simţea gata 
să-i ia sub ocrotire şi să-i înveţe o sumă de ghiduşii. 

De aceea, le făcu de departe semne de prietenie. Bineînţeles, după 
priceperea şi puterile sale. 

Se înălță în două labe, salută cu palma la tîmplă, sări peste cap, se dădu 
roata, merse în labele de dinainte, zvîrli în sus şi prinse în labe doi, trei, 
patru, cinci bulgări de zăpadă şi se apropie în paşi de vals. 

Ursoaica îl privi — ca să spunem aşa — crucindu-se. Se trăgea îndărăt, 
pas cu pas, pe măsură ce Fram înainta în valsul lui grațios. 

Nu pricepea ce voia acest urs-paiaţă. Poate îl credea şi ea nebun, un 
zănatic primejdios, o nălucă, aşa cum îl socotise celălalt urs, Căpăţinosul. 

Dar puii cei doi arătară îndată mare minunare şi bucurie. Asemenea 
năzdrăvănie le plăcea şi lor. Nu se înspăimîntau. Nu se trăgeau îndărăt. Nu 
căscau ochii prostiți. Dimpotrivă, lungeau pasul să se apropie. 

Ursoaica îi culese mînioasă cu laba lîngă ea. Mormăia. Le făgăduia 
pentru mai tîrziu o straşnică răfuială cînd vor rămîne singuri. Deocamdată 
avea de terminat răfuiala cu ursul acesta paiață. 

Fram ajunse la cinci paşi. 

Se pregătea să alinte puii albi şi pufoşi, aşa cum dezmierda el pe frunte 
puii de om, cînd îi chema să împartă bomboanele cu dînşii şi cînd îi aşeza 
pe fotoliile de pluş roşu, în loji. 

În mintea ursoaicei nu intrau însă asemenea gînduri paşnice. Se vede că 
era soră cu ursul căpățînos. Ea ştia una şi bună!... Mîrîia şi rînjea colții. Îşi 
mătura puii cu laba, la spate, să curețe locul bătăliei pe care o pregătea; se 
zbiîrli şi, legănînd capul, se năpusti cu un răget. 

Fram se răsuci sprinten pe călcîi. Cum răbdase de foame, mişcarea i-a 
fost mai uşoară decît se aşteptase chiar el. Reveni la loc şi privi cu milă la 
sora căpăţinosului, rostogolindu-se pe gheaţă şi poticnindu-se în bot. 

Apoi, ca un urs binevoitor ce era, încercă să-i întindă laba şi s-o ajute, 
fiindcă învățase de la oameni să fie politicos. Sora căpăținosului se opinti 
însă mînioasă, îşi înfipse colții în laba întinsă şi poate că ar fi tras mult şi 
bine să rupă bucata de blană, cu carne şi oase cu tot, dacă Fram n-ar fi 
cunoscut leac învăţat de la oameni pentru asemenea nărav. Îi prinse nările 
în gheare, pînă ce-i tăie răsuflarea. Ursoaica dădu drumul. Fram o târî cu 
botul încleştat în unghii pînă lîngă pui, o lepădă acolo ameţită şi-i întoarse 
spatele. 

Se urcă apoi pe o stîncă, lingîndu-şi rana. În urma lui, ursoaica, 
dezmeticită, tot mai amenința mormăind. 

De sus, Fram se prefăcu nepăsător, că n-aude şi că nu pricepe. N-avea 
poftă nici de luptă, nici de năzdrăvănii. 

S-au măsurat amîndoi din ochi: Fram sus, ursoaica jos. 

O clipă, năravul circului s-a deşteptat în Fram mai tare ca el. 

După ce termină de lins laba însîngerată, se strîimbă întocmai ca August 
cel prost, cînd dădea cu tifla, şi făcu un salt mortal în vîrful stîncii. Sora 
căpăținosului, indignată foc trase puii după ea şi sări pe un sloi plutitor. 

Părăsea cîmpul de bătaie. Nu voia să aibă de-a face cu un bufon. 

Dar Fram găsi, de cealaltă parte a stîncii, un leş de morsă aproape 
întreg. Alt restaurant cu masa gata întinsă. Se îndestulă din belşug din 


ospăţul ursoaicei şi simți o părere de rău că a plecat şi birtăşiţa, ca birtaşul 
cel căpăținos. 

Pe urmă întâlni alt urs şi încă unul. Încerca să lege prietenie în toate 
chipurile. Se apropia încet, tiptil, ca orice alt urs, fără salutările învăţate la 
circ. Celălalt arăta colții. Se repezea asupra lui Fram. Şi atunci, vrînd-ne- 
vrînd, ursul de circ, ca să înlăture o bătălie în toată regula, se slujea de 
vicleşugurile deprinse de la August cel prost, de la Nichi şi Pichi. Se 
mulțumea să-i uluiască şi să-i înspăimâînte. Îndată ce începea figurile de 
circ, salturile mortale, paşii de vals, mersul în labele de dinainte şi echi- 
librul în cap, ursul sălbatic zeîia ochii, încremenit locului. 

Nu mai cuteza să se repeadă şi să înceapă lupta cu asemenea năzdrăva- 
nă arătare, îi lăsa masa întinsă şi alerga, cu pantalonii albi de blană, prea 
largi, curgîndu-i în vine, să se cocoaţe cît mai departe, pe-o stîncă. 

De acolo privea cu mare mirare şi cu o teamă necunoscută la ursul care 
era urs după chip şi înfăţişare, dar nu era urs după apucături. 

Fram se înălța în două labe. 

Cu celelalte două şi cu capul îi făcea semne prietenoase de împăcare. 

În mormăitul lui spunea: 

Haide! Vino! E vînatul tău. Dreptul tău. Te poftesc la masa ta!... Ce 
naiba? Se vede că toți sînteți frați cu nărodul şi căpățînosul care şi-a luat 
lumea în cap! Pofteşte la masă! Îmi pare rău că n-am o sticlă de bere, pusă 
aci la gheaţă, să te cinstesc cum cinsteam pe August cel prost, la Circul 
Struțki... 

Semnele de prieteşug se pierdeau însă în vînt. 

Ursul celălalt se ascundea după stîncă ori o lua la goană, împiedicîndu- 
se în şalvarii albi. 

Fram îşi dădu seama că e osîndit să rămînă pentru multă vreme singur. 

Ceva tainic şi rău, neînțeles, îl despărţea de urşii sălbatici ai polului. 

Simţeau şi ei că e străin în mijlocul lor, că vine din altă lume. 

Era un musafir nepofut. 

Ce căuta aici?! 

El lua viața în glumă. Sau cel puțin părea că o ia în glumă. Nu era un 
urs serios. 

Răsărea de după o stîncă, în plin praznic. Ursul celălalt ridica botul 
mormăind, clătina capul, dezvelea colții, gata să se năpustească. Pe urmă, 
cînd vedea tumbele, salturile mortale, salutul şi paşii de vals, se trăgeau în 
patru labe de-a-ndărătelea, o croia la goană şi Fram se punea pe ospăț. 

Mereu nădăjduind că va da peste astfel de tovarăşi, călătorea într-una 
de pe o insulă pe alta, pe puntea de gheaţă ori pe sloiurile plutitoare. Pretu- 
tindeni aceleaşi întîmplări, aceleaşi primiri cu mormăit duşmănos şi cu 
rînjet de coli. 

Lumina începu să se împuţineze. Soarele cobora, uriaş şi roşu spre 
asfințit. 

Se apropia noaptea polară. 

Noaptea cea lungă de cîteva luni. 

Fram îşi dură un adăpost de iarnă la marginea oceanului. 

În amurgul tulbure şi vînăt, apa se slei şi prinse o coajă groasă. Nu se 
mai zăreau ochiuri limpezi de mare. Se întindea numai podişul nemărginit 
al banchizei, alb şi sticlos. Păsările albe îşi luaseră zborul spre ţinuturi mai 
blînde. Rîndunelele polare, pescăruşii argintii, pescăruşii verzui, cufundarii 
şi presurile de zăpadă treceau în stoluri grăbite spre sud. 

Cerul rămăsese gol. 

Apoi soarele scăpătă dincolo de zare. 

Un timp mai stărui o geană trandafirie la marginea asfințitului. Din ce 
în ce mai mică, din ce în ce mai slabă. Pe urmă, totul se scufundă într-un 
întuneric de nepătruns. Viscolul de miazănoapte prinse să chiuie, 
rostogolind valuri de nămeți. Gheţurile banchizelor trosneau cu detunături 
de spaimă. 

Iarna polară şi noaptea polară au pus stăpînire pe pămînturile pustii şi 
pe apele înghețate. 

Cine-ar mai fi spus că undeva, departe, sînt oraşe luminoase şi calde, 
unde vuiesc tramvaiele şi forfoteşte mulțimea trecătorilor pe bulevarde? 
Cine-ar mai fi spus că acolo vîntul mai flutură foaia unui afiş vechi, 
desprins de pe un zid, unde se zăreşte chipul lui Fram, ursul polar? Şi 
cine-ar mai fi spus că, într-un asemenea oraş de departe, un băiețaş, cu 
nasul cam cîrn şi cu coatele amorţite pe masă, citeşte în ceasul acela, pe 
nerăsuflate, o carte despre expedițiile polare? 


XII. PRIETENII LUI FRAM DIN ORAŞELE DE DEPARTE 
NU L-AU UITAT 


Da, undeva, departe, în oraşul său, Petruş, băiețaşul cu ochi sclipitori şi 
cu nasul cam cîrn, nu-l uitase pe Fram. 

A auzit şi el că directorul Circului Struțki l-a trimis îndărăt, în ghețurile 
unde se născuse. lar de-acolo, din oraşul unde vîntul şi ploile n-au smuls 
încă toate afişele vechi de pe ziduri, Petruş îl urmăreşte în vremea aceasta 
cu gîndul şi cu închipuirea. 

Poate că nu l-au uitat nici alți copii, din alte nenumărate tîrguri prin 
care a cutreierat Circul Struţki cu Arca lui Noe, plină de elefanţi, de tigri, 
de lei, de şerpi, de maimuțe! Poate că mai istorisesc şi acum hitrele lui 
năzdrăvănii! Poate că un puştan mai mucalit încearcă şi acum să-l imite 
cum saluta, cum ştia să cînte din armonică şi cum poftea luptătorii în arenă, 
să-şi măsoare puterile cu dînsul, la trîntă voinicească. 

Dar Petruş nu se mărginise numai la asemenea şăgalnice amintiri. 
Pentru el amintirile nu erau numai prilej de ghiduşii şi de hazuri. 

De dragul lui Fram se aşternuse în toată legea la citit felurite cărți 
despre urşi albi şi despre expedițiile polare. 

Sfirşea una şi începea alta. Pe urmă, se întorcea din nou la cele pe care 
le-a mai citit. 

Iar a doua zi povestea cu mare aprindere prietenilor aceste peripeții. 

Fetiţa cu părul bălai şi cu ochii albaştri, nepoata fostului profesor, se 
ținuse de cuvînt. Vorbise cu bunicul, luînd povestea pe departe, cu mici şi 
nevinovate şiretlicuri. 

— Bunicule, mai ţii minte pe băiatul de lîngă noi, de la circ, din seara 
reprezentație de adio? 

— Ei? Ce-i cu dînsul? 

— Grozav l-a mai amărît pe el tot ce s-a întîmplat atunci cu Fram!... 

— Mi-a părut rău şi mie... Asta-i tot? 

— Mai este ceva cu dînsul. 

— Ce anume? 

— Grozav îi mai place lui să citească istorii despre urşi albi şi despre 
călătoriile la poli... 

— Foarte frumos pentru el. Am văzut eu că are o privire de băiat 
deştept. 

— Da, dar nu are cărți, bunicule! 

Bunicul se prefăcuse a se mira, zîmbind pe sub mustăţile albe, fiindcă 
bănuia că nepoţica n-a adus ea vorba fără un anume rost. 

— Cum asta, n-are cărți? Şi mă întreb, de unde ştii mătăluţă că n-are 
cărți? 

— Mi-a spus el. Ne uitam amîndoi la un afiş vechi al circului, cu 
desenul lui Fram... „Bietul Fram — zicea el — oare pe unde o mai fi 
acuma?”... Pe urmă, mi-a povestit cum n-are cărți şi eu i-am făgăduit să-i 
capăt de la mata. Am făcut rău? 

— Ai făcut bine. Foarte bine... Dar ştii cum îl cheamă? 

— Petruş! 

— Petruş şi mai cum? 

— Petruş şi atîta! Mai mult nu mi-a spus. 

— Măcar ştii unde stă? 

— Nici asta nu ştiu... Ce nevoie e să ştiu? 

— Ca să-i trimitem un răspuns, să vină şi să-şi ia cărțile. 

— Vine el singur. l-am spus să vină mîine după-amiază. Am făcut rău? 

— Ai făcut bine, foarte bine, şireato! Mă mir de ce mă mai întrebi? 

— M-am temut să nu te superi, bunicule! 

— Cînd m-am mai supărat eu, fiindcă vine cineva să-mi ceară cărți? 

Cu adevărat, multă lume din oraş se perinda prin casa lor să capete cărți 
de citit. De data asta, fostului profesor îi făcuse mai mare plăcere, aflînd că 
se găseşte un băiat dornic să cunoască viața urşilor albi şi toate peripețiile 
expedițiilor polare. 

Petruş s-a înfățişat la uşă a doua zi. Şi fostul profesor, bătrînul pensio- 
nar, după ce a stat puţin de vorbă, îl îndemnă: 

— Haidem sus, în bibliotecă, să alegem împreună ce-ţi doreşte inima... 

Astfel a căpătat Petruş cele dintii cărți despre urşii albi şi despre 
expedițiile polare. Şi astfel, citind mereu, a ajuns un „adevărat specialist”, 
cum îl necăjeşte mai în glumă, mai în serios, Mihai Stoican, tatăl său, cînd 
îl zăreşte cu cartea în mînă şi cu nasul în carte. 

— Ei, Petruş, ai ajuns la pol sau încă nu? 

— Mai am, tată, pînă s-ajung! Acum de-abia citesc însemnările lui 
Nansen... 


— Bine, bine! Povesteşte-mi şi mie cîte ceva, domnule specialist! îl 
îndemna adeseori Mihai Stoican. 

Petruş n-aştepta să fie rugat de două ori. Era gata cu povestirile. 

Într-adevăr, câte cărți n-a citit şi câte peripeții nu poate istorisi el acum? 
De cîte ori nu vesteşte plin de îndîrjită hotărîre că n-are să se lase pînă ce 
nu va ajunge şi el în ghețurile polare! 

— Petruş, nu te culci? îl întreabă uneori mama. 

— Încă puţin, mamă! Mai am de isprăvit un capitol. 

— Vezi, ai grijă să stingi lampa! 

— Nici o grijă, mamă... 

După ce şi-a terminat lecțiile pe a doua zi, Petruş rămîne cîteodată, pînă 
tîrziu, cu coatele amorțite pe masă, citind la lumina lămpii istoria 
expedițiilor polare din cele mai vechi timpuri. Uită atunci de joacă, de alte 
cărți, uită chiar şi de paharul cu ceai care-l aşteaptă pe sobă. Tot ce e în 
jurul său parcă se depărtează şi se cufundă în zare, ca sloiurile care lunecă 
acolo, în mările reci, pe apele verzi. 

Nu mai aude nici ploaia, nici vîntul bătînd în fereastră. Nu mai aude 
lătratul somnoros al lui Lăbuş, cîinele din curte. Nici huruitul roților nu-l 
mai aude, cînd trece o birjă târzie în noapte, pe stradă. 

El e cu gîndul şi cu închipuirea dincolo de zidurile casei, dincolo de 
casele oraşului, dincolo de hotarele ţării, dincolo de munţi şi de mări. 

Călătoreşte împreună cu expedițiile polare în ţinuturile gheţurilor 
veşnice. Tremură de ger cu eroii acelor fapte măreţe. Rabdă de foame cu 
dînşii, se tîrîie cu dînşii prin troiene şi prin vifore, orbit de talazurile 
ninsorii. Lăcrimează cu dînşii cînd au îngropat sub o lespede de sloiuri un 
tovarăş răpus de istoveală, de frig, de scorbut. Şi, o dată cu dînşii, scoate 
un chiot de bucurie cînd, biruind toate vrăjmăşiile, au ajuns la un liman, la 
un țărm necunoscut, ca să înfigă steagul pe creasta unei stînci ori în mijlo- 
cul unei banchize, unde nu mai călcase picior omenesc. 

Deasupra mesei de lucru se află bătute în perete două hărți alăturate. 

Le-a mărit cu mîna lui, după hărțile din cărți şi din atlasuri. 

Una înfăţişează Oceanul Îngheţat de Nord, cu toate mările, țărmurile şi 
ostroavele de-acolo. Cealaltă, Oceanul Îngheţat de la Polul Sud. 

Se pot desluşi pe acele hărți numiri ciudate de fluvii, de insule, de mări, 
de golfuri, de strîmtori, de canale: Obi, lenisei, Lena, Noua Zemlie, Marea 
lui Cara, Spitzberg, Groenlanda, Marea lui Nordenschiold, Marea lui 
Baffin, Strîmtoarea lui Behring, Baia lui Hudson— Şi dincolo, pe cealaltă 
hartă a Oceanului Îngheţat de Sud: Marea lui Ross, Marea Barieră de 

Gheaţă, Strîmtoarea lui Drake, Ţărmul lui Charcot, Capul Horn... Pe-o 
hartă stă scris, la mijloc: Polul Nord (6 aprilie 1909). Pe cealaltă hartă: 
Polul Sud (14 decembrie 1911). 

Altora ce-ar putea să le spună aceste hărți, cu semnele şi cu numirile 
lor? S-ar uita înălțînd din sprîncene şi strîngînd din umeri. Sînt locuri atît 
de departe şi numiri atît de străine! 

Dar lui Petruş toate îi povestesc întîmplări pline de suferință, de avîn- 
tare şi de măreție. Toate îi povestesc despre o biruinţă a voinței omeneşti în 
luptă cu vrăjmăşiile naturii, cu pustiurile de gheață, cu necunoscutul, cu 
frigul, cu foamea, cu furtunile, cu năprasnica dezlănţuire a viscolelor. 

Acum cunoaşte şi el adevărata istorie a lui Fram, celălalt Fram, vestitul 
vas cu care a străbătut Nansen oceanul şi mările de la Polul Nord şi cu care 
Roald Amundsen a plecat să descopere Polul Sud. 

Nici un loc de pe cele două hărți, nici un nume nu mai înseamnă acum 
o taină pentru dînsul. 

A citit mai întîi peripeţiile povestite pe scurt de alții. Pe urmă, după un 
an, fostul profesor i-a dat să citească în nişte cărți groase chiar însemnările 
scrise zi de zi, acolo, la faţa locului, de Nansen şi mai apoi de Amundsen, 
în cabina vasului Fram, sau în colibele de gheaţă, pe banchiză, la un ger de 
40° sub zero. 

E o mare tăcere. Nu mai suflă nici vîntul afară. În casă, toți dorm. Se 
aude doar un greier, țirîind mărunt în liniştea nopții: ţiric-țiric! ţiric-ţiric!... 

Petruş, cu fruntea sprijinită în palmă, citeşte însemnările lui Nansen, iar 
gîndul şi închipuirea îl duc la mii şi mii de kilometri departe de oraşul lor, 
în gheţurile pustiurilor polare. 


5 decembrie 1893. Temperatura cea mai scăzută de azi e —35*7.. 
Sîntem la 78° 50, cu 6 mile mai spre nord decît în ziua de 2 a lunii. După- 
amiază, măreaţa auroră boreală; cerul e luminat de o arcadă de flăcări de la 
răsărit la apus. Ceva mai tîrziu, timpul se face urit: se vede numai o singură 
stea, steaua patriei. Cît de mult iubesc acest punctişor luminos! Ori de cîte 
ori mă urc pe punte caut această stea şi o văd întotdeauna acolo în 
nepăsarea-i radioasă. Ea mi se pare ocrotitoarea noastră. 


8 decembrie— De la 7 la 8 dimineaţa o nouă apăsare a ghețurilor în 
pereţii vasului nostru, Fram. După-amiază desenam în cabină, cînd, 
deodată, aud tocmai deasupra capului o ciocnire furioasă, urmată de un 
pîrîit groaznic, ca şi cum sloiuri mari de gheaţă ar cădea de pe catarge pe 


punte. Cît ai clipi din ochi sîntem toți în picioare... Nu se aude nici o 
trosnitură a corăbiei. Fram n-a suferit prin urmare stricăciuni. Afară e un 
frig afurisit, aşa că cel mai bun lucru e să ne întoarcem la cabine. 

La 6 seara o nouă apăsare de douăzeci de minute. Banchiza pîrîie şi 
trosneşte în partea de dinapoi a vasului: zgomotul e aşa de mare, încît orice 
convorbire e cu neputinţă, afară numai dacă nu urlăm, să ne spargem ure- 
chile. În timpul acestui tărăboi îndrăcit, orga cîntă melodia lui Kjerulf: 
„Cîntecul privighetorilor nu mă lasă să dorm”. 


13 decembrie... De aseară cîinii latră furioşi, fără o clipă de încetare. 
De mai multe ori străjile au cercetat şi au explorat împrejurimile. În ciuda 
tuturor cercetărilor e cu neputinţă de aflat pricina acestei furii a cîinilor. 
Azi-dimineaţă descoperim că lipsesc trei cîini. După-masă, Mogsrad şi 
Petre se duc să cerceteze zăpada împrejurul corăbiei, nădăjduind să des- 
copere urmele fugarilor. 

— Aţi face bine să vă luaţi o puşcă! le spune lacobsen. 

— O! N-avem nevoie! răspunde Peter. 

În josul scării sînt urme de urs şi dîre de sînge. Cu toate acestea, veselii 
noştri tovarăşi o iau pe sloiuri, prin bezna nepătrunsă, urmaţi de toată droa- 
ia de cîini şi purtînd numai un felinar, să-i lumineze. 

Cam la cîteva sute de paşi de corabie răsare deodată din întuneric o 
namilă de urs. La ivirea lui, oamenii noştri o pornesc în galop spre bord. 

Mogsrad, încălțat cu pantofi uşori, scapă repede; dar Peter în cizmele 
lui greoaie cu tălpi de lemn nu înaintează decît foarte anevoie. 

Zadarnic aleargă omul nostru. Cu neputinţă să mai zărească înaintea 
ochilor, prin beznă, unde se află corabia. În zăpăceala goanei, nenorocitul 
rătăcise drumul! Din fericire, ursul nu-l mai urmăreşte. lată-l deci scăpat de 
o grijă, cînd la doi paşi Peter alunecă şi se rostogoleşte în mijlocul 
zgrunțurilor de gheaţă. 

Ajunge, în sfîrşit, pe gheaţa netedă care înconjoară nava. Cîţiva paşi şi 
a scăpat... 

Dar deodată ceva se mişcă foarte aproape de dînsul. Peter crede că e un 
cîine. Înainte însă de a-şi da bine seama ce se întîmplă, ursul se repede la 
dînsul şi-l muşcă. Atunci omul nostru pune mîna pe felinar şi loveşte cu 
atîta furie în botul fiarei, încît sticla se sparge cu zgomot în mii de bucăţi. 

Fiara, înspăimâîntată, se dă înapoi. Folosindu-se de asta, prietenul Peter 
are răgaz să se repeadă pe bord. 

La ştirea acestui atac, sărim şi ne luăm puştile noastre. După cîteva 
minute ursul zăcea mort. 

Apoi plecăm în căutarea cîinilor care ne lipseau la număr şi descoperim 
în curînd cadavrele lor sfişiate. Fără să deştepte atenția noastră, ursul 
izbutise să se caţere pe scară pînă la bord, să înhaţe cîinii care i-au căzut la 
îndemînă şi să scoboare, apoi, tot atît de liniştit precum venise. 

Noroc că Kvik, căţeaua, a fătat doisprezece căţei chiar astăzi. E o 
prețioasă rezervă pentru ceata noastră de cîini, micşorată acum numai la 
douăzeci şi şase de animale. 


Petruş a întors foaie după foaie. Din data însemnărilor lui Nansen se 
vede că a trecut de la întîmplarea de atunci un an şi mai bine. Împreună cu 
un singur tovarăş, lohansen, a părăsit nava Fram, înțepenită între sloiuri de 
gheaţă, şi au pornit amîndoi cu sănii şi cîini să caute drumul spre Polul 
Nord de-a curmezişul banchizei. Proviziile s-au împuţinat. Bărcile de piele, 
construite după modelul eschimoşilor şi numite caiacuri, sau stricat nu o 
dată, şi mereu aveau nevoie de reparaţii. 

Dar amîndoi merg înainte, tot înainte, şi Nansen îşi înscrie în fiecare zi 
însemnările sale în carnet: 


14 iunie 1895. Sînt trei luni de cînd am părăsit nava noastră, Fram; se 
împlineşte tocmai un sfert de an. De atunci rătăcim pe banchiza polară. 
Cînd se vor sfîrşi oare păţaniile noastre? Nimeni nu ştie... 


15 iunie... Situaţia ajunge disperată. Cu neputinţă să înaintezi pe aceas- 
tă zăpadă umedă şi pe această gheaţă plină de piedici. Poate că va trebui să 
ucidem pe cei din urmă cîini, spre a ne hrăni cu carnea lor şi să ne urmăm 
apoi calea, trăgînd săniile singuri. 


19 iunie... După o cină foarte pe sponci ca şi prînzul — 54 grame pîine 
de gluten şi 27 grame de unt — ne culcăm. Cine doarme prînzeşte! Acum e 
vorba să ne prelungim viaţa cît se poate mai mult, fără să mîncăm. Situaţia 
ajunge din ce în ce mai grea: nici un vînat, nu mai avem merinde. 

Toată noaptea îmi frămînt cugetul, pentru a găsi un mijloc ca să scăpăm 
din această situaţie. Fără îndoială însă că scăparea va veni!... 


20 iunie... După mai multe ceasuri de mers, drumul ne este închis de o 
mare întindere de apă. Ca să trecem dincolo, trebuie să întrebuințăm bărci- 
le, căci n-avem încotro. 

Punem caiacele pe apă, le alipim unul de altul cu ajutorul schiurilor, 
aşa ca să alcătuiască o punte, şi urcăm deasupra săniile cu toată încărcătura 
lor. 

Apoi lăsăm câinii, cîți ne-au mai rămas, să urce şi ei. 

În timpul acestor pregătiri, o focă începu să plutească în jurul nostru. O 
aştept, ca să-mi cadă mai bine în bătaia puştii. Am păţit tocmai cum s-a în- 
tîmplat cu pasărea din fabulă. Cînd am fost gata, ia vînatul de unde nu-i!... 

În sfîrşit, pornim pe apă. 


7 iulie... Acum nu ne-au mai rămas decît doi cîini. De pe banchiza 
plutitoare unde am ajuns, îndată ce se luminează zarea spre sud, ne grăbim 
spre un sloi înalt ca spre un turn de pîndă, mereu cu nădejdea că vom zări 
uscatul. Pretutindeni însă aceeaşi zare albă!... 


10 iulie... Am ajuns din ce în ce mai nepăsător la toate. N-aşteptăm 
decît un singur lucru, spargerea ghețurilor — şi ea nu mai vine. Ce voi mai 
scrie oare în carnetul meu? Mereu acelaşi lucru... 

În timpul mesei, unul dintre cîini, Caifas, începe să latre. Abia scot 
capul din cort şi zăresc un urs. 

Pun mîna de zor pe puşcă, şi cînd fiara mă priveşte tulburată, îi trimit 
un glonţ în frunte. Ursul se clatină. Deşi lovit de moarte, mai poate să fugă 
tîrîş-grăpiş. 

Înainte de a apuca să găsesc alt cartuş în buzunarul meu plin de 
mărunțişuri, fiara a ajuns în mijlocul ridicăturilor creţe de sloiuri. Nu mai e 
vreme să şovăi. Nu pot lăsa să-mi scape un astfel de vînat, care înseamnă 
hrana şi salvarea noastră. Încep s-o urmăresc în goană. La câţiva paşi, doi 
pui drăguţi de urs, stînd pe labele de dindărăt, aşteaptă îngrijorați întoarce- 
rea mamei lor. Aşadar, ursul rănit era o ursoaică! 

La ivirea mea, toată ceata o ia la fugă. Atunci începe o goană nebună. 
Nici o piedică nu ne opreşte, nici movilele de gheaţă, nici crăpăturile; ne 
suim pe crestele învălurate, sărim peste punțile de gheaţă... Deşi ursoaica 
greu rănită abia îşi tîrfia picioarele, o urmăresc anevoie. Abia mă pot ţine 
după dînsa. 

În dragostea lor pentru mamă, puii se învîrtesc în preajma ursoaicei şi 
aleargă înainte, parcă ar voi să-i arate calea şi s-o îmbărbăteze... 

2 august... Fără îndoială că niciodată nu vom scăpa de pățaniile 
noastre. Deabia biruim un necaz şi dăm peste altul. 


4 august... După un drum îngrozitor, dăm de-un canal pe care ne pregă- 
tim să-l trecem în caiac. Am curățit malul de zăpadă şi îmi urc sania în 
caiac. Pe cînd o ţin să nu lunece, aud deodată o suflare puternică la spatele 
meu, apoi strigătul lui Johansen, care se întorsese să-şi ia şi el sania. 

— Apucă repede puşca! strigă el. 

Mă răsucesc pe loc şi ce văd? 

Pe Johansen răsturnat, apărîndu-se cu mare greutate de o namilă de urs. 
Voind să apuc puşca din cutia care se afla în partea de dinainte a luntrei 
mele, caiacul îmi scapă din mînă şi lunecă în apă. Întîi îmi trece prin gînd 
să sar în luntre şi să împuşc ursul de acolo. Dar îmi dau seama îndată cît de 
greu va fi să ochesc bine fiara. Scot în grabă caiacul la mal, ca să-mi iau 
arma; cu gîndul numai la treaba asta, n-am vreme să mă uit împrejurul 
meu. 

— Grăbeşte-te, dacă vrei s-ajungi la timp! Şi mai ales, ocheşte bine!... 
îmi strigă din nou bietul Johansen. 

În sfîrşit, am arma în mînă. Ursul e la doi metri de mine, gata să-l sfîşie 
pe Caifas. Ochesc cu luare-aminte, cum îmi spusese Johansen, şi-i trimit un 
glonț după ureche. 

Uriaşa fiară cade îndată moartă între noi doi... 


31 decembrie... S-a sfîrşit acest an ciudat. La urma urmelor, n-a fost 
atît de rău. 

Colo, în ţară, dangătul vesel al clopotelor vesteşte sfîrşitul anului vechi. 
Aici, nici un alt zgomot decît urletul vîntului pe gheaţă. 

Nori groşi de zăpadă se rostogolesc bezmetic pe munţii de gheaţă şi pe 
banchiza fiordului, iar prin pulberea albă alunecă luna plină, fără să-i pese 
că timpul trece mereu. Nepăsătoare îşi urmează drumul ei tăcut, nesinchi- 
sindu-se de suferinţele oamenilor. 

Sîntem izolaţi în mijlocul îngrozitorului pustiu de gheaţă, pierduţi la 
mii de kilometri de fiinţele care ne sînt scumpe, şi gîndul nostru zboară 
mereu spre ţara iubită. 

O foaie a veşniciei s-a împlinit, alta nouă se deschide. Ce va cuprinde 
ea oare? 


1 ianuarie 1896. Termometrul la 41,5 sub zero. Un ger îngrozitor. 
Iarna asta n-a fost încă niciodată aşa de frig. L-am simţit rău de tot, mai 
ales ieri, cînd mi-au îngheţat vîrfurile tuturor degetelor. 


8 ianuarie... Vitor înspăimîntător... Cum scoatem capul din colibă, 
avem senzaţia că vîntul turbat ne smulge, să ne arunce cine ştie unde... La 
picioare ne e grozav de frig. Ceasuri întregi le lovim zadarnic unul de altul, 
fară să le putem încălzi. 

Nu, nu voi uita niciodată aceste nopți cumplite! Şi în mijlocul acestor 
suferinți, gîndurile zboară mereu către țară spre ai noştri! 

Timpul trece mereu... Liv, fetiţa mea, împlineşte astăzi trei ani. Trebuie 
să fie mare acum. Sărmană copilă! Nu-l vei pierde pe tatăl tău. Nădăjduiesc 
că la viitoarea aniversare ne vom afla împreună! Ah! Cît de buni prieteni 
vom fi! Îţi voi povesti despre urşi, despre morse şi vulpi şi despre toate 
fiarele ciudate care locuiesc prin aceste ținuturi neumblate de om. 


1 februarie ... Curioasă viață ducem în această văgăună de gheaţă în 
noaptea polară! De-am avea cel puţin o carte!... Tabelele de navigaţie şi 
calendarul le-am citit şi le-am răscitit de atîtea ori, încît le ştiu pe dinafară. 
Oricum, vederea acestor slove tipărite e pentru noi o mîngîiere: acesta e şu- 
bredul fir care ne mai leagă de civilizaţie. 


16 mai... larăşi urşi. O mamă cu puiul ei. Avem însă acum destule 
merinde din alt vînat, încît e de prisos să ucidem aceste animale. Dar 
socotim că nu strică să ne apropiem de dînsele, să le observăm mişcările şi 
în acelaşi timp să băgăm puţină spaimă în ele, ca să ne lase noaptea în 
pace. 

La ivirea noastră, mama începe să mormăie şi bate de îndată în retrage- 
re, împingîndu-şi puiul înainte. Din cînd în cînd se opreşte şi se întoarce să 
vadă ce facem. 

Odată ajunşi pe ţărmul fiordului, familia o porneşte binişor printre 
sloiurile de gheață; mama înainte, croind calea odraslei. Între timp m-am 
apropiat la cîțiva paşi de mica lor trupă, ajungîndu-i din urmă. 

Ursoaica se îndreaptă îndată spre mine foarte amenințătoare. Se apropie 
mult. Mormăie cu străşnicie şi nu se retrage decît după ce se încredințează 
că puiul a mai înaintat puţin. Pornesc repede spre el şi ajung puiul de urs, 
făcînd cîțiva paşi largi. 

Atunci mama începe din nou aceeaşi manevră, ca să-şi ocrotească puiul 
şi să-i asigure retragerea. E vădit că ar avea o poftă grozavă să se năpus- 
tească asupra mea şi să mă sfîşie. Dar înainte de toate se gîndeşte la sigu- 
ranța puiului şi se depărtează îndată ce odrasla a mai cîştigat puţin teren. 
Ajungînd pe ghețar, mama trece înainte, ca să-i arate drumul. Sărmanul pui 
nu poate umbla destul de repede pe zăpadă; ursoaica îl împinge înainte, 
supraveghind mereu paşii şi mişcările mele. 

Dragostea aceasta de mamă e într-adevăr înduioşătoare... 


Înălțînd ochii de pe foile cărţii, Petruş priveşte la harta Oceanului 
Îngheţat de Nord, bătută în perete. Încearcă să găsească acolo locul unde se 
afla Nansen, cînd îşi scria acele însemnări în carnet. 

E târziu. Dar nu simte nici o oboseală. Nu-l biruie somnul. Se apropie 
de sfîrşitul însemnărilor. Le cunoaşte. Le-a mai citit o dată. Şi totuşi nu se 
îndură să se ducă la culcare, pînă ce n-a mai străbătut din nou cu ochii 
paginile cele din urmă. 

Aşa cum l-au însuflețit pe Nansen peripețiile pe care le trăia cînd îşi 
scria însemnările, tot aşa îl însufleţesc acum şi pe el. Le simte. Le trăieşte. 
Toate îi dovedesc că răbdarea şi voința omenească sînt mai tari decît cele 
mai înverşunate vrăjmăşii ale naturii. 

Nici frigul, nici viforele, nici foamea nu pot birui omul. 

El e mai tare. Destul să voiască a lupta. Destul să chibzuiască. Destul 
să nu-şi piardă niciodată nici cumpătul, nici încrederea în puterile sale. 

Petruş a plecat ochii pe foile cărții şi citeşte mai departe cele din urmă 
pagini din însemnările lui Nansen. 


12 iunie... Plecăm la patru dimineaţa cu pînzele ridicate pe sănii. Gerul 
din noaptea trecută a întărit zăpada, aşa că, mînaţi de vînt pe zăpadă, cu 
pînzele întinse, ca bărcile pe apă, nădăjduim să înaintăm repede şi uşor... 

Culoarea mohorîtă a cerului dovedeşte existența unei ape libere la sud. 
Şi, spre marea noastră bucurie, auzim vuietul valurilor furioase. Ne oprim 
la şase dimineaţa... 

lată-ne încă o dată în faţa mării libere şi însuflețite! Ce bucurie să auzi 
cunoscutul ei muget, după ce-ai văzut-o atîta timp încremenită sub o grea 
carapace sticloasă! 

Caiacele sînt puse pe apă, lipite bord la bord, pînzele înălțate... Apoi, la 
drum!... 


Spre seară, debarcăm pe marginea gheţei de la coastă, pentru a ne dez- 
morți puţin picioarele, după această lungă călătorie în caiac. 

Ne plimbăm în lung şi în larg pe lîngă caiace. Vîntul de mare s-a 
potolit şi pare că se îndreaptă din ce în ce mai mult către apus. Putea-vom 
oare să ne urmăm plutirea pe acest vînt? Ca să ne încredințăm mai bine, ne 
urcăm pe un munte de gheaţă din apropiere. 

Pe cînd cercetez zarea, Johansen strigă deodată: 

— Au lunecat caiacele în apă!... 

Alergam într-un suflet spre țărm. Luntrele au şi ajuns departe de mal şi 
plutesc repede spre largul mării. Funia cu care erau legate se rupsese. 

— Ţine ceasornicul!— îi spun lui Johansen. 

Şi într-o clipă îmi scot veşmintele care m-ar putea stingheri şi m-ar 
împiedica să înot mai uşor. Nu îndrăznesc însă să-mi lepăd toate hainele de 
teama cîrceilor. Şi dintr-o săritură sînt în apă. 

Vîntul sufla dinspre uscat şi mîna repede caiacele spre largul mării. 
Apa era îngheţată, veşmintele îmi împiedicau mişcările, iar bărcile se 
depărtau mereu. 

Departe de a cîştiga teren, mai pierdeam încă. Mi se părea aproape cu 
neputinţă să le pot prinde. 

Dar cu ele se ducea orice nădejde de mîntuire, se ducea tot ce-aveam. 
Nu mai rămăsese asupra noastră nici măcar un cuțit. Rezultatul era acelaşi: 
fie că mă înecam, fie că mă întorceam pe țărm fară caiace, totuna. Moartea 
pentru amîndoi. 

Încăpățînîndu-mă, deci, fac o sforțare cumplită. Numai cu acest preţ 
mai puteam avea o mântuire. Cînd ostenesc, înot pe spate. În această poziţie 
îl zăresc pe Johansen zbuciumîndu-se nerăbdător pe gheață. Bietul prieten 
nu mai poate sta locului: starea lui e îngrozitoare, căci pe de o parte se 
vedea osîndit la neputinţă să-mi vină într-ajutor, şi pe de altă parte nu se 
arăta nici o nădejde să mă vadă izbutind. A se arunca şi el în apă era cu 
totul de prisos. Mai tîrziu îmi povesti că această cumplită aşteptare fusese 
clipa cea mai chinuitoare din viaţa lui. 

Cînd m-am întors de pe spate cu fața spre apă, văzui că eram aproape 
de caiace. Asta m-a îmbărbătat să înot cu mai aprigă îndîrjire. Simţeam 
însă că picioarele îmi amorţesc; în curînd va fi cu neputinţă să le mai 
MIŞC... 

Acum distanţa s-a micşorat. Dacă o mai duc cîteva clipe, sîntem 
scăpaţi. Înainte deci!... Mă apropii din ce în ce mai mult. Încă o sforțare şi 
voi fi în una din bărci! 

În sfîrşit! Pun mîna pe schiul care era la partea dindărăt a bărcilor şi 
ajung lîngă ele. Sîntem scăpaţi! Încerc să mă caţăr pe bord, dar trupul meu 
rebegit de frig nu vrea să mă slujească. O clipă crezui că am ajuns prea 
tîrziu: atingeam țelul, fară să pot pune mîna pe el. 

După această clipă de cumplită îndoială, izbutesc însă să pun un picior 
pe sania de pe punte şi cu ajutorul acestui punct de reazem mă învrednicesc 
să mă caţăr deasupra. Iau îndată lopata. Însă tot trupul îmi înțepenise aşa de 
tare, încît abia îl mai puteam mişca. 

Nu era uşor să vîslesc singur aceste două bărci. Trebuia să mă sucesc şi 
să mă întorc mereu în cele două luntre, pentru a da lovituri de lopeţi, cînd 
la dreapta, cînd la stînga. Fără îndoială că dacă aş fi putut despărți caiacele 
vîslind din unul şi remorcîndu-l pe celălalt manevra ar fi fost mai uşoară. 
În starea mea însă asemenea încercare ar fi fost cu neputinţă: înainte de a 
sfîrşi să despart şi să leg apoi bărcile una de alta, aş fi căzut înțepenit de 
ger. Pe cînd aşa, a vîsli mereu era cel mai bun mijloc să mă încălzesc. 

Tot trupul îmi era amortit. Cînd sufla vîntul de pe mare, aveam 
impresia că mă împunge cu suliți, clănțăneam din dinți, dîrdîiam din tot 
trupul, eram cu desăvirşire îngheţat. Şi cu toate acestea mă înverşunam să 
mînuiesc lopata şi izbuteam. 

Deodată zăresc în partea de dinainte a caiacului doi pescăruşi pitici. Un 
astfel de vînat era prea ispititor. lau puşca, şi dintr-o singură lovitură ucid 
amîndouă păsările. 

Johansen mi-a istorisit mai tîrziu ce spaimă a tras la auzul detunăturii. 
Crezuse că mi s-a întîmplat o nenorocire şi nu putea pricepe ce fac. Iar cînd 
m-a văzut apoi vislind şi ridicînd în sus cele două păsări împuşcate îşi 
închipui că poate am înnebunit. 

Am ajuns în sfîrşit la țărm, dar curentul mă tîrîse departe de locul unde 
plecasem. Mergînd pe marginea banchizei s-a apropiat şi Johansen întru 
întîmpinarea mea. 

Sînt istovit. Cu chiu cu vai, abia mă pot tîrî şi abia pot sta în picioare. 

În vreme ce clănțănesc din măsele, Johansen mă dezbracă, mă culcă şi 
mă acoperă cu tot ce poate găsi în juru-i... Eu clănțănesc mereu. Pe cînd 
Johansen înalță cortul şi frige cei doi pescăruşi, adorm. Cînd m-am deştep- 
tat, mîncarea era gata. O straşnică supă fierbinte şi o minunată friptură au 
şters cele din urmă semne ale acestei cumplite aventuri, ca şi cum nici n-ar 
fi fost... 


15 iunie... Pornim la unu dimineaţa. Timpul e cît se poate de liniştit. 
Marea mişună de morse... 

Înaintăm repede de-a lungul coastei. Din nefericire o ceaţă groasă ne 
ascunde orice vedere şi ne împiedică să recunoaştem topografia locului... 
O morsă se iveşte tocmai în fața noastră. Johansen, care visleşte înainte, pe 
caiacul său, caută adăpost după un sloi plutitor între două ape. 

Vreau să-i urmez pilda, cînd monstrul marin se repede asupra caiacului 
meu, înverşunîndu-se să-l răstoarne cu colții. Îi dau o puternică lovitură în 
cap. Fiara se întoarce şi iar vrea să mă răstoarne. Atunci pun mîna pe 
puşcă, dar morsa dispare. 

Şi tocmai cînd mă bucuram că am scăpat de primejdie, deodată îmi 
simt picioarele scăldate în apă. Morsa crăpase fundul caiacului cu colții şi 
apa pătrundea în valuri. Abia am timpul să sar pe-o stîncă plutitoare de 
gheaţă şi barca se răstoarnă. Izbutesc totuşi s-o trag pe sloi cu ajutorul lui 
Johansen. 

Toată averea mea pluteşte înăuntrul luntrei scăldată în apă. Poate că 
s-au pierdut şi prețioasele noastre plăci fotografice. 

Spărtura e lungă de şase metri, şi nu-i glumă o asemenea reparaţie, mai 
ales cu sculele reduse pe care le avem noi. 


17 iunie... Trecuse de mult ora 12, cînd m-am sculat să pregătesc 
dejunul. Mă duc să aduc apă, pentru supă, fac focul în maşina de gătit, tai 
carnea, pun popota în acțiune. 

Apoi mă urc pe un pisc de gheaţă vecin, pentru a cerceta împrejurimile. 

Un vînt slab aduce de pe pămîntul din apropiere ciripitul păsărilor 
care-şi au cuiburile în munți. Ascult acest sunet. Urmăresc cu ochii stoluri- 
le de pescăruşi zburînd deasupra capului meu, contemplu această linie a 
țărmului alb, pătat de stînci negre. 

Deodată mi se pare că aud lătrături. 'Tresar! Trag cu urechea. Apoi nu 
mai aud nimic... nimic, decît păsările gureşe. Dar nu; iarăşi aud lătrături. 
Nu mai încape nici o îndoială... 

Atunci îmi aduc aminte că am auzit ieri două detunături care păreau să 
fie focuri de puşcă, dar le-am socotit apoi vuiete pricinuite de contractarea 
gheţei. 

Îi strig de îndată lui Johansen că am auzit cîinii în această parte a 
uscatului. 

— Cîin1?... repetă el maşinal, încă buimac de somn. Cîini? 

Se scoală îndată ca să se ducă la pîndă. 

Tovarăşul meu nu vrea să mă creadă cu nici un preţ. A auzit şi el ceva 
semănînd a lătrat de cîini, dar totul era acoperit de larma păsărilor. După 
părerea lui era vădit că mă înşală auzul. Eu însă rămîn încredinţat că nu mă 
înşel. 

Luînd dejunul în grabă, ne pierdem în tot soiul de presupuneri. Se află 
vreo expediţie prin aceste părți? Şi dacă-i aşa, să fie oare englezi sau 
compatrioți? Dacă e vorba cumva despre misiunea engleză care se pregătea 
la plecarea noastră să exploreze pămîntul Frantz-losef, atunci ce vom face? 

— E foarte simplu! răspunse Johansen. Vom petrece cu dînşii o zi-do- 
uă, apoi ne vom îndrepta spre Spitzberg. Altfel, cine ştie cînd vom mai 
ajunge acasă!... 

În privinţa asta sîntem deplin înţeleşi. După ce vom împrumuta de la 
englezi proviziile de care ducem atîta lipsă, ne vom urma calea. 

Odată masa sfirşită, plec în recunoaştere, lăsînd caiacele în paza lui 
Johansen. 

Acum nu mai aud decît ciripitul păsărilor şi țipetele ascuţite ale pescă- 
ruşilor pitici. Poate că Johansen are dreptate. Poate că m-am înşelat. 

Deodată descopăr urme pe zăpadă. Urmele sînt prea mari, ca să fie de 
vulpe. Aşadar, au umblat cîini pe aici, la cîteva sute de metri de popasul 
nostru. Cum de n-au lătrat? Cum se face că nu i-am văzut? Poate că sînt tot 
numai urme de vulpi... 

Capul mi-e plin de gînduri amestecate ciudat, şi pe rînd trec de la îndo- 
ială la siguranță. Truda noastră peste puterile omeneşti, toate suferințele, 
toate lipsurile îndurate se vor sfîrşi oare acum? Mi se pare aproape de 
necrezut. Şi totuşi s-ar putea să fie şi aşa. 

Aud un lătrat mult mai lămurit şi, pretutindeni, de jur împrejur, văd 
urme care nu pot fi decît de cîini. Apoi nimic altceva decît vuietul stoluri- 
lor înaripate, îndoiala mă cuprinde iarăşi. Poate că visez? 

Dar nu! Acestea sînt urme adevărate, pe zăpadă adevărată. Le văd. Le 
ating... 

Dacă într-adevăr o expediţie s-a aşezat prin acest loc unde am ajuns noi 
de ieri, atunci nu sîntem în ţara Gilielor sau pe un uscat nou, aşa cum 
credeam eu. Atunci ne aflăm, aşa cum bănuiam acum cîteva zile, pe coasta 
meridională a pămîntului Frantz-losef. 

Sosisem în sfîrşit de pe banchiză pe uscat şi deodată mi se pare că aud 
sunetul unui glas. 

Cel dintîi glas străin după trei ani de zile! Inima îmi bate să se rupă. 


Mă caţăr pe o stîncă, strigînd din toată puterea plămînilor. Acest glas 
necunoscut, în mijlocul pustiului înghețat, îmi aduce un mesaj de viaţă şi o 
salutare a pămînturilor de departe, poate din patrie. 

Nu după mult, aud un glas nou. În mijlocul piscurilor albe de gheață 
zăresc o formă neagră. Un cîine. Apoi altă formă neagră. Un om. Un om! 

Să fie oare Jackson, sau unul dintre tovarăşii lui, ori un compatriot? 
Mergem unul întru întîmpinarea celuilalt. Agit cuşma în aer. Face şi el la 
fel. ÎL aud vorbind cu un cîine. Nu e un norvegian. Înaintez şi-mi pare că 
recunosc pe şeful unei expediţii străine, pe care l-am mai întîlnit o dată 
înaintea plecării mele. 

Salut şi ne strîngem mîinile. 

Deasupra noastră se întinde un tavan de ceață, dedesubt, banchiza 
noduroasă şi grunzuroasă; de jur împrejur, o dungă îngustă de uscat, 
acoperită pe de-a-ntregul cu gheaţă şi cu zăpadă. De o parte un explorator 
foarte elegant, care nu pare că s-a aventurat prea departe în pustietățile cele 
primejdioase, un domn cu cizme lungi de cauciuc, sclivisit, răspîndind un 
foarte plăcut miros de săpun la care se dovedesc foarte sensibile simțirile 
pătrunzătoare ale unui primitiv ca mine; de altă parte, un sălbatic în zdren- 
te, cu păr lung şi cu barba deasă, neîngrijit cu totul, acoperit de murdărie şi 
de funinginea lămpilor de seu. Sub această înfăţişare nu m-ar fi cunoscut 
nici dracul. 

— Sînt foarte fericit de întîlnire! îmi spune străinul. 

— Mulţumesc. Şi eu la fel— 

— Ai o corabie pe-aici? 

— Nu. Vaporul meu nu e aici. 

— Cîţi inşi sînteţi? 

— Am un tovarăş, care a rămas pe marginea gheții. 

Vorbind aşa, ne îndreptăm spre coastă. Deodată, străinul se opreşte, se 
uită la mine şi exclamă: 

— Dumneata nu eşti Nansen cumva? 

— Ba da! 

— Pe dumnezeul meu! Ce bine-mi pare că te văd! 

Şi-mi strînge mîinile cu căldură, zîmbindu-mi prieteneşte. 

— De unde vii? mă întrebă el. 

— Am părăsit nava noastră, Fram, la 84° latitudine nordică, după o 
plutire de doi ani în voia vîntului şi a curenților; apoi, împreună cu 
tovarăşul meu, am atins 86° 13'! De acolo, am ajuns pe pămîntul Frantz-lo- 
sef, unde am iernat. Acum mergem spre Spitzberg... 

— Sînt fericit de izbînda dumitale. Aţi făcut o călătorie strălucită şi sînt 
încîntat că am norocul să fiu cel dintîi care să te felicit! 

Străinul îmi ia mîinile din nou şi mi le strînge călduros. În căldura 
acestei strîngeri, simt ceva mai mult decît o simplă formă de politeţe. Îmi 
oferă găzduire în tabăra lui şi-mi aduce la cunoştinţă că aşteaptă din zi în zi 
sosirea unei corăbii, trimise să-i aducă provizii pentru expediție. De îndată 
ce-mi vine rîndul să pot vorbi şi eu, îi cer ştiri despre ai mei. Cînd a plecat 
dînsul, acum doi ani, soţia şi copila mea erau pe deplin sănătoase. Apoi îl 
întreb de Norvegia, de patria dragă... 

Pentru a-l înştiința pe Johansen, tragem cîte două focuri de puşcă. 

În curînd întîlnim mai mulți membri ai expediției. După ce sînt reco- 
mandat, încep felicitări. Mai departe întîlnim alți membri, savanţi, bota- 
nişti... Botanistul Fischer îmi spune că îndată ce a zărit un străin pe 
banchiză, i-a trecut prin gînd că acela nu puteam fi decît eu. Apoi a crezut 
că se înşelase, cînd, în locul chipului pe care se aştepta să-l recunoască, s-a 
pomenit în fața unui bărbat cu părul şi cu barba de culoarea tăciunelui. 
După ce s-au adunat, şeful expediției străine îi vesti că am ajuns la 86° 13'! 

Trei urale puternice întîmpinară această ştire... 

Tot vorbind, am ajuns la aşezarea misiunii, o clădire după modelul 
rusesc, numai din lemn. 

Intrăm în acest cuib cald, pierdut în mijlocul acestei singurătăți frigu- 
roase. Tavanul şi zidurile sînt acoperite cu postav verde. Pe pereţi, fotogra- 
fii şi gravuri. Etajere încărcate de cărți şi de instrumente. Haine şi încălță- 
minte întinse la uscat. În mijloc e o sobă în care arde un foc prietenos. Mă 
cuprinde o nespusă pace şi bucurie, cînd mă văd în mijlocul acestor lucruri 
ciudate pentru noi. Toată răspunderea şi neliniştea care mă apăsau de trei 
ani încoace au pierit deodată. Acum sînt într-un adăpost sigur în mijlocul 
banchizei. Chinuitoarele aşteptări ale acestor ani de luptă pier în faţa 
soarelui care se înalță într-o auroră strălucitoare. Datoria mea e împlinită, 
însărcinarea sfirşită. 

Acum n-am altceva de făcut decît să mă odihnesc şi să aştept sosirea 
corăbiei care să mă ducă în patrie. 

Jackson îmi predă o cutioară pecetluită cu grijă. Cutia cuprinde scrisori 
din Norvegia. Le luase la noroc, cu gîndul să mi le înmîneze, dacă întîm- 
plarea va face să ne întîlnim. Şi iată că mă bucuram de acest noroc. Deschi- 
zînd cutia, îmi tremură mîinile şi inima îmi bate să se rupă. Toate nu-mi 
aduc decît veşti bune. 


Pe masă mi se întind toate cele de trebuință ca să prînzim: pîine, unt, 
lapte, zahăr, cafea. Tot lucruri al căror gust nu-l mai ştiam de un an şi mai 
bine. 

Dar cel mai mare bun al vieții civilizate nu-l cunoşteam decît după ce 
am aruncat zdrenţele şi ne-am îmbăiat. Stratul de murdărie care ne acope- 
rea e atît de gros, încît nu scăpăm de el decît după nenumărate spălaturi. Şi 
după ce-am îmbrăcat haine curate şi moi, după ce ne-am ras barba şi ne-am 
tuns părul lung şi încîlcit, transformarea noastră din sălbatici în oameni 
civilizaţi e deplină. Ea s-a făcut mai repede decît cealaltă prefacere şi adap- 
tare în sens invers, pe care am suferit-o cu începere de acum optsprezece 
luni, de cînd călătorim numai noi doi, Johansen şi cu mine, singuri, în 
pustiurile de gheaţă. 

Trăim în linişte şi pace, aşteptînd corabia care să ne repatrieze. Îmi 
verific toate observaţiile ştiinţifice, culese in timpul îndelungat al călătoriei 
noastre, cu oamenii de ştiinţă ai expediției. 


26 iulie... În sfîrşit, Windward, vasul care aduce provizii, a sosit!... Mă 
îmbarc şi mă duc pe bord... Aflăm ştiri uimitoare despre tot ce s-a petrecut 
pe lume, de cînd lipsim noi. Se pot fotografia cu razele Röntgen oameni 
prin uşi de lemn de cîțiva centimetri şi gloanțele din trupul răniților! 
Spitzbergul a fost deschis turiştilor. O companie norvegiană întreține un 
serviciu regulat între ţara noastră şi acest ținut polar. A fost clădit un hotel 
şi funcționează un birou poştal cu mărci speciale. Suedezul Andrée şi-a pus 
în gînd să ajungă la Pol cu balonul şi aşteaptă numai un vînt prielnic. Dacă 
ne-am fi urmat calea spre Spitzberg, am fi găsit un hotel cu tot confortul şi 
am fi întâlnit turişti, în loc de cine ştie ce pescari sărmani, cum ne făceam 
noi socoteala. Ar fi fost o scenă amuzantă să sosim murdari şi zdrențăroşi, 
aşa cum plecasem din vizuina noastră de iarnă, în mijlocul unei cete de 
turişti... 


7 august... A venit clipa să ne luăm adio de la acest ultim popas al 
drumului nostru... Corabia ne duce spre casă. Calea e repede şi plăcută... 

În seara de 12 august desluşesc o dungă neagră în faţa noastră, foarte 
Jos, la marginea orizontului. Ce să fie oare?... Privesc îndelung, ceasuri 
întregi. E pămîntul, pămîntul Norvegiei! Sînt ca hipnotizat. O mare parte a 
nopții stau şi contemplu această dungă întunecoasă. Un fior de friguri îmi 
zguduie trupul. Ce veşti vom găsi oare la sosire? 

La 21 august ancorăm în portul Hammerfest, cel mai septentrional oraş 
al scumpei noastre patrii. Din toate părțile globului începe să curgă un 
adevărat potop de telegrame şi de felicitări. Dar nici o ştire despre Fram! 
Întârzierea începe să fie ciudată şi neliniştitoare. 

În dimineaţa zilei de 26 august sînt deşteptat deodată din somn. Un om 
stăruie să-mi vorbească. 

— Vin numaidecît. Mă îmbrac îndată. 

— Nu-i nimic. Vino şi aşa... 

Îmi pun repede hainele. Găsesc pe şeful biroului de telegraf cu o depeşă 
în mînă. 

— lată o telegramă foarte importantă pentru dumneata! îmi spune el. 
De aceea am ţinut s-o aduc chiar eu... 

Acum mă gîndesc la un singur lucru pe lume. La Fram şi la soarta celor 
de pe nava noastră. 

Tremurînd deschid depeşa şi citesc: 


Fridjof Nansen 

Fram sosit cît se poate de teafăr. 

Pe bord totul merge bine. Plecăm peste cîteva ceasuri 
spre Tromsö. 

Urăm bună venire. 


Căpitan Otto Sverdrup. 


Emoţia mea e atît de mare, încît abia pot vorbi. 

— Fram a sosit! izbutesc în sfîrşit să spun. 

Citesc şi recitesc telegrama. Nu-mi vine să-mi cred ochilor. Atunci 
izbucneşte o bucurie generală în tot oraşul, în toată patria. 

A doua zi intrăm în Tromsö, unde îl găsim pe Fram ancorat. Cea din 
urmă dată, cînd l-au văzut ochii mei, vasul nostru era pe jumătate îngropat 
în gheaţă. ÎI lăsasem să-l ducă sloiurile împreună cu tovarășii noştri, pentru 
a verifica mersul curenților din ocean, scopul principal al expediției. lar eu, 
împreună cu Johansen, plecasem pe banchiză şi pe căile libere cu apă neîn- 
gheţată pentru a cerceta alte ţinuturi pustii, unde am rătăcit singuri mai bine 
de un an şi jumătate. Acum, Fram al nostru pluteşte mîndru în apele patriei. 
Uralele izbucnesc de pretutindeni. Ne urcăm pe scumpul nostru Fram şi 
pornim mai departe. 


La trecerea noastră, toată mulțimea se îmbulzeşte pe cheiuri. Norvegia, 
această mamă mîndră de opera noastră, parcă ar voi să ne strîngă într-o îm- 
brățişare şi să ne mulțumească aşa pentru toată truda. Noi nu ne-am făcut, 
cu toate acestea, decît datoria, împlinind sarcina pe care ne-am luat-o. 

lată-ne întorşi la viaţă, şi acum viaţa ni se deschide înainte, plină de lu- 
mină şi de nădejde. Înserează. Soarele scapătă pe marea albastră şi melan- 
colia pătrunzătoare a toamnei se răspîndeşte pe întinsul liniştit al apelor. E 
prea frumos, într-adevăr... Nu-i oare un vis? Nu! În lumina apusului, silue- 
tele cunoscute şi dragi îmi aduc simțămîntul păcii şi al siguranţei în viaţă. 

Pustiurile de gheaţă şi lumina de lună a nopților polare par acum visul 
îndepărtat al unei alte lumi, un vis care a rămas acolo. Dar ce-ar fi oare 
viaţa fără vise?... 


Petruş, băieţaşul cu ochii sclipitori şi cu nasul cam cîrn, a întors cea din 
urmă foaie a cărții. 

A înălţat ochii, şi privirea lui stăruie îndelung asupra hărții Oceanului 
îngheţat de Nord, bătută în perete. Nu mai simte somnul. Nu-şi mai simte 
cotul amorțit. 

Nici nu ştie cînd au trecut ceasurile. 

ÎI frământă acelaşi şi acelaşi neastîmpăr. 

Gîndul şi închipuirea l-au purtat mereu spre gheţurile polare, pe urmele 
ursului Fram, pe urmele năvii Fram. 

Ca printr-un fir nevăzut, dincolo de oraşe şi ţări, dincolo de mări şi de 
munţi, s-a desăvîrşit astfel o tainică legătură şi chemare între oameni, între 
făpturi şi întîmplări depărtate. Între întîmplări, făpturi şi oameni pe care 
nimic nu i-ar fi putut aduna împreună niciodată în acelaşi loc şi în aceeaşi 
vreme. 

Şi totuşi legătura nevăzută s-a făcut, ca să lase urme în viaţa fiecăruia. 

Lars, bătrînul marinar de pe nava Fram a lui Nansen, a botezat într-o zi, 
cu numele corăbiei din tinereţe, puiul de urs alb prins de vînători în ghețu- 
rile de departe. Puiul acela a ajuns Fram, vestitul urs polar de la Circul 
Struțki. Şi după ani de zile, în seara unei reprezentații de adio, într-un oraş 
unde n-avea să se mai întoarcă niciodată, Fram, ursul alb, a deşteptat o 
pasiune nouă şi nepotolită pentru expedițiile polare în cugetul băiețaşului 
care strigase ca şi toți: „„Vrem Fram! Vrem Fram!” 

lar acum, Petruş, băiatul cu nasul cam cîrn şi cu ochii sclipind de o 
arşiţă mistuitoare, trăieşte el, cu toată fiinţa, încă o dată peripeţiile lui Nan- 
sen. Le trăieşte pagină cu pagină din carnetul însemnărilor scrise cu ani de 

zile înainte, acolo, departe, la faţa locului, în albele pustietăţi de sloiuri 
plutitoare. 

A suferit împreună cu dînsul, a tremurat de ger şi a îndurat foamea; era 
să se înece şi a scăpat, ca să se bucure o dată cu el de biruinţa cea din urmă. 

Cartea e închisă pe masă. Petruş priveşte la harta din perete. Apoi 
gîndul lui s-a întors iarăşi la Fram, ursul polar. 

Înainte de a pleca la culcare, băiatul se întreabă pe gînduri: „Oare 
unde-o mai fi ajuns Fram acum?... Şi ce o fi facînd oare în pustietățile lui 
de gheață?” 

Dar a doua zi gîndurile lui Petruş sînt mult mai voioase. 

În mijlocul prietenilor, dînd vajnic din mâini, istoriseşte cu însufleţire 
despre alți urşi albi şi despre felurite întîmplări din ghețurile polare. Istori- 
seşte cum s-a strecurat tiptil un urs alb pe nava lui Nansen, înțepenită 
printre sloiurile banchizei, şi cum a dat iama prin cîini. Istoriseşte cum era 
să se înece Nansen în apa atît de rece, încît îi tăia răsuflarea şi cum a 
scăpat. Istoriseşte cum s-a întors în patrie şi cum l-au primit toţi cu urale. 

Pe urmă, în zilele de iarnă, întreaga ceată de copii s-a apucat a zidi cu 
mare gălăgie un urs alb de zăpadă: Fram, ursul polar. 

— Staţi! Staţi să-i punem ochii de cărbune! strigă un tovarăş de joacă. 

Se repede, se împiedică, se rostogoleşte de-a buşilea şi răstoarnă ursul 
de zăpadă. 

Toţi izbucnesc în hohote. Îl dau pe vinovat de-a tăvalul prin omăt, îl 
înalță copăcel şi pe urmă pornesc din nou să clădească alt urs. 

Însă fără Petruş treaba merge cam anevoie. Ursul abia se ţine în 
balamale, iar dacă te uiţi bine, nici nu seamănă a urs. Picioarele sînt prea 
lungi, capul prea mare. 

— Petruş! Petruş, vino să ne ajuţi! Numai tu eşti marele meşter!... 

Gata la joacă, Petruş începe a rotunji cu palma capul şi botul lui Fram. 
El ştie cum trebuie potriviți ochii de cărbune, ca să-i dea înfăţişarea de 
adevărat urs polar. 

Face cîțiva paşi îndărăt. Priveşte. Clatină din cap şi iar mai are ceva de 
meşteruit. 

În vremea aceasta, alt tovarăş de joacă se plînge, suflînd în pumni: 

— Brr! Ce ger e! Am îngheţat... Nici nu-mi mai simt degetele... 

Petruş îl ia la rost. 

— Poftim! Ce mai voinic!... Rebegeşti de frig la două grade sub zero! 
Atunci ce-ai mai spune la gerurile de patruzeci şi de cincizeci de grade de 
la Pol? 


— N-aş spune nimic, fiindcă n-am ce căuta acolo. Du-te tu, că tu eşti 
cu expedițiile polare!... 

— Să ştii că am să mă duc! 

— ŞI ai să rabzi un ger de patruzeci de grade? 

— Am să îndur! Nansen şi alții cum au îndurat! Nu vezi că eu nici nu 
simt frigul? 

Într-adevăr, pînă să ajungă în ghețurile polare, Petruş s-a pregătit de pe 
acum să îndure gerul. Dimineaţa se freacă pe tot trupul cu zăpadă. Nu mai 
tuşeşte. Nu mai strănută. Nu mai ştie ce e răceala şi boala. 

E un băiat zdravăn şi plin de viaţă. A mai crescut, şi din zi în zi e mai 
prețuit de prieteni, de tovarăşii de joacă şi de şcoală; a crescut şi în ochii 
profesoarei. Din cărțile expedițiilor polare a învăţat ce înseamnă să chibzu- 
iască. Să ia hotărîri repezi. Să nu fugă de răspunderi şi să nu lase nimic la 
voia întîmplării. 

La excursiile din preajma oraşului, în crînguri şi la lac, toți îi încredin- 
țează lui conducerea şi niciodată n-a dat greş. 

Ba chiar şi acasă, în gospodăria lor nevoiaşă şi cu multe greutăți, frații 
şi surorile mai mari nu-l mai socotesc un băieţel cam uituc şi cam încurcă- 
lume cum era înainte. Au nădejde în el. Ba adeseori chiar îl cheamă: 

— Ia dă-ţi părerea şi tu, Petruş! Încearcă, poate ai să nimereşti mai 
bine, că nu degeaba te îndeletniceşti cu de-alde astea! 

Petruş ştie, într-adevăr, să facă noduri marinăreşti, care nu se mai 
dezleagă nici cu dinţii. Pe vreme de viscol ştie să astupe uşile şi ferestrele, 
ca să nu se mai strecoare nici o aţă de vînt în casă. Ştie să repare săniuţele, 
patinele, schiurile cele mai hărăbuite ale băieţilor de pe toată strada. Şi a 
născocit un soi de tălpige de sfoară şi de nuiele împletite, pentru a merge 
uşor pe zăpada moale şi pe gheață subțire, fară să se afunde piciorul. 

Dar acolo unde nu-i poate ține nimeni piept e tot în povestirile vieții 
din gheţurile polare. 

Atunci ochii lui sclipitori se aprind şi mai vii. Cu obrajii îmbujorați şi 
cu glasul plin de avîntare face şi pe alții să trăiască tot ce-a simțit el cînd 
citea întîmplările. 

— Petruş, mi se pare că mai adaugi cîteva ceva şi de la tine... îl incercă 
un prieten mai neîncrezător. Prea le înfloreşti! 

— Adaug de la mine şi înfloresc? se înflăcărează Petruş. Am să-ţi aduc 
cartea să citeşti cu ochii tăi... Şi încă n-am spus tot!... Ai să vezi... 

O singură dată nu i-a venit nici lui să-şi creadă ochilor la început. S-a 
lămurit numai după ce-a isprăvit de citit cartea din scoarță în scoarță. 

Într-o zi, fostul profesor, bătrînul pensionar, l-a oprit în stradă. El 
salutase şi dădea să treacă înainte. 

— Stai, Petruş! rosti bunicul fetiţei cu părul bălai. De ce n-ai mai venit 
pe la noi? 

— N-am vrut să vă mai supăr. Am citit doar toate cărțile cu urşi albi şi 
cu expediţii polare din bibliotecă... 

Bunicul fetiţei îl amenință glumeţ cu degetul, zîmbind: 

— Frumos! Va să zică numai pentru cărți veneai ? Cînd ai isprăvit cu 
ele, ai uitat de noi! 

Petruş se fistici. Îngăimă foarte încurcat: 

— Mi-a fost teamă să nu vă plictisesc... 

— Din ce în ce mai bine, Petruş! îl dojeni mai departe, cu aceeaşi 
blîndeţe zîmbitoare, bătrînul pensionar. Cînd ai văzut că mă plictiseşti 
vreodată? N-am stat întotdeauna de vorbă cu plăcere despre cărțile pe care 
le citeai? 

Băiatul a plecat ochii în pămînt. Nu mai găsea ce să spună. 

Se simţea într-adevăr vinovat. 

Nici el nu ştia bine cum s-a făcut de n-a mai dat de-o lună pe la fostul 
profesor şi pe la nepoţica lui cu părul bălai. 

Bătrînul îl linişti: 

— Haide, Petruş! Nu mai fi necăjit, că nu m-am supărat. Mai supărată e 
Lilica, nepoata mea. Dar o vom împăca şi pe dînsa. Mi-a părut rău numai 
că ai pierdut o ocazie. Avem o carte nouă. 

— O carte nouă? se însufleţi Petruş. 

— Da! O carte nouă... 

— Despre urşi albi şi despre expedițiile polare? 

— Da. Despre urşi albi şi despre expediții polare. Dar de data asta cu 
mult mai interesantă decît celelalte cărți pe care le-ai citit. Vorbeşte despre 
marii exploratori şi cercetători ruşi, despre cei care au cunoscut pentru pri- 
ma oară întinderile nesfirşite ale nordului îndepărtat. 

Frămâîntîndu-se din nou pe loc de mirare şi neastîimpăr, Petruş întrebă 
cu glas rugător: 

— Şi mai aveţi cartea? N-aţi dat-o altcuiva? 

— Cititori s-au ivit destui. Dar n-am dat-o... 

— Mi-o împrumutaţi şi mie? 

— La drept vorbind, ai merita s-o dau mai întîi celor care au venit s-o 
ceară înaintea ta, Petruş! răspunse fostul profesor. Pedeapsa însă ţi-ai luat-o 


singur, fiindcă, în loc s-o citeşti acum două săptămîni de cînd te-aşteaptă, 
ai s-o citeşti abia mîine... 

— Astăzi, o citesc chiar astăzi! făgădui Petruş cu zor şi cu nerăbdare. 

— Bine, Petruş ! Dacă-i vorba aşa, să mergem acasă şi să-ți iei cartea 
în primire. 

— O citesc în astă-seară şi mîine o înapoiez! repetă Petruş. 

— Nu te grăbi cu făgăduielile! îl povăţui fostul profesor. Nu te execut 
aşa de repede. E o carte pe care va trebui s-o citeşti pe îndelete. 

Cu adevărat, cartea pe care a căpătat-o Petruş de astă dată nu mai semă- 
na cu celelalte. Şi n-a isprăvit-o nici într-o zi, nici într-o seară. 

Mai întâi, trei zile, în trei după-amiezi, a citit-o pe nerăsuflate. 

Mai apoi, o săptămînă întreagă a citit-o din nou, pe îndelete. 

Cartea era groasă, cu litere mărunte şi cu gravuri, cu hărți şi cu întîm- 
plări trăite. Iar din fiecare pagină, din fiecare fotografie, din fiecare poves- 
tire se desprindeau nemaivăzute întîmplări ale vitejilor cercetători ruşi. 

Unii căutau zăcămintele din insulele necunoscute odinioară: petrol, căr- 
bune şi metal. Alţii căutau animalele, plantele şi feluritele făpturi din adîn- 
cul mărilor reci. Nu lipseau nici cei plecaţi să descopere, păstrate în gheaţă, 
dihăniile uriaşe de mult stinse de pe faţa pămîntului. Găseau în frigoriferul 
sloiurilor mamuti care au trăit acum zeci şi zeci de mii de ani, mai mari şi 
mai mătăhăloşi decît elefanții din Arca lui Noe a Circului Struţki. Şi-i 
găseau păstraţi aşa de bine, ca în ziua dintii cînd i-a cuprins şi i-a înfăşurat 
sloiul de gheaţă, încît la vederea lor se repezeau cîinii de vînătoare şi cîinii 
laponilor să-i sfişie şi să le înfulece carnea. 

Petruş a ridicat ochii la harta bătută în perete. 

Urmăreşte cu ochii şi cu gîndul drumul călătorilor ruşi. 

Pe urmă, înainte de a pleca la culcare, încă o dată se întreabă: 

— Oare în care parte a pustietăților acestea de gheaţă va fi nimerit 
Fram acum? Şi ce-o mai fi făcînd el oare acolo? 

XIII. FRAM ŞI-A GĂSIT UN PRIETEN MIC 
ÎN NOAPTEA POLARĂ 


După cele dintii viscole ale iernii, cerul s-a limpezit dintr-o dată de 
nori. Vîntul a stat. Bolta nopţii s-a dezvelit înaltă şi albastră, cu sclipet de 
stele. A fost o minune de altă lume. Rece şi nepămîntească, într-o lume de 
VIS. 

Uneori, luna scălda nemărginirea albă cu luciri de sidef. De sidef se 
întindea şi puntea banchizei. De sidef străluceau zăpezile. De sidef se 
înălţau piscurile înfăşurate în sloiuri. 

Alteori scînteiau numai stelele. 

Pe urmă a fîlfîit, pe o jumătate de cer, aurora boreală. 

Au mijit mai întîi trei curcubee de toate culorile ştiute şi neştiute. S-au 
topit unul în altul. S-au desfăcut şi iar s-au unit. lar din tainica lor arcadă 
înscrisă pe cer au început să pîlpiie luminile într-un joc tremurător şi fan- 
tastic. Albastre, roşii şi verzi, violete şi portocalii, galbene şi muiate în 
purpură, flăcările se ţeseau, se împleteau, curgeau în draperii de mătase, se 
desfăşurau şi se atingeau neaşteptat. 

O clipă cerul rămînea gol. 

Apoi din nou izbucnea hora vrăjită. 

Se aprindeau lumini mărunte, de Pom de crăciun. Fluturau fire de 
beteală. Şerpuiau focuri de rachetă. Gîlgîiau rîuri de aramă, de argint şi de 
aur topit. Forfoteau puzderii de scîntei. Şi totul se refăcea îndată sub 
curcubeul arcuit, într-o perdea străvezie, în care lunecau luminile albastre 
ŞI roşii, violete şi verzi, galbene şi portocalii. 

O muzică depărtată şi dulce, de-abia auzită, plutea în văzduhul sonor. 
Părea un murmur de clopoțel de cleştar, aşa cum se aud de foarte departe, 
iarna, zurgălăii argintii ai săniilor. Părea o adiere de strune nevăzute. Părea 
un suspin al cerului. 

Fram privea de pe stînca înaltă jocul fantastic. Asculta muzica 
nemaiauzită. 


Dacă ar fi avut minte omenească, s-ar fi întrebat pentru cine sînt oare 
toate aceste frumuseți, în asemenea îngheţate pustiuri? 

Aci nu era nimeni să se bucure de măreaţa vrajă a nopţii polare. 

Aci, numai întinderi deşarte şi reci, încremenite sub oglinda de gheață. 

Fram se tîra în adăpostul de sloiuri. Se încolăcea cu botul ascuns în 
blana pîntecului. Încerca să adoarmă. 

Afară se isca din senin viscolul. Norii negri năpădeau luna. Înghițeau 
stelele. Stingeau pîlptirea aurorei boreale. 

Se dezlănţuia zăpada vînturată în valuri, se rostogoleau creste de stînci, 
trosneau gheţurile banchizei. Noaptea era din nou cutreierată de duhurile 
beznei. 

Magia luminii s-a stins. 

Reprezentaţia s-a sfîrșit. 

Numai viscolul aleargă năuc, urlînd, gemînd, chiuind. 

Fram închide ochii şi visează la ţările calde, acolo unde luminile se 
aprind în fiecare seară răsucite de un buton, unde mai sînt copii care rîd şi 
roagă pe bunici să le povestească, la gura sobei, întîmplări minunate din 
gheţurile polare. 

Fram visează şi scînceşte prin somn. 

Tot aşa cum scîncea odinioară prin somn, visînd la depărtările acestea 
pustii, în cuşca de la Circul Struțki. 

Atuncea dorea viaţa de aici. 

Acum se zgribuleşte, tînjind după viaţa de acolo. 

Pe urmă, cînd viscolul s-a ogoit, păşeşte din vizuină, flămînd. 

Urşii ceilalți s-au făcut nevăzuţi. Nu-l mai aşteaptă nici o masă întinsă 
de-a gata, cînd îi uimeşte sau îi sperie cu tumbele lui. Poate au pornit spre 
locuri ştiute numai de dînşii, unde în spărturile gheţei îşi mai scot capetele 
afară turme de foce şi de morse. Poate s-au pitulat în peşteri, cu vînat 
adunat din vreme, cu masa întinsă sub bot, aşteptînd, pe jumătate amorțiți, 
să răsară la marginea cerului soarele polar. 

Singur şi chinuit de foame, Fram scotoceşte cotloanele stîncilor. ÎL 
întovărăşeşte numai umbra lui culcată în lumina lunii. Toate urmele de paşi 
s-au acoperit. Toate erau urme vechi. Nici una nouă. 

Numai pustiu. 

Numai tăcere. 

O lună sticloasă şi neclintită, spre care îi vine să ridice botul şi să urle. 

Şi nu mai este nici o măsură a timpului, ca să ştie cît mai are de aşteptat 
pînă la sfîrşitul nopții. 

Într-un ceas de deznădejde, Fram a luat-o de-a curmezişul banchizei. 

E un drum fară capăt. Fără țintă. Dar pentru Fram n-are nici o însemnă- 
tate unde îl duce calea de acum. Oriunde, numai să fugă de această singură- 
tate înfricoşătoare. Poate că podul de gheaţă leagă un ostrov de alt ostrov. 
Poate că undeva, departe, se află o insulă cu mai multă viaţă. 

Cînd simţea că se pregăteşte viscolul, îşi dura din zăpadă un culcuş ca 
vai de el. Aştepta ceasuri şi ceasuri să se potolească urgia. Îşi dezmorţea 
labele degerate întorcînd spatele aurorei boreale. Era o minune care nu-i 
ținea nici de cald, nici de foame. 

A mers aşa o săptămînă? Două? Mai multe? 

Cine ar fi ştiut să spună? 

Uneori îi venea să se lungească jos, pe patul de gheaţă, şi să nu mai 
ridice capul, istovit. 

Apoi îşi zguduia rămăşița voinţei. Îşi aduna puterile. Se ridica în două 
labe să adulmece vreun miros adus de vînt. Vreo adiere de pămînt, de 
vietate, poate de oameni... Vîntul subțire îi tăia nările. Dar nu-i aducea nici 
un semn de nicăieri. 

Pornea cu paşi împleticiţi spre ținta necunoscută. 

Mergea cu botul în jos. 

Nu mai privea înainte. 

De aceea n-a tresărit cînd a apărut în bătaia lunei o dungă vînătă. N-a 
grăbit paşii. Alt țărm, alt ostrov... Ce putea să-l mai aştepte acolo? Oare va 
da iarăşi peste urşi care fug de el şi rînjesc? Nu-şi va găsi în sfîrşit un 
prieten? Ar fi vremea. El nu şi-a pierdut nădejdea... 


Urcă, aşadar, ţărmul de sloiuri, fară să privească împrejur. Luna bătea 
pieziş. Alături de el mergea umbra. Era singura lui tovarăşă în aceste 
pustiuri, care mai rămăsese să-i țină de urât. 

Cu ea, numai cu umbra sa, a colindat împreună țările calde. Numai ea 
singură ştie pe unde au fost amîndoi, ce lume se află dincolo de hotarul 
nopții polare, ce dulce e acolo nisipul catifelat, ce grădini se află acolo cu 
flori de liliac şi cu liliac şi cu iarbă măruntă, ca un pat moale, pentru o 
umbră obosită care s-a întins la picioare şi vrea să se odihnească. 

Lumina lunei cădea pieziş. 

Umbra lui Fram îl însoțea, de cealaltă parte, mergînd alături, 
credincioasă şi nedespărțită, în înfricoşătoarea singurătate a nopții polare. 


Fram, cu capul întors, fară să privească unde calcă, îşi urmărea acum 
numai mişcările umbrei, alături, pe pămîntul îngheţat. Ridica el pasul, îl 
ridica şi ea. Clătina capul, îl clătina şi ea. 

Deodată rămase cu laba ridicată. 

Cu mersul oprit. 

Umbra lui se întîlnise cu altă umbră. 

O umbră mai mică, o mogîldeaţă neagră, sărind şi jucînd. 

Întoarse capul spre lumina lunei; înălță ochii să vadă al cărui stăpîn e 
umbra aceasta nouă şi jucăuşă. 

De pe un vîrf de stîncă, în bătaia lunei, un pui de urs alb părea că sare şi 
joacă. 

Dar Fram înţelesese îndată că joaca şi veselia erau numai amăgitoare 
păreri. 

Păţania puiului, acolo sus, era mult mai tristă. Puiul se cocoţase pe 
vîrful piscului. Numai el ştia cum şi de ce. Şi acum n-avea curaj să coboa- 
re. Se pleca pe margine; labele începeau să-i lunece, înspăimântat se agăța 
cu ghearele şi se sălta îndărăt. Se clătina în echilibru, să nu cadă peste cap. 
Scîncea şi tremura de frică. 

Pe Fram îl cuprinse veselia, văzîndu-l cît era de mic şi de necăjit. 

Se ridică în două labe şi se lipi cu umărul de marginea stîncii. 

Şi făcu puiului semn de încurajare: 

— Haide, mă puştiule! Dă-ţi drumul fără grijă! Hopla! în viața mea am 
fost deprins cu lucruri mai grele!... 

Puiul se codi. 

Dar nu arătă nici o frică faţă de Fram. Dimpotrivă, părea foarte bucuros 
şi nerăbdător să coboare şi să facă mai repede cunoştinţă. Mai frică îi era 
de înălțimea unde s-a cocoțat. 

Fram îi făcu din nou semn cu amîndouă labele: 

— Curaj, dimone!... Te prinde bădia în labe, ca pe o minge... 

Puiul închise ochii şi îşi dădu drumul de-a hîrîişul pe spate. Fram îl 
primi în braţe. 

Pe urmă îl aşeză poponeţ jos şi se dădu un pas îndărăt, să-l privească în 
creştet şi să vadă cu cine are de-a face. 

Puiul se uita în sus la Fram. 

Fram se uita în jos la pui. 

— Îmi pari o mutră simpatică! mormăi Fram cu prietenie. 

— Şi tu un unchi de ispravă! nu se lăsă mai prejos puiul, mormăind de 
bucurie. 

Apoi, după legea urşilor, se mirosiră bot în bot, ca să se cunoască mai 
bine. 

Puiul mirosi, îşi frecă botişorul de nările lui Fram, îşi permise necu- 
viința să-l lingă şi începu să dea semne de mare fericire. 

Acum umbrele lor se amestecau pe zăpadă. 

O umbră mică sărea şi dădea tîrcoale unei umbre mari, se topea 
într-însa, se desfăcea, ca să revină la loc. 

Fram îşi netezi noul prieten cu laba pe creştet, cum dezmierda el puii 
de om, cînd îi chema să împartă bomboanele cu dînşii. 

Puiul nu se retrase. Nu mîrfi. Părea foarte dornic şi bucuros de o ase- 
menea alintare. 

Înduioşat, Fram îl gîdilă sub bărbie, îl ridică în braţe să-l vadă mai de 
aproape la ochi. Toată amărăciunea lui se risipi. Găsea, în sfîrşit, o făptură 
din neamul lui, care nu-i arăta colții şi n-o rupea la fugă. 

— Acum trebuie să-ţi găsim şi un nume! mormăi Fram, aşezîndu-l jos 
şi privindu-l cu dragoste. Mi se pare că ţi-am şi găsit unul. Fiindcă îmi pari 
dumneata un ursuleţ plin de neastîmpăr şi fiindcă te-am aflat cocoţat sus, 
am să te poreclesc „Zgăibănici”. N-o fi prea frumos!... Dar ţi se potriveşte 
leit după chipul şi asemănarea mătăluţă, scumpe Zgăibărici! Oricum, e mai 
simpatic decît „Căpăţinosul” !... 

Puiul nu ştia că a devenit Zgăibărici, fiindcă nu înţelegea mormăitul lui 
Fram. Dar se grăbi îndată să-şi schimbe porecla în renume, agățîndu-se de 
Fram să-l ia în braţe. Se vede că întîia oară gustase din asemenea plăceri şi 
dumnealui mai poftea. 

— Asta nu! mormăi Fram. Te înveţi cu nărav! Văd că eşti destul de 
măricel... Nu-i de demnitatea unui pui de urs să se ceară în braţe. Vrei să te 
zgăiberi? Poftim sloiul de aci!... Poftim virful acesta de stîncă, de 
dincoace! 

Puiul pricepea că nu e rost de cocoţat în braţe. Se împăcă lesne şi cu 
ideea să rămînă pe jos. 

Dar Fram îl privea acum cu o părere de rău în ochi. El era un urs cu 
multă chibzuinţă de la oameni. De aceea parcă se temea că bucuria lor e 
prea pripită şi că prietenia lor nu e sortită să dureze prea mult. 

Se temea că acuşi are să apară de undeva, de după o stîncă, mama 
puiului. Se temea că îndată are să se repeadă, rînjind colții, mormăind, 
urlînd. Şi se temea că va fi din nou silit să se apere cu acrobațiile din 
totdeauna, cu salturi şi piedici, pînă ce ursoaica va luneca în bot şi se va 
lăsa păgubaşă să lupte cu un asemenea urs-paiaţă. 


Iar tot are să sfîrşească aşa cum au sfîrşit toate întîlnirile de pînă atunci. 

Furioasă, ursoaica are să se întoarcă pentru a croi vreo două-trei labe 
puiului, ca să-l înveţe minte şi să nu mai umble lelea fără căpătii. Pe urmă, 
are să-i mai aplice şi un picior în spate lui Zgăibărici, zvîrlindu-l cît colo şi 
mormăindu-i porunca: „Fă-o înainte! Te ajung din urmă şi mi te mai 
scarmăn eu şi între patru ochi!...” 

Şi Fram va rămînea iarăşi singur, cu umbra lui, să colinde ca un ciumat 
pustietățile polului. 

Aşa stătea în două labe şi la aceasta părea că se gîndeşte cu amar. 

Zgăibărici îl zeîndări cu laba, mormăind în legea lui: 

— Ei, bădie!... Unde ţi-s gîndurile? Ai început să te saturi de mine? 

Fram strînse din umeri, cu milă... 

— Ce ştii tu? Eşti mic şi prost!... 

Puiul păru că pricepe înțelesul mormăitului, căci se amărt foarte, 
începînd să scîncească uşor: 

— E adevărat că sînt mic. Mic şi necăjit, că uite m-am mai lovit şi la 
cap... Dar nu-s prost de loc! Zău că nu-s prost!... 

Poponeţ, în bătaia lunei, se scărpina cu lăbuţa lui în cap, unde avea într- 
adevăr o zgîrietură nevindecată. 

Fram se plecă să vadă ce-l doare. Multe învățase el de la oameni. Însă 
nu învățase de la veterinarul Circului Struţki şi cum se vindecă rănile. Aşa 
încît se mulțumi să-i lingă rana adîncă, după obiceiul animalelor, în loc să 
mormăle: 

— Hehei! Ştiu eu ce ţi-ar trebui aci, domnule Zgăibăriciule! Puţină 
tinctură de iod. Te-ar ustura niţel. Ţi-ar cam feşteli blănița dumitale cu o 
pată violetă. Dar într-o săptămînă nu s-ar mai vedea nici urmă de rană, nici 
de pată... Fără asta are să treacă mai greu. S-o lăsăm să se vindece singură. 
Deocamdată nu te mai zgeîndări acolo cu unghiile! Altfel, să ştii că-ți 
schimb numele de Zgăibărici cu Zeîndărici... 

Puiului i-ar fi fost totuna, dacă-i rămînea numele de Zgăibărici sau dacă 
îl va chema Zgeîndărici. Nu înţelegea nimic din mormăitul lui Fram. Vorbea 
altă limbă cu totul neînţeleasă la Pol. Şi pe urmă nu-l ajuta mintea să 
priceapă în ruptul capului obiceiul acesta al lui Fram, învăţat de la oameni, 
să dea îndată fiecărei făpturi un nume. Pentru el, orice urs, mare sau mic, 
căpăținos, ori nu, e un urs şi nimic mai mult. O vulpe e o vulpe. Un iepure 
e un iepure. 

El n-avea un calendar cu felurite nume în cap. 

Avea numai o rană, care îl ustura al naibii şi la care duse din nou laba 
s-o pipăie. 

Fram îi împinse laba în lături, mustrîndu-l: 

— Ce ţi-am spus ? Lasă rana în pace!... Mai bine mi-ai povesti cum ai 
căpătat-o... Aceasta e o zgîrietură adîncă de gheară. Aş pune rămăşag că e 
de gheară de urs. Ia povesteşte, mătăluţă, cum a devenit cazul! 

Zgăibărici scîncea foarte necăjit. Stătea poponeţ şi scîncea. Îi trecuse 
toată veselia. Nu pricepea mormăitul ursului mare şi bun. Dar avea şi el 
într-adevăr ceva de spus. O întîmplare cumplită şi plină de peripeții... Cum 
s-o povestească însă? Mai bine să meargă la faţa locului. 

Ursul acesta mare şi bun are să priceapă singur cum a rămas el orfan şi 
de ce s-a cățărat el în vîrful stîncii de frică. 

ÎI trase deci cu laba, aşa cum trag puii de om unchii, de poalele 
paltonului, să intre în cofetărie. 

Fram înţelese. 

N-a mai stat să întrebe cum şi ce fel. Au pornit amîndoi la faţa locului. 
Zgăibărici înainte. Fram după el. Printre stînci, în lumina puternică a lunii 
se citeau pe zăpadă urme de paşi. Urme de urşi. Erau trei feluri de urme. 
Două mai mari, aproape egale. Şi urme mai mărunte: paşii lui Zgăibărici, 
arătînd pe unde a fugit el pînă la stîncă. 

Puiul se repezi înainte. 

Fram se opri. 

În faţa lor, pe zăpadă, se afla întins un trup alb. 

Puiul dădu buzna, îşi vîrî capul în blană, sări îndărăt, începu să 
scîncească şi să dea roată împrejur. 

Fram se apropie cu băgare de seamă. Crezu dintru-ntii că e mama lui 
Zgăibărici culcată în zăpadă. Se aştepta la ceea ce ştia el că avea să 
urmeze. Ursoaica sărind în sus. Începînd să mormăie furioasă. Repezin- 
du-se la el, silindu-l s-o dea peste cap, aşa cum făcea întotdeauna în glumă, 
fară să-i pricinuiască nici un rău, numai să-i dovedească în doi timpi şi trei 
mişcări că o luptă cu el nu duce la nici un sfîrşit. Lupta aceasta n-ar fi vo- 
it-o Fram cu nici un preţ. Ar fi pus capăt scurtei sale prietenii cu 
Zgăibărici. 

Dar ursoaica nu dădea nici un semn de viață. 

Nu se înălța să se repeadă, urlînd şi legănînd capul mînioasă. 

Fram văzu împrejur, în zăpadă, urmele unei altfel de lupte. Văzu pete 
de sînge. Şi atunci pricepu jalnicul adevăr. 


Mama puiului zăcea moartă. Rece. Sloi îngheţat. Căzuse într-adevăr în 
altfel de luptă, mai fară îndurare decît bătăliile şăgalnice ale lui Fram. 
Într-o luptă cu un alt urs, după cum arătau urmele paşilor. 

Puiul se înghesuia cu botul în blana pîntecului unde ştia el că se află 
izvorul de lapte cald. Izvorul încremenise, secătuit. El nu putea să priceapă 
minunea aceasta rea, tot aşa cum altădată Fram nu pricepuse întîmplarea 
cumplită prin care a rămas orfan, de mult, în alte ghețuri, tot atît de 
duşmănoase. 

Puiul scîncea, gemea, se rostogolea pe jos. Ridică ochii la ursul cel 
mare şi bun să capete explicare. 

Fram îl dezmierdă pe creştet. Îl strînse lîngă el. Îşi amintea de foarte 
departe, de foarte de mult, ce jalnic e să rămii orfan. 

Mormăind, îl trase după el: 

— Nu mai avem pentru ce sta aici!... Acum înțeleg toată întîmplarea. A 
murit, apărîndu-te!... După ce a răpus-o, ursul te-a fugărit să-ți facă şi ţie 
capătul... Aşa te-ai cățărat sus şi numai aşa ai scăpat. Aş vrea însă să dăm 
peste domnul acesta şi să-i aplicăm împreună o lecţie! Îţi făgăduiesc că 
n-are să-i fie de loc moale!... 

Puiul nu se dădea dus de lîngă leşul ursoaicei. 

Fram îl ridică în braţe. Puiul privea îndărăt peste umăr scîncind. 

— Ajunge! Fii bărbat! îl dojeni Fram cu blîndeţe. Nu-ţi mai foloseşte la 
nimic să te vaieţi. Deocamdată, trebuie să găsim ceva de mîncare. Eu sînt 
deprins cu postul. Pentru tine e însă altceva! 

Puiul scîncea, privind mereu îndărăt, peste umăr. 

Dar Fram mergea, cu paşi hotărîți, pe urmele ursului ucigaş. 

XIV. FRAM SE LEAPĂDĂ SINGUR 
DE MICUL SĂU PRIETEN 


După un timp, puiul începu să dea semne de nelinişte şi de frică. 

Mirosul lui mai tînăr, proaspăt şi neştirbit de viața printre oameni şi 
printre fiarele menajeriei, mirosul lui de vietate liberă şi sălbatică simţise 
apropierea primejdiei. Recunoştea duhoarea ursului care a ucis şi l-a fugă- 
rit. Fram încetini pasul. 

Luna revărsa peste aceste locuri şi aceste întîmplări o lumină tainică, 
îngheţată şi de o limpezime cum numai în ținuturile polare se află. 

Se desluşea pe zăpada albăstruie fiecare urmă, citeață ca un desen 
subțire pe-o coală de hîrtie. 

Urme, şi din loc în loc picuri de sînge. 

Puiul scînci uşor. Fram îi astupă botul cu laba. Puiul luă aminte şi tăcu. 

Acum paşii lui Fram se prelungeau mlădioşi şi fară scîrțiit pe zăpadă, 
ca paşii tigrilor de Bengal, cînd se apropie de pradă. 

Aşeză puiul jos. 

Frecîndu-i nările cu botul, Fram îi mormăi în şoaptă ceea ce în cuvinte 
omeneşti ar fi sunat: 

— Acum stai liniştit, piciule! Nu te mişca! Să nu-ți aud glasul! 
Aşteaptă!... Şi dacă n-are să-ţi placă, atunci să nu-mi spui mie pe nume... 

Fireşte, puiul nu pricepea mormăitul lui Fram în limba lui străină, învă- 
tată printre oameni. Poate nici Fram nu voia să spună neapărat chiar aceas- 
ta, cuvînt cu cuvînt, fiindcă, oricît era el de dresat, nu căpătase darul vorbi- 
rii ŞI nici n-avea o minte omenească să cugete chiar ca un om. 

Dar puiul a rămas neclintit locului. 

Pentru povestea noastră, atît e destul. 

A rămas locului, ţinîndu-şi răsuflarea şi ascultîndu-şi ticăitul inimii. 

Fram dădu ocol unui perete de stînci. Apăru înaintea ursului ucigaş, pe 
neaşteptate, în două labe. Făcuse ocolul după vînt, să aibă adierea subțire 
dimpotrivă. 


Celălalt ridică ochii. Mai mult mirat decît supărat, îşi clătină în dreapta 
şi în stînga capul. Mormăi. Poate simţea un fel de dispreţ pentru Fram. 

ÎI vedea subţire şi jigărit. Un urs rupt de foame. El era voinic şi sătul. 
Nu de mult îşi încercase puterile. Îi era silă să se mai măsoare şi cu o ase- 
menea arătare de urs. 

În mormăitul lui surd poruncea jigăritului să-şi vadă de drum. Îl povă- 
tuia să se socoată mulțumit că scapă atît de ieftin şi că l-a găsit în toane 
bune. 

Dar Fram părea că n-a priceput nimic din această ameninţare. Venea 
către dînsul fară să mormăie, fară să arate semne de sfială. 

Înainta încet frecîndu-şi labele de dinainte, pocnind în palme, aşa cum 
făcea el în arena circului cînd invită atleţii să încerce o luptă de box. 

Atîta încredere şi obrăznicie nu mai pomenise ursul ucigaş. 

Era o cutezanţă care se cuvenea numaidecît pedepsită. 

Se încordă în labe şi se năpusti cu ghiuleaua capului în pîntecul lui 
Fram. Aşa cel puţin îşi făcuse socoteala. O lovitură fară greş, care dă 
întotdeauna vrăjmaşul peste cap. Dar ghiuleaua nu se opri în nimic. Nu 
întîlni nici un trup de vrăjmaş. Lovi în aer. Fram se răsucise sfîrlează. 

Acum aştepta. 

Celălalt căzuse în bot. 

Se ridică uşurat. Se scutură. Mugind de mînie, se înălță în două labe şi 
se întoarse să-şi prindă duşmanul de mijloc, să-i ferfenițească beregata cu 
dinții, să termine în cîteva clipe cu el. 

Fram îl lăsa să se apropie. Se prefăcu a se da îndărăt, cuprins de frică. 

Apoi, pe nevestite, îl lovi cu laba de jos în sus sub bărbie, cum învățase 
la circ. Cranţ! Ucigaşul îşi muşcă limba. Nu mai văzu înaintea ochilor de 
furie şi de durere. 

Urlînd întinse labele să cuprindă grumazul lui Fram. O piedică şi un 
genunchi în burtă îl culcară cu botul în pămînt. Fram îi sări în spate, îl 
apucă cu amîndouă labele de ceafă şi începu să-l izbească regulat, fără 
grabă, cu nările în gheaţă. O dată, de două ori, douăzeci de ori. 

Celălalt urs se zvîrcolea, urla, cerca să se ridice de jos, să se scuture de 
greutatea din spate. Dar loviturile îi umpleau ochii de lacrimi, îl ameţeau, îi 
sleiau toată puterea. 

De după peretele de stîncă, puiul cel mic, Zgăibărici, privea cu 
înfricoşare lupta aceasta ciudată, cum nu intra în orînduielile de la Pol. 
Nu-şi putea stăpîni neastîmpărul. Se repezi şi el, începînd să muşte de 
labele ursului ucigaş, să tragă din blană şi să mormăie. Ar fi vrut să-l vadă 

mai repede nemişcat, întins leş pe gheaţă, aşa cum răpusă a rămas mama 
lui, cu ochii sleiți şi cu izvorul laptelui secat. 

Fram însă părea că n-are gînduri aşa de ucigaşe. Voia numai să-şi 
scoată adversarul din luptă. Numai să-i moaie puţin colții... şi se vede că-i 
muiase atît de bine, încît pe cîţiva i-a şi cam sfărîmat. 

Apoi, socotindu-şi datoria împlinită, Fram se ridică de pe grumazul 
ursului ucigaş. 

Celălalt încercă de îndată să se mai năpustească iarăşi şi iarăşi să 
muşte. Fram îl învîrti de ceafa, trimițîndu-l cu botul în peretele de stîncă. 

Ursul aşteptă să se dezmeticească. Mormăi şi se repezi din nou. 

Fram repetă mişcarea. Şi tot aşa de trei ori, izbindu-l în acelaşi loc, pînă 
cînd celălalt nu mai pofti nimic. 

Rămase ghemuit, frecîndu-şi botul însîngerat cu labele, urlînd şi 
nepricepînd ce s-a întîmplat cu el. 

Fram chemă puiul şi porniră alături la drum. 

În urma lor, urletele şi gemetele ursului cu dantura ştirbă pe-alocuri 
mai răsunară multă vreme în noaptea deşartă. 

Dar Fram n-avea urechi să le audă. 

Făcuse dreptate după judecata lui. 

Ochii puiului, care lipăia mărunt lîngă Fram, păreau că-l întreabă cu o 
mirare nedumerită: 

— De ce nu l-ai ucis, cum a omorît el pe mama? Ce fel de luptă este 
aceasta? Ce fel de urs eşti tu? N-am mai văzut niciodată asemenea luptă şi 
asemenea urs!... 

Pe urmă ridică nările, adulmecă vîntul şi începu să mormăie de bucurie. 

— EFi, ce este? îl întrebă Fram în limba lui, împingîndu-l prietenos cu 
botul. Ce-ţi miroase ţie acolo? 

— Ceva bun... Carne... Osînză! răspunse mormăitul lui Zgăibărici. 

În aceste pustiuri puiul de urs era mai pregătit pentru viața cea liberă şi 
primejdioasă decît Fram. Mai repede adulmecă din vînt o adiere de pradă. 
Mai repede presimte primejdia. 

Mirosul lui Fram e mai slab şi adesea îl înşală. L-a pierdut. L-a lăsat 
acolo, în menajeria cu o sută de mirosuri de alte o sută de animale. Din 
această pricină şi din altele nenumărate foamea l-a chinuit pînă acum, ca pe 
cel din urmă pomanagiu la ospeţele Polului. 

Fram mergea gînditor, legănîndu-şi capul. Puiul îl trăgea cu dinții de 
blană, îndemnîndu-l să grăbească pasul: 


— Hai, bădie!... Vezi că ne iau alţii înainte! Eu tot nu pricep ce fel de 
urs eşti tu!... 

Cînd simţi mirosul aproape, o luă înainte la fugă, căzînd de-a buşilea şi 
ridicîndu-se. 

Într-adevăr, nu-l înşelase nasul lui subțire... 

Aproape de țărm, pe-un povîrniş cu o gură de peşteră, se afla coşcogea 
morsă înghețată; vînat tîrît la adăpost. Şi în gura peşterii, alta. Amîndouă 
abia începute. Încolţite în cap şi la gît. Provizia de iarnă şi de noapte a unui 
urs prevăzător şi econom. 

— Mi se pare că am dat peste prăvălia Ştirbului! mormăi, vesel, Fram. 
Aceasta-mi pare o treabă destul de bună! Pînă la ziuă, adică pînă la 
primăvară, ne putem ospăta din belşug. 

Puiul nu mai aşteptase invitația. Năvălise cu colții lui mici, încă de 
lapte. Se trudea să rupă din pielea groasă, îngheţată şi lucie. Trăgea. Dinţii 
lunecau ca în sticlă. Cădea de-a rostogolul peste cap. Se ridica mormăind şi 
apuca iar. Se căţăra deasupra leşurilor, fiindcă nu degeaba îl chema pe el 
Zgăibărici! 

Mormăia, fosăia pe nări, scotea nişte răcnete ciudate de lăcomie şi de 
ciudă. După cît tărăboi facea, s-ar fi spus că are de gînd să înfulece din 
două înghițituri amîndouă maldărele de carne şi de slănină. Dar dinţii nu 
prindeau în nimic şi Zgăibărici venea mereu peste cap. 

— Asta-i mare istorie! mormăi el, aşezîndu-se poponeţ şi privind către 
Fram. Învaţă-mă tu ce să fac! Mie îmi pare o chestie îngrozitoare. 

Era atît de necăjit şi mutra lui mucalită era aşa de simpatică, încît Fram 
se hotărî să-i dea o lecție învățată de la oameni, care să-i slujească pe 
viitor. 

Mai întîi sfişie două bucăţi din pîntecul unei morse. Două bucăţi 
îngheţate, să sfarmi pietre cu ele. Pe urmă se culcă deasupra, să le 
încălzească în blana pâîntecului. Puiul nu mai pricepea nimic. Încercă să-i 
bage botul dedesubt. Vedea întîia oară un urs alb clocind. 

Dar după un timp, cînd Fram scoase bucăţile calde şi moi, Zgăibărici 
recunoscu, fără înconjur, că prietenul lui mai mare nu era numai bun la 
inimă şi meşter la luptă. Recunoscu şi că mai ştia şi o sumă de drăcării, 
care de care mai iscusite, cum nu s-au mai pomenit în lumea urşilor de la 
Pol. 

Se ospătară în lege. Se şterseră la bot. Zgăibărici, ridicat în două labe, 
întrebă din ochi: 

— Ei, bădie? Acum, încotro o mai pornim? 

Învățăturile lui Fram nu erau însă isprăvite. Mai avea ceva de adăugat. 

Intră pe gura peşterii. O cercetă pînă la fund. Îi păru un adăpost potrivit 
pentru dînşii şi pentru hrană. Trase din greu cele două leşuri. Le aşeză la 
fundul peşterii. Pe urmă tăbîrci un bolovan uriaş de gheaţă să astupe 
intrarea. Aşa, aveau acum şi uşă. 

Cînd termină îşi scutură labele. 

Mormăi: 

— Cred că a venit vremea culcării... Uite, apune şi luna! 

— Ba mie nu mi-e somn de fel! vesti în limba lui Zgăibărici. 

— Ţi-o fi, nu ţi-o fi, cît ai să stai cu mine, să ştii că vorba mea e lege! 
Ţi-o spun odată pentru totdeauna!... 

Acestea fiind spuse în mormăitul lui, Fram înşfacă puiul de ceafă şi 
intră cu el, de-a-ndăratelea, în peşteră, la culcare. Trase sloiul în chip de 
uşă. 

După cinci minute, puiul dormea sforăind, cu botul ascuns în burta lui 
Fram. 

Aşa s-a legat prietenia lor care a durat cît noaptea polară. 

Provizii aveau berechet. În timpul furtunilor şi viscolelor astupau gura 
peşterii. Cînd apărea din nou luna pe cerul senin, plecau în cercetare. 

De două ori întîlniră ursul ucigaş. Rătăcea împleticindu-se, slab şi 
jigărit, îndată ce-i zări, se furişă după stînci şi se făcu nevăzut. 

Nu mai avea nevoie de a doua lecţie. Poate mai dăduse peste alți urşi, 
poate mai încercase vreo luptă şi înțelesese că puterile lui s-au dus o dată 
cu dinții. 


Pe urmă cerul începu să se înălbăstrească. Stelele se topiră una cîte una. 
La marginea răsăritului se ivi geana de foc. 

Se apropiau dimineaţa şi primăvara polară. 

Zgăibărici crescuse, prinsese putere; dolofan şi căptuşit în blana lui de 
iarnă zburda de bine. Nu-şi mai găsea astîmpăr. Dar nu ieşea din porunca 
prietenului mai mare, chibzuit şi bun. 

Îndată ce mormăitul îl chema îndărăt, venea să se strîngă la picioare, 
dînd din coada scurtă şi caraghioasă. 

Era isteţ nevoie mare. Se anunța vînător de mîna întîi. De cîteva ori, 
prinzînd de veste că vulpile albe dau tîrcoale peşterii, ademenite de mirosul 
dinăuntru, se repezise curajos şi mîncase flocăială. Însă vulpile i-au simţit 
şi ele colții. Îşi luaseră tălpăşiţa şi nu s-au mai întors. 


O dată cu dimineaţa se dezlănțuiră furtuna şi viscolul dinaintea primă- 
verii. Urgia a durat poate o săptămînă. 

Cînd viscolul s-a potolit şi s-a limpezit zarea, soarele se înălţase deasu- 
pra orizontului de-un stat de urs. 

Sufla un vînt molatic şi călduţ. Gheţurile se desfăceau, lăsînd la țărm 
fîşu de apă adîncă şi verde. 

Sosiră cele dintii rîndunele polare, apoi cei dintîi pescăruşi argintii şi 
verzi. Sosiră şi acele păsări rare între toate, care se numesc pescăruşii lui 
Ross, au spatele albastru, pîntecele trandafiriu şi un guler negru catifelat în 
jurul gâtului. 

În vremea aceasta, întorcîndu-se de la țărmul mării, au întîlnit şi a treia 
oară ursul ucigaş. 

Era acum numai o umbră. Se tîra, cădea de-a buşilea, se ridica şi făcea 
cîțiva paşi, se împleticea din nou. 

Cînd îl văzu, nu mai dădu nici un semn de spaimă. Nici nu încercă să 
fugă. 

Poate îi erau toate totuna. 

Poate se tîra acolo unde a fost odată culcuşul lui, în peşteră, să aştepte 
somnul cel mare şi veşnic. 

Puiul se repezi cu mormăituri înfricoşate. Începu să muşte, să smulgă 
din blană: el mai avea încă o datorie veche de plătit. Celălalt nu se apăra. 
Se clătina şi căuta cu ochii locul unde să cadă. 

Atunci săvirşi Fram o faptă pe care puiul n-a putut s-o înţeleagă 
niciodată. Dintr-o mişcare l-a smuls de lîngă umbra ursului ucigaş cu un 
mormăit supărat. Din a doua mişcare l-a ridicat de ceafă şi l-a aşezat pe-o 
piatră sus, acolo unde era locul lui Zgăibărici. Cu a treia mişcare i-a făcut 
semn din labă să se astîimpere, dacă vrea să nu aibă de-a face cu dînsul. 

Pe urmă s-a îndreptat spre Ştirb. 

Ucigaşul s-a întins cu botul pe labe. A închis ochii. Învăţase pe soco- 
teala lui ce fel de luptă cunoaşte ursul acesta ciudat. A închis ochii şi aştep- 
ta să-l apuce de gît şi să-l izbească iarăşi în gheaţă cu botul. 

Dar laba lui Fram nu-l apucă de ceafa. Nu-l zgîlții să-i facă din bot 
ciocan pentru sfărîmat pietrele. ÎI împinse cu milă. Știrbul gemu, cerîndu-şi 
iertare. 

Fram mormăi, parcă spunînd: 

— Ridică-te! Nu vezi că nu-ţi vreau nici un rău? Ridică-te şi hai după 
mine!... 

Celălalt urs tremura, cu ochii închişi, scîncind. 

Fram îl rostogoli, îl apucă în cîrcă aşa cum îl căra el pe August cel 
prost de jur împrejurul arenei, spre veselia galeriei. Îl prinse în cîrcă şi 
merse cu el pînă la peştera rămășițelor de morsă. Acolo îl culcă cu botul în 
sloiurile de carne. Ştirbul deschise ochii, gemînd. Lărgea nările sfîrtecate. 
Se lingea pe botul strivit. Încercă să muşte din hălcile de gheaţă. Gingiile 
moi lunecau. Şi nu se putea înălța pe picioare, să smulgă o bucată, scutu- 
rînd din cap cum facea altădată, cînd era zdravăn şi cu dantura întreagă. 
Fram îl dădu la o parte. Ştirbul se ghemui fricos, gemînd. Nu intra în 
priceperea lui ceea ce-i vedeau ochii. 

Ursul de circ rupsese o bucată din leşul morsei. O încălzi un timp sub 
burtă. Cînd o socoti destul de moale, i-o aşternu sub nas. Flămîndul prinse 
să molfaiască. Mesteca încet, aşa cum mestecă moşnegii fară dinți. Nu mai 
ştia acum ce-l aşteaptă. Deocamdată, minunea era aceasta. Căpăta de mîn- 
care! O căpăta, bucată caldă şi moale, chiar din labele celui de la care 
aştepta moartea. Cînd sfîrşi de înghițit, înălță ochii cu frică. 

— Ce mai pofteşti acum? mormăi Fram, pierzîndu-şi răbdarea. Cred că 
nu-ți închipui că am să stau toată viaţa lîngă tine şi să te dădăcesc! Ai 
învăţat ce ai de făcut. Acum rămii sănătos! 

Fram se îndreptă spre ieşirea peşterii. 

Din urmă, Ştirbul privea încă buimac. Poate credea că totul a fost 
numai o viclenie. Poate se temea că ursul cel năzdrăvan are să se întoarcă, 
năpustindu-se asupra lui să-i reteze beregata cu colții. 

În gura peşterii, Fram găsi puiul de urs iţindu-se să vadă ce se petrece 
înăuntru. Dar nu dădu nici o însemnătate acestor iscodiri. Uitase că ia 
poruncit să rămînă cocoţat pe meterezul de stîncă, unde îl aşezase. 

În toane bune, îi făcu semn puiului să se pregătească de drum. Părăseau 
aceste locuri. Lasau peştera pe seama Ştirbului. Lumea era largă. Sosise 
primăvara. Se mai găsea loc pentru dînşii pe aiurea. Puiul merse o postată 
de drum alături. Trăgea însă mereu cu ochii îndărăt. Cu încetul, se lăsă să 
rămînă în urmă. Fram nu prinse de veste pînă târziu. 

Cînd se uită după el, puiul nicăieri! Se opri... ÎI chemă cu un mormăit 
aspru... Nici un răspuns! O luă înapoi, pe semnele urmelor mărunte. Pe 
măsură ce înţelegea încotro duc aceste urme, grăbi paşii. O nelinişte intrase 
în el. Urmele se pierdeau în gura peşterii. 

O clipă ascultă. Nu se auzea nimic. În loc să-l bucure, tăcerea aceasta îl 
nelinişti mai adînc. Dădu buzna înăuntru. 

Puiul se lingea liniştit pe bot. Ştirbul zăcea întins, cu ochii căscaţi, cu o 
muşcătură la gît. 


Puiul făcuse dreptate, după legea lor, a sălbăticiunilor de la Pol. 

Avea o datorie veche de plătit. O plătise. 

Acum se lingea pe bot. 

Întîia pornire a lui Fram a fost să-l scuture bine, să-i dea o lecţie pe care 
s-o pomenească toată viaţa, aşa cum primise el lecţii de la dresorul Circului 
Struțki cînd era un pui de urs sălbatic şi prostănac. 

Ridicase laba. 

Dar în ochii puiului se afla o atît de nevinovată mulţumire de isprava 
săvîrşită, încît Fram rămase cu laba ridicată în aer. 

O cobori moale, fară să-l lovească. 

Poate dreptatea cea adevărată fusese cea pe care o găsise puiul de capul 
său. Era o dreptate ca pentru aceste locuri. Pentru puiul cel alb viața abia 
începea. Avea să fie lungă şi avea să se petreacă aici, după orînduielile de 
aci. 

Fram îl împinse cu un picior în spate, mormăind morocănos: 

— Haide! Ţi-ai făcut pofta! Acum, ia-o înainte!... 

Cînd ieşiră, amîndoi au privit îndărăt, la stîrvul întins lîngă rămăşiţele 
de morsă. 

Fram, cu o privire parcă omenească în ochi. 

Puiul, cu ochii sclipind de mîndrie. 

Au mers mult, colindînd insula. În drumul lor au dat peste alți urşi, 
ospătînd din trupul focelor proaspăt vînate în ochiurile de apă. Fram golea 
locul cu vechiul lui mijloc, care-l scutea de orice bătălie, de muşcături, de 
trînte şi labe zdrobite pînă la os. Se ridica în două labe, saluta, făcea tumbe, 
se apropia într-o morişcă de salturi mortale. 

Ursul străin o rupea la goană. De departe, se oprea să privească îndărăt, 
uimit, la această dihanie. 

Uimit, privea şi puiul de urs. 

Aceasta întrecea tot ce învățase el de la prietenul lui mai mare şi cu atît 
de ciudate obiceiuri. 

Îi plăcea. Era ceva vesel, nemaivăzut şi menit să bage spaima în urşii 
cei mai puternici, fără nici o bătaie de cap. Era ca o vrajă. Ca un semnal 
tainic. O labă la frunte, o tumbă, o morişcă de salturi, paşi legănați de 
vals... şi masa, gata întinsă! 

Ospătau şi lăsau rămăşiţele de prisos în urmă. Ştiau că aiurea vor găsi 
altă masă, cu preţ tot atît de ieftin. Ostrovul era plin de urşi. 

Toţi păreau vînători vrednici şi iscusiți. Pe cei doi tovarăşi nu-i 
ameninţa grija foamei. 

Puiul, cum începea să miroasă cu nările ridicate un ospăț pe aproape, 
dădea semnalul. Apoi trăgea cu coada ochiului să prindă mai amănunțit 
unde sta ascunsă taina lui Fram de pune atît de repede pe goană urşii cei 
mai spătoşi şi colțoşi. Îi părea din cale-afară de nostimă năzdrăvănia. 

Din ce în ce mai înveselit privea la fuga ursului cu înghiţitura în gît şi 
la minunarea cu care se oprea buimac să se mai uite o dată în urmă la 
năzdrăvana şi spăimoasa arătare. 

Soarele se înălța încet spre mijlocul cerului. 

Din nou, pe oceanul desfundat de banchiză, treceau spre zare sloiurile 
plutitoare ca tainice nave fară pînze, fără vîsle şi fară vîslaşi. 

Fram se oprea uneori pe un capăt de stîncă. Cerceta îndelung 
depărtările. Se uita la puiul de alături. Se uita îndărăt la insula plină de urşi 
şi vînat. ÎL muncea îndelung tot mai des o pornire. Încă nelămurită, încă 
tulbure. 

Odată, la picioarele lor, jos, sub țărm, pe-o lespede lată, linsă de valuri, 
se sorea un pui de focă. Era mic, rotund, lucios. ÎL urcase foca, împingîn- 
du-l cu botul. Pe urmă foca se scufundase în adînc, să pescuiască şi să-l 
aducă hrană vie. 

Zgăibărici înălță ochii spre Fram. Peste cîteva clipe îi cobori. Dădu 
semne de neastîmpăr. 

Fram întâlni, de acolo, de sus, privirea mirată, rotundă şi nevinovată a 
puiului de focă. 

Dar întoarse ochii. 

Acum parcă ştia ce are să se întîmple. Parcă ştia ce trebuie să se 
întîmple, şi el nu mai putea opri. 

Zgăibărici, sprinten, se lăsă să lunece, pe fundul pantalonilor albi, pînă 
jos. De acolo zvicni, apucă cu colții puiul de focă, trosnindu-i oasele 
capului. 

La marginea apei, foca bătrînă se zvîrcolea cu monturile scurte să salte 
mai la mal, să-şi apere puiul. Cînd izbuti, Zgăibărici era sus, la jumătatea 
țărmului înalt tîrînd de-a-ndărătelea vînatul după el. 

Foca gemea, plîngea, se tînguia Jos. 

Puiul de urs începuse să spintece prada şi mormăia mulţumit de întîia 
lui izbîndă de vînător. 

Apoi, sătul şi lingîndu-se pe bot, dădu tîrcoale în jurul lui Fram. 

Fram îndreptă ochii în altă parte, să nu-l vadă. Ştia că din clipa aceea 
ceva îl îndepărta pentru totdeauna de prietenul lui mic şi crud; crud fară 
să-şi dea seama, fiindcă aşa cerea legea pustiurilor îngheţate. 


După puţină vreme, Fram avu alt prilej să cadă la gînduri. De astă dată 
o privelişte hotărîtoare. 

Dormise întins la soare. Se deşteptase după un vis, care, ca toate visuri- 
le lui de acum, îl purtase iarăşi prin lumea depărtată a oamenilor. 

Zgăibărici nu se vedea nicăieri. Cînd aţipise, se lungise şi el alături. 
Acum, nici urmă! 

Trosnindu-şi oasele, se ridică să-l caute. În dreapta nimic, în stînga 
nimic. Merse spre vîlceaua unde susura pe gheaţă o şuviță subțire de apă 
topită de sloiuri. 

Acolo se opri cu răsuflarea tăiată. 

Zgăibărici se ascunsese, să repete singur paiaţeriile lui Fram. Saluta cu 
laba la tîmplă. Mergea în paşi de vals. Se chinuia să izbutească măcar un 
singur salt mortal, îşi facea vînt. Cădea în bot. Încerca din nou, cădea pe 
spate. Se încăpăţîna şi luneca de-a dura. 

Cînd simţi privirea lui Fram, scoase un mormăit bucuros. 

Se aştepta poate la felicitări. 

Înaintă în două labe, salutînd şi răsucindu-se în vîrful labelor, în tururi 
de vals. Pe urmă se opri, cu palma în salut milităresc. Prietenul lui mai 
mare nu putea să fie decît prea încîntat de asemenea elev isteţ şi sîrguin- 
cios. 

Dar prietenul mai mare al lui Zgăibărici îl înşfăcă de ceafă, îl ținu 
spînzurat în văzduh şi începu să-i care cu nemiluita tălpi de picioare în 
spate. Nu unul, nu două. O duzină de duzini. 

Puiul se zvîrcolea, mîrñia, schelălăia. Fram îi trăgea înainte, pînă ce 
osteni. Apoi îl apucă de ceafă cu laba cealaltă, îl întoarse cu faţa şi îl mai 
alintă cu altă duzină de duzini de palme. 

Cînd îi dădu drumul jos, Zgăibărici căzu plăcintă. 

Nu mai avea glas nici să se vaiete. 

În mormăitul lui mînios, Fram îl întreba: 

— Acum cred că ai înţeles: te las să faci orice. Fă-ţi viaţa ta, aşa cum 
sînt legile vieţii de aici. Dar nu te preface într-o paiață ca mine! Numai 
aceasta nu vreau. Unul ajunge! Un bufon la Pol ajunge... 

Puiul se tîra la picioarele prietenului mai mare, gudurîndu-se şi cerînd 
iertare, pentru o vină pe care nu o înţelegea. 

Se ținu apoi pe urmele lui Fram, fricos şi de departe. Cînd se oprea 
Fram se oprea şi el. Cînd pornea, pornea şi el. 

Ar fi vrut să-l împace şi nu ştia cum. Ar fi vrut să-şi ceară iertare şi nu 
ştia pentru ce. 

Poteca, poteca lor pe care au bătătorit-o de atîtea ori în zăpadă, 
împreună, ducea la țărm. 

Fram păşea îngîndurat, cu capul în jos. 

Hotărtrea din el se limpezise. Poate îl durea această hotărtre. Se despăr- 
tea de singura făptură din neamul lui de care se putuse apropia în asemenea 
pustiuri. Dar pentru soarta puiului era mai bine aşa. ÎL lăsa în puterile lui. 
Era isteţ, curajos, se anunţa iscusit vînător. Era pregătit pentru această 
viață. 

Alături de dînsul ar ajunge şi el un bufon. Un urs de nimic. Un August 
cel prost al ghețurilor polare. 

Grăbi paşii. 

De sus, de pe muchia țărmului, se deschidea oceanul verde şi larg, cu 
sloiurile plutitoare depărtîndu-se dintr-o zare, dintr-un necunoscut spre alt 
necunoscut, ca tainice nave fără pînze, fără vîsle şi fară vîslaşi. 

Un sloi se oprise jos, ancorat de-un colț de stîncă. Se legăna gata să 
plece. ÎL aştepta. 

Fram nu privi îndărăt. 

Îşi dădu drumul să lunece. Sări pe puntea plutitoare. O desprinse de 
ancora stîncii, o împinse cu piciorul. 

Sloiul se legănă, se răsuci pe jumătate învîrtit de curent. Pe urmă, prins 
în larg, luă calea tuturor navelor în drumul lor tainic, fără pînze, fară vîsle 
şi fără vislaşi. Un sloi plutitor cu un urs alb, singur, zgribulit, cu spatele 
întors spre țărm. 

Sus, puiul alerga dintr-un capăt în altul, chema, scîncea, întindea gîtul. 
ÎI striga pe Fram să se întoarcă îndărăt, să-l ia şi pe dînsul. 

Dar Fram, sloi alb şi neclintit pe sloiul alb plutitor, nu mai privea în 
urmă. 

Puiul se opri şi el. Se prefăcu şi el într-un mic sloi neclintit, pe muchia 
țărmului. Nu mai gemu. Nu mai scînci. 

Privi pînă cînd sloiul plutitor, cu umbra cea albă, se făcu mai mic, tot 
mai MIC, tot mai mic, pînă cînd se topi pe linia verde a zării. 


XV. NANUC 


Oceanul era verde-cenuşiu, rece, spăimos, fără nimic din albastrul 
molatic şi dulce al mărilor calde. 

Chiar în lumina strălucitoare a soarelui din ziua cea lungă, polară, care 
ține o jumătate de an, chiar în acea orbitoare lumină, frumuseţea lui rămîne 
sălbatică şi plină de nelinişte. Aşa ne povestesc toţi călătorii. Toţi. 

De cîte ori s-a rătăcit vreunul în aceste singurătăți, poate zece ceasuri, 
poate douăzeci, poate o săptămînă, a simţit la început minunarea pentru 
asemenea măreaţă şi neobişnuită privelişte. 

Era ceva nou. Rar. O frumuseţe străbătută de un fior. Soarele neclintit 
pe cer. Razele tremurînd jucăuşe pe valuri mărunte ca razele de argint. De 
jur împrejur, zarea rotundă şi netedă, fară nici o dungă de țărm. 

Nici o corabie alta. Nici o luntre alta. Nici o suflare omenească alta. 
Numai nemărginirea apelor verzi, pe care lunecă singuraticele sloiuri pluti- 
toare, mînate de curent spre miazăzi, ca tainice nave, fără pînze, fără visle, 
fară vislaşi. 

Şi arareori pe cer, doar singuratice stoluri de păsări, venind nimeni nu 
ştie de unde, ducîndu-se nimeni nu ştie unde, trecînd cu foşnet de aripi de 
la o zare spre cealaltă zare. 

Este o frumuseţe şi aceasta. Plină de taină, de nelinişte. 

Dar după o săptămînă această frumuseţe începe să apese sufletul. Se 
preface în chin. Totul pare înfricoşat şi fară scăpare, ca în visurile cele rele 
care-ţi înăbuşă răsuflarea. 

Mereu acelaşi soare neclintit în mijlocul cerului. Mereu aceeaşi sclipire 
măruntă a luminii în solzii valurilor. Mereu zarea deşartă. Mereu numai 
sloiurile plutind din necunoscut spre alt necunoscut. 

Ochii osteniți şi sătui de neschimbata privelişte cer altceva nou. 

O corabie să apară. Un țărm. Să auzi glasuri omeneşti? Ce minune! Să 
ancorezi la un mal cu nisipul moale şi cald, cu grădini şi cu viers de privi- 
ghetori? Ce vis cu neputinţă! 

Aici e pustietatea aspră a oceanului polar. 

Aici domnesc singurătatea şi gerul. Chiar lumina orbitoare te-apasă. Ai 
vrea-o altfel. Lumină de răsărit, de apus, de toamnă, de primăvară. Nu veş- 
nică amiază de-o lună, cu soarele țintuit în bolta albastră; soarele rece, 
sclipitor, cu dinți. 

Dacă o schimbare se întîmplă cîteodată, ea se numeşte furtună, viscol 
sau ceaţă. 

Atunci, tot cerul se învăluie în perdea de ninsoare. lar din ceață 
sloiurile plutitoare apar şi dispar, ca multe şi nelămurite umbre din altă 
lume: din lumea lor, a umbrelor. 

O asemenea ceață a acoperit soarele, în vremea cînd Fram se depărta pe 
corabia lui de gheaţă. S-a lăsat deodată, împresurînd sloiul, astupînd cerul, 
ascunzînd marea. O perdea vătuită, albă, nepătrunsă, înăbuşind chiar 
clipotul apei. Fram s-a încolăcit pe patul de gheaţă şi a închis ochii. 

Îi era totuna. 

Pe cer senin sau pe ceaţă, sloiul lui plutitor avea să-l ducă mereu şi 
mereu tot spre pustiuri. Ar fi vrut să doarmă mult, mult, să se deştepte cu 
sloiul oprit sub un țărm verde, cu pajiști şi flori, cu oameni şi muzici, cu 
grădini şi poteci unde se joacă, pe nisipul bălai, copii în straie albe, şi 
albastre, şi roşii, fugărind după cercuri. 

Dar aceasta era cu neputinţă. Îi apăreau toate numai prin vis. 

Şi prin vis din nou se afla în mijlocul arenei, la Circul Struţki, întîmpi- 
nat cu aplauze şi urale. Din nou îşi regăsea prietenul lui, pe August cel 
prost, cu nasul de gogoşar şi cu părul cărămiziu, cu care se întrecea în 
salturi mortale şi tumbe. Din nou simţea dezmierdarea blîndă a unei mîini 
prietenoase în blana albă. Auzea cuvinte. Le înțelegea rostul. Vedea degete 
delicate de copil, întinzîndu-i cu bunătate şi cu sfială un coşuleț de bom- 
boane sticloase. Se vedea chemînd, cu semne, alt copil, să împartă darul. 
Acolo era iubit şi înţeles. Aici unde mai putea oare să-l ducă sloiul tîrît de 
curent? 

Îşi lăsase un prieten în urmă, un prieten mic, caraghios, isteţ, 
credincios. 

Se rupsese de dînsul ca să nu-i tulbure orînduiala unei vieți pentru care 
a fost născut: simplă, sălbatică şi aspră, după legile Polului. 

Acum era din nou singur. 

Dacă sloiul s-ar fi oprit chiar peste o clipă sau tocmai peste o săptămînă 
la țărmul unui ostrov, ştia că viaţa lui are să fie oriunde la fel în asemenea 
pustiuri. Un August cel prost al urşilor albi. O paiaţă, care îmbătrîneşte 
singură. Un bufon nefericit care nu mai are drept la nici un prieten, fiindcă 


lîngă dînsul prietenii se simt ispitiți să-i înveţe paiaţeriile; iar atunci nu mai 
sînt nici urşi albi dresați de la circ, nici urşi albi sălbatici de la Pol, ci 
numai un amestec fără nici o noimă. 

Fram pirotea pe sloiul plutitor, împresurat de ceaţă, într-un amestec de 
somn şi de visuri ceţoase. 

Cîteodată, o umbră uriaşă se desprindea din negură şi rămînea în urmă. 
Poate un țărm. Poate alt sloi mai mare şi mai greoi. Cu pleoapele numai pe 
jumătate deschise, Fram nu simţea nevoia să se înalțe şi să meargă la 
marginea corăbiei lui de gheaţă, să vadă ce nălucă a lăsat îndărăt. 

Pirotea. Visa la lumea de departe, cu oameni, oraşe şi străzi luminoase. 

Cînd ceața s-a risipit şi s-a dezvelit iarăşi soarele, a cercetat fără nici o 
bucurie linia zării. Nu se arăta nimic. Nici o dungă fumurie de insulă. Nici 
un colț de stîncă, ieşit din apa verde. Ei şi? Chiar dacă s-ar ivi, ce l-ar fi 
aşteptat oare bun acolo? 

Sloiurile se împuţinaseră. Se rătăcise de ele în largul oceanului. Unele 
rămăseseră în urmă. Altele lunecaseră înainte grăbite. 

Era aşa încă mai singur. Oceanul şi mai pustiu. 

Fram se întoarse pe cealaltă coastă şi se aşternu pe alt somn. 

Îl deşteptă tîrziu, tîrziu de tot, o zguduitură. 

ÎI deşteptă dintr-un vis cald, plăcut, de departe, care ar fi voit să nu se 
sfîrşească niciodată. 

Mai întîi căscă leneş. Se întinse. Gemu dezmorțindu-se. Şi numai după 
aceea deschise ochii să vadă ce se întîmplă. Îi făcu mari, cu uimire, ŞI sări 
pe labe. 

Sloiul intrase într-un fiord adînc, strîmt, înalt, cum încă nu mai întîlnise 
în toate pustietăţile pe unde a cutreierat. 

Un perete drept, sticlos, de gheaţă, la dreapta; alt perete de gheaţă, 
sticlos şi drept, la stînga. La mijloc, fîşia de apă îngustă, oglindind fără 
tremur zidurile de cleştar ca nişte alți pereți scufundaţi în adînc. 

Prin gheaţa străvezie, lumina străbătea dulce, albastră-verzuie, moale şi 
supranaturală. O lumină care nu s-ar fi putut spune de unde vine. De sus, 
din albastrul cerului? Din soare? De jos, din oglinda apei? Din sclipetul 
ghețarilor ? Poate din toate împreună... Toate luminile topite în una 
singură, delicată şi odihnitoare, ca luminile de toamnă de aiurea, în care 
pluteşte parcă o tristeţe fară pricină, o duioşie, parcă un sfîrşit. 

Adus de pluta lui de gheaţă, Fram ajunsese la una din cele mai 
minunate privelişti ale lumii. 

Una din minunile spre care aleargă oamenii de departe, cu aparate 
fotografice şi cu pînze de pictori; despre care se pomeneşte în cărți, în 
basme, în cîntece şi în poeziile oamenilor. 

Dar frumuseţea aceasta, ca tot ce văzuse el în pustiurile polare din 
ultima vreme, nu-i deşteptă nici o tresărire. Murise în el nerăbdarea de 
altădată, cu care lărgise nările lacom spre cea dintii insulă, pe puntea 
vaporului, cînd a sosit. Nu-i mai ținea nici de foame, nici de frig. 

Încă o insulă pustie şi alt nimic!... 

Cerul se vedea sus de tot, între zidurile de cleştar. Şi cerul se mai vedea 
încă o dată, răsturnat în oglinda neclintită a canalului. 

Foarte frumos, dar fără nici un folos! 

Fiindcă sloiul plutitor l-a mînat însă aici, Fram se hotărî să cerceteze şi 
aceste pustietăți de-o frumuseţe zadarnică. 

Căută cu ochii un loc, să se coboare de pe sloi şi să se caţere sus. 

Dincolo de orice putinţă. 

Pereţii de cleştar lunecau vertical în adînc. Nici o scobitură. Nici un 
colț. Două feţe de oglindă, din cer pînă în fundul verde al apei. 

Pluta de gheaţa se legăna lin, abia simţit. Fram o împinse cu laba. Îşi 
făcu socoteală să iasă din fiord, să se lase dus de curentul de afară, spre altă 
parte a insulei mai potrivită coborîşului. Pluta se legănă, se răsuci pe jumă- 
tate şi veni la loc, lipită de zidul străveziu. Fram se propti cu amîndouă 
labele de dinainte în perete, îi făcu vînt mai zdravăn. Sloiul, în loc să 
pornească spre ieşire, păru că s-a oprit nehotărît în mijlocul apei, se învîrti, 
se legănă; apoi lunecă domol spre capătul ascuns al fiordului, mai departe, 
mai adînc. 

Fram se lungi cu botul pe labe. 

Îi era totuna!... 

Lăsă sloiul să-şi urmeze singur calea. 

Fişia de apă se strîmtă încă mai mult. Lumina se prefira încă mai slabă, 
mai dulce. 

Pe urmă, deodată, zidurile de gheaţă se depărtară în lături, deschizîn- 
du-se ca o perdea de cortină. 

În faţa ochilor se lărgi o vale rotundă, luminoasă, apărată de jur împre- 
jur de înălțimile gheţurilor, înclinată în pantă lină, pînă la marginea apei, 
sfîrşind într-o adevărată plajă. 

Un adăpost apărat de viscol, de vînturi, de furtunile oceanului; împre- 
surat ca într-un zid de cetate, încălzit de soarele amiezii polare; o mică 


oază în mijlocul ghețarilor, cu fire de iarbă scoţind colţ din zăpadă, cu pete 
roşii şi galbene de maci polari în catifeaua verde a muşchiului. 

Iar la marginea apei, un copil cu o undiţă. 

Un copil îmbodolit în straie de piele şi de blăni, cu cizmele de piele 
pînă peste genunchi, cu un cuțit pe măsura lui înfipt la toc, în cingătoare, 
cu o bonetă de blană mai mare ca el, înfăşurîndu-i capul. Un copil negri- 
cios-arămiu la față, cu ochii oblici şi mici. 

Băiatul privea încordat luciul apei şi forma undiţei. Astfel nu prinse de 
veste cînd se apropiase sloiul plutitor. ÎL simţi numai după tremurul undelor 
şi ridică ochii. 

Cînd văzu un urs alb pe pluta de gheață, scoase un țipăt. Fram îşi 
cunoştea bine meseria. Cunoştea mintea şi sufletul unui copil. Ştia că 
spaima i-o poate alunga într-un singur fel. 

De aceea, de pe podişca lui de gheaţă, începu să salute milităreşte, să 
facă tumbe şi salturi mortale, să se răsucească în paşi de vals. 

Copilul se frecă la ochi. Clipi, îi deschise largi, se trase cîțiva paşi 
îndărăt, mai departe de țărm. Dar nu fugi. 

Fram îi dădu înainte cu paiaţeriile lui, pînă ce sloiul se lipi de mal; facu 
o voltă şi, dîndu-se peste cap, se opri lîngă puiul de eschimos. Copilului îi 
păru rău că n-a rupt-o la goană, că n-a strigat după ajutor, că n-a dat 
semnalul. 

Era acum prea tîrziu. 

Tălpile îi stăteau lipite de pămînt. Glasul îi pierise în gîtlej. 

Cu un suspin uşor, aştepta resemnat să-l turtească ursul cel alb cu o 
labă, să-l calce pe piept, după obiceiul lor, al urşilor albi. 

Îi tremura undiţa în mînă. 

O scăpă jos. 

Nu îndrăzni să se plece, după cum nu îndrăznise să fugă ori să strige. 

Fram îl privi cu înduioşare. 

De ce se teme de dînsul acest copil de eschimos ? Nu ştia că el e 
prietenul şi bucuria copiilor? În amintirea prietenilor săi mici, de departe, 
Fram întinse laba spre creştetul puiului de eschimos. 

Omuleţul închise ochii şi se clătină vargă. Îşi spunea că i-a sosit ceasul 
sfiîrşitului... 

Laba netezi uşor, uşor de tot, mai întîi boneta de blană, mai apoi 
obrazul. O dezmierdare. Da-da! O dezmierdare, cum nu i-a alintat nimeni, 
niciodată, obrazul aşa de dulce, în coliba lor ascunsă după stînca de gheaţă 
a țărmului. 

Cu încredere şi teamă, deschise ochii cu pleoapele înclinate. Nu-l 
minţise văzul. Nu visa. În faţa lui se afla un urs adevărat. Un urs în carne şi 
oase, ba încă şi-n blană. Un urs care-l dezmierda! 

Aceasta se întîmpla întocmai ca în poveştile lor de iarnă, de acolo din 
colibe, cînd începea noaptea cea lungă. Atunci cînd se adună toți în jurul 
opaițului cu untură de focă, iar bătrînii încep să istorisească basme cu urşi 
vrăjitți. 

Basmul e lung şi încurcat, se deapănă încet, se opreşte şi apoi abia 
merge mai departe, printre moțăielile bunicilor şi bunicelor. Dar seamănă 
cu toate basmele de pe lume. 

Aiurea, în țările calde, e vorba în poveşti despre livezi cu mere de aur, 
despre păduri de aramă, despre cai năzdrăvani şi păsări măiestre. Aici, în 
ghețurile polare, despre ce-ar putea să fie vorba, decît despre urşi albi? 

Şi chiar aşa se întîmplă. În basmele eschimoşilor se pomeneşte întot- 
deauna despre nişte urşi vrăjiți, care au fost, cică, odată oameni, cică ştiu să 
cuvînteze şi au undeva, spre miazănoapte, o împărăție a urşilor. 

Puiul de eschimos prinse suflare şi curaj. 

Se bucură. Aşadar era adevărat! Se află şi asemenea urşi. 

Ca şi cum i-ar fi ghicit gîndul, Fram se trase un pas îndărăt şi mai făcu 
trei salturi mortale, aşa cum ştie el că, fără greş, cîştigă pentru totdeauna 
încrederea şi iubirea copiilor. 

Apoi se opri. Ridică de jos undiţa cu laba şi i-o puse în mînă puiului de 
eschimos. 

Nu mai încăpea nici o îndoială. 

Era un urs fermecat. 

Puiul de eschimos rîse cu plăcere, lărgindu-şi gura pînă la urechi. 

Îndrăzni să atingă cu palma blana ursului. Era viu şi natural. Nu muşca, 
nu sfişia. Nu-l trîntea la pămînt cu labele. Nu urla. ÎI dezmierda şi făcea 
drăcării. Se dădea peste cap. Era un gimnast cum nu se află nici unul aşa de 
neîntrecut în tot neamul eschimoşilor. 

Această minune se cuvenea văzută şi de alții. De ceilalți eschimoşi ai 
lui, rămaşi dincolo de colibe, de cealaltă parte a văii, unde îşi îngroapă 
într-o peşteră de gheaţă vînatul. Dădu să fugă într-acolo şi să-i cheme. 
Fram îl întoarse cu laba de creştet îndărăt. 

El ştia altă poveste, mai adevărată şi mai puțin minunată, fără urşi 
Vrăjiți. 

Îşi cunoştea povestea lui veche, de atunci cînd un vînător eschimos a 
culcat o ursoaică albă cu glonțul. Cunoştea prea bine povestea puiului de 


urs de atunci tîrît cu picioarele legate, zvîrlit într-un colţ şi scăpat cu viaţă 
numai printr-o întîmplare. De aceea el nu simţea nici o nerăbdare să facă 
prea repede cunoştinţă cu neamurile omuleţului. Se temea că va fi o 
întîlnire care n-are să sfirşească în chip fericit. 

Răsuci omuleţul de creştet şi îi făcu semn cu laba să rămînă pe loc. 

Copilul se supuse. 

Pricepea că trebuie să dea ascultare unui urs fermecat. Se mira numai 
că nu vorbeşte. Basmul bătrînilor spunea lămurit că urşii fermecaţi 
vorbesc, cîntă şi joacă. Acesta numai juca. 

Ca să-l încerce, se simți dator să-şi spună numele: 

— Pe mine mă cheamă Nanuc! Dar pe tine?... 

Fram mormăi. Altădată învățase să-şi zgîrie numele pe nisip cu un băț. 
Scurt: FRAM. 

Dar să şi-l spună era greu. Fram n-avea darul cuvîntului. Era numai un 
urs dresat. Nu era un urs fermecat. 

Nanuc îşi pierdu iluziile. Ursul fermecat scăzu în prețuirea lui. Nu 
vorbea! 

Se aşteptase la ceva mai mult. Poate vorbea altă limbă, cum grăiesc 
pescarii şi vînătorii de foce cu faţa albă, care trec prin fiordul lor în fiecare 
an, aduc sticle cu băutură, puşti şi gloanţe, praf şi mărgele, ca să le schimbe 
cu piei de urs, de vulpe albă, de vulpe argintie, de focă. Nanuc îşi facu şi 
această socoteală. 

Pînă una-alta, ca să minuneze ursul fermecat, îl chemă să-i arate jucă- 
riile. Fram îl urmă în jurul cotului de apă, pînă la poarta strîmtă de ghețuri 
unde se îngusta fiordul. Acolo îşi avea ascunsă Nanuc toată comoara lui. 
Mai întîi, la umbră, unde n-ajungeau niciodată razele soarelui, o colibă de 
zăpadă şi de gheaţă, rotundă, cu ferestrele de sloi, cu uşă ca de cuptor, după 
chipul şi asemănarea colibelor mari de eschimoşi. 

Un fel de pui de colibă, făurită de un pui de om. 

Dinăuntru, băgînd mîna pînă în cot, Nanuc scoase o pereche de schiuri 
mici, din oase albe. Patine, tot din oase. Cîrlige de undiţă. Un ghem de 
sfoară, din păr împletit. 

Se opri o clipă ridicînd ochii să citească minunarea în ochii lui Fram. 

— Mai stai puţin! spuse. N-am isprăvit... Acum vine ceea ce nu te 
aşteptai tu... 

Şi din fund, dintr-o ascunzătoare mai apărată, scoase un cuţit cu vîrful 
rupt şi ruginit. Un arc cu săgețile lui de oase. O lance mică, după chipul şi 

asemănarea lăncilor de vînat focile. Cîteva cartuşe, goale, întrebuințate. O 
praştie. 

După ce le-a scos pe toate, le întinse una lîngă alta, se ridică în picioare 
ŞI, cu o mînă în şold, aştepta uimirea şi aprobarea ursului fermecat. 


Poate aştepta ca, la un semn, să le prefacă pe toate din jucării de copii 
în arme adevărate pentru ucis, pe măsura armelor cu care vînau părinții şi 
neamurile lui. Nu l-ar fi mirat de fel. Aşa spunea doar basmul despre urşii 
vrăjiți! Cînd îl întâlneşti, e destul să doreşti ceva, şi pe dată dorința ți s-a 
împlinit. Nu l-ar fi mirat, deci, să vadă crescînd coliba din pămînt; crescînd 
schiurile şi patinele jucării; crescînd lăncile, arcul, săgețile; cuțitul cel rupt 
prefacîndu-se în jungher; cuțitul de la brîu, altă cioarsă zvîrlită de cei de la 
el din colibă, prefăcîndu-se în pumnal cu două tăişuri, pentru înjunghiat 
urşii. 

Acestea toate nu l-ar fi mirat de fel. 

ÎL mira, dimpotrivă, că ursul acesta, cît e el de fermecat, priveşte aşa, 
fără nici un fel de mirare, la avuţia şi la isprăvile lui. 

Într-adevăr Fram le privea cu altfel de minunare şi, dacă ar fi avut glas, 
multe îi stăteau lui pe inimă să le spună. 

Cît de altfel erau jucăriile celorlalți copii, de departe! 

Mingi. Cercuri. Automobile de tablă. Țintare. Cuburi colorate. Cărţi cu 
poveşti şi cu poze. Urşi de pîslă, cu ochii de mărgele. Maimuţoi caraghioşi, 
de catifea, cu muzicuţă în burtă. Altfel de muzici. Paiaţe cu resort. Lanter- 
ne magice. Baloane de gumă. Cîte şi cîte!... 

Jucăriile lui Nanuc erau numai armele lui de mai tîrziu. Încă arme fără 
putere, fiindcă le întocmise după închipuirea lui, din rămăşiţe aruncate de 
alții. 

Dar imitau toate armele cele adevărate de vînat. Aşa cum avea să le 
mînuiască peste cîțiva ani, pe celelalte, cînd va fi să iasă la vînătoare de 
urşi albi, de vulpi şi de foce. Cuţite, topoare, lănci, arcuri, săgeți. 

Trăia şi el sub legea ținuturilor aspre de la Pol, unde vînatul şi pescuitul 
rămîn îndeletnicirea oamenilor de cînd au deschis ochii. 

Ca şi puiul de urs pe care Fram l-a lăsat acolo, undeva, în urmă, pe-un 
țărm înalt de ostrov, Nanuc era vînător înnăscut. 

Fram îl dezmierdă încă o dată pe creştet, cu o înduioşare numai de el 
înţeleasă. 


— Văd că nu spui nimic! rosti Nanuc cu dezamăgire. Dacă eşti cu 
adevărat urs vrăjit, prefă-le pe toate în scule grozave de vînătoare. Haide, 
fii bun! 

Ursul de circ ar fi voit să fie bun. Niciodată n-a rămas el nesimţitor la 
bucuria şi la plăcerea unui copil. Dar puiul acesta de eschimos îi cerea 
minuni cu neputinţă. Încercă să-l bucure şi să-i schimbe gîndurile, arătîn- 
du-i câteva figuri năzdrăvane de circ. Îi luă undiţa din mînă şi o purtă în 
echilibru pe vîrful botului. Trase cu cuțitul la ţintă, înfigîndu-l în creştetul 
colibei de gheaţă şi de zăpadă. 

Nanuc nu părea prea încîntat. 

De aşa urs vrăjit se lăsa păgubaş, dacă el se ţine de fleacuri şi de gium- 
buşlucuri, în loc să fie urs serios şi să prefacă jucăriile în arme adevărate. 
Nu era urs vrăjit. 

Era numai un urs căzut în mintea copiilor. Un urs care s-a prostit. Poate 
nu mai are putere de judecată, aşa cum în ceata lor de eschimoşi se află un 
bătrîn cu mintea rătăcită, care plînge şi rîde fără rost. Îl cheamă Babuc. 
Altădată — spun ceilalți bătrîni — era vînătorul cel mai iscusit. Nu-l 
întrecea nimeni. Ochitor fără greş, mînă care nu tremură niciodată. Pe 
urmă, într-o zi, a găsit o ladă cu sticle, zvîrlită de valuri, din cine ştie ce 
corabie înecată. În sticle se afla o băutură care ardea gîtlejul ca focul. A 
băut una, a băut două, mai multe. Pînă ce şi-a pierdut mințile. Iar de atunci 
nu mai e bun de nimic. Rămiîne să păzească singur colibele, copiii şi femei- 
le, cînd toată ceata porneşte la vînătoare. Se vaită, plînge, se strîimbă, cîntă, 
ride, se tăvăleşte pe jos, şi nimeni nu-l mai întreabă ce vrea. Toţi spun că 
mănîncă de pomană. 

Aşa era Babuc, pacostea şi ocara tribului lor de eschimoşi. Aşa îi părea 
acum Şi ursul acesta, care nu era nici urs fermecat, nici urs ca toți urşii. 

Nanuc se uita la Fram, îndrăzneţ, cu dispreţ, aşa cum nu-l cruța nimeni, 
în tribul lor, pe Babuc, bătrînul nebun. Nu-i mai trezea nici o teamă. Nu-i 
trezea nici o minunare şi nici o plăcere, de vreme ce nu era un urs vrăjit. 
Nici nu vorbea! Nici nu-i prefăcea jucăriile în arme adevărate, cu care să 
alerge în braţe la colibe şi să-i uimească pe toți, bătrîni şi copii!... 

Fram simți că în mintea puiului de om s-a petrecut o schimbare. 

Mormăi întrebător. Părea că aşteaptă un răspuns. 

— Ce se petrece în scăfirlia aceasta? Nu-mi place privirea ta!... 

Într-adevăr, Nanuc privea pieziş acum. 

În mintea lui începu să mijească un gînd ambițios, vrednic de-un pui de 
vînător. 

Pentru neamul lor, a vîna un urs alb e o ispravă despre care toți 
povestesc cu laude şi admiraţie, vreme de un an, de doi, de mai mulți, căci 
după numărul urşilor ucişi creşte faima vînătorilor pînă la bătrîneţe. Ce-ar 
fi să încerce? Ce-ar fi să se ascundă într-un colţ, să pregătească arcul şi 
săgețile, să tragă la ţintă în ochiul ursului acesta prost şi năuc? Nu prea ara- 
tă că ştie să se apere. Ar trage o săgeată în ochi, alta în ureche. Aşa a învă- 
tat el că sînt loviturile mai sigure. S-ar minuna toți. S-ar aduna în jurul lui. 
Nici nu le-ar veni să creadă... Nanuc, Nanuc singur a săvîrşit el oare 
isprava aceasta?... S-ar aduna apoi toți să jupoaie pielea şi i-ar lăsa-o lui. E 
dreptul său. Iar carnea ar împărți-o între dînşii. Ar îngropa-o în pivnițele de 
gheaţă, unde e ascunzătoarea de provizii pentru iarnă şi pentru noaptea cea 
lungă. Şi faima lui Nanuc ar creşte în tot tribul. Nu l-ar mai socoti copil. 
l-ar merge pomina din trib în trib. S-ar povesti mulți şi mulți ani despre 
isprava lui fără pereche. Un copil care a vînat un urs, cu un arc şi cu săgeți 
de copil! Ar rămîne cea mai minunată poveste pe care s-o istorisească 
bătrînii o sută de ani de-acum înainte în jurul opaițului, cînd începe noaptea 
cea fară sfîrşit cu urletul viscolului afară. 

Nanuc îşi pregăteşte arcul. Cercetă virful săgeților cu capăt de os. 

Fram îl privi fără să înţeleagă. 

Era atîta blîndeţe şi prietenie în ochii lui, încît puiul de eschimos îşi 
spuse că nici n-are nevoie să se mai ascundă. Destul să se tragă îndărăt 
cîțiva paşi, să ochească, să întindă struna arcului... 

Puiul de eschimos păşi de-a-ndărătelea. Pregăti arcul. 

Fram îl privea, începînd în sfârşit să înţeleagă. ÎL privea cu o sclipire 
şireată în ochi şi aştepta. 

Nanuc trase. Coarda zbîrnii, săgeata şuieră. Ţintise bine în ochiul ursu- 
lui. Dar săgeata era în laba lui Fram, prinsă din zbor, cum prindea el 
portocalele în arena Circului Struțki. 

Încrederea puiului de eschimos se clătină puţin. În cuget apucă să 
tremure un început de nelinişte. 

Dacă e cumva tot un urs fermecat? A ochit bine. De asta e sigur. EI, cel 
mai straşnic țintaş dintre toți copiii tribului. 

lar săgeata, în loc să se înfunde în ochi, e în laba ursului. Şi ursul îl 
priveşte cu un fel de mustrare. 

Nu mormăie. Nu se apropie să se repeadă asupra lui şi să-l strivească 
sub labă. 

Hm! Cine să mai priceapă? Dacă e tot un urs vrăjit cu adevărat, ce-l 
poate opri să-l prefacă acuşi într-un sloi de gheaţă? Aşa spun bătrînii, în 


basmele lor, că pedepsesc urşii cei fermecaţi pe oameni, de cîte ori au de 
plătit o supărare. Se uită, mai fac un pas, iar se uită. Pînă ce omul 
înţepeneşte şi se preface în sloi... 

Mina lui Nanuc tremura pe arc. 

Dar mai încercă o dată. Înălță arcul, ţinti şi trase în celălalt ochi. Fram 
prinse cealaltă săgeată în cealaltă labă. 

Era un urs fermecat! Hotărît! 

Nu se temea de săgeți. Se juca fără frică, în rîs, cu ele. 

Cum a putut el crede altfel? Şi cum s-a lăsat înşelat de închipuirile lui, 
că ar putea să-l doboare cu o jucărie de arc? Era un urs fermecat. Nu mai 
încăpea nici o îndoială. Nici una. 

Puiul de eschimos se uită îndărăt, măsurînd drumul unde să fugă. 
Tălpile însă nu se descleştau de pămînt. ÎI ţintuia în loc privirea ursului 
vrăjit. 

Şi Fram se apropia. 

Încet, legănîndu-se pe două labe, cu săgețile subsuoară. 

Glasul lui Nanuc pieri în gîtlej. Îi părea că strigă după ajutor şi se mira 
că nu-şi aude strigătul. 

Acum sfîrşitul îl cunoaşte. 

ÎI aşteaptă. 

La întâia privire a ursului vrăjit trupul are să i se prefacă în sloi pînă la 
genunchi. La a doua privire are să îngheţe pînă la brîu. La a treia va fi sloi 
deplin, din creştet pînă în tălpi. 

Iar acuşi, cînd toţi cei de acolo, care îngroapă vînatul pentru iarnă, vor 
veni să-l caute, au să găsească un Nanuc de gheaţă. Şi numai aşa au să ştie 
că a trecut pe aci un urs fermecat. 

Fram era la un pas de omuleţul cu arc. 

Nu se citea mînie în ochii lui. Nici nu era o privire vrăjită şi rea, să 
prefacă un copil în sloi de gheaţă. 

Se citea numai o întristată mirare. 

Voia să-i dea o lecţie. Dar o lecţie blajină. 

ÎI apucă pe Nanuc de ceafă. Puiul de eschimos nu zise nici pisss! O 
clipă se legănă spînzurat în labă. Poate aştepta să-l zvîrle în înaltul cerului, 
să-l lipească de soare cu fundul pantalonilor lui de piele. 

Fram îl scutură bine. Îi dădu cîteva picioare în spate. Câteva lovituri 
moi, fără mînie, ca o lecţie în care nici el singur nu avea prea mare 
încredere. 

Îl aşeză apoi jos. Nanuc nu cuteză să se mişte. Numai printre pleoapele 
subțiate se încumetă să privească pieziş, cu viclenia lui înnăscută de 
vînător. 

Fram culese de jos arcul, săgețile, cuțitul. Le rupse în bucăţi şi le 
aruncă împrăştiat în apă. 

Apoi sări pe pluta de gheaţă, o împinse cu piciorul de la mal, spre 
canalul fiordului. 

N-avea ce căuta aci. 

Pereţii de cleştar ai fiordului se înălțau de o parte şi de alta într-o 
frumuseţe fară seamăn. Lumina se prefira dulce şi lină. Totul era tainic, 
tăcut, neclintit. 

Numai pluta de gheaţă luneca uşor printre stîncile de gheață, deasupra 
stîncilor oglindite în adînc. 

Era o minune. Da, o minune! Dar dincolo de această frumuseţe, în 
urmă, în valea răsfăţată ca o oază de vis în mijlocul pustietăţilor polare, 
Fram lăsa, încă o dată, o lume străină de blîndeţea lui. Era numai un urs 
alb, însă un urs adesea mai omenos decît unii oameni. Aceasta nu i-o iertau 
NICI Urşii, nu o înțelegeau nici mulți oameni. 

Fram se culcă pe pluta străvezie cu botul pe labe. 

Pereţii de cleştar rămîneau îndărăt, îndărăt... 

Nanuc nu îndrăznea nici acum să fugă din loc, să strige şi să cheme. 

Mişcă doar mîinile, să simtă dacă nu s-au prefăcut în sloi. 

Se frecă la ochi să-şi dea seama dacă n-a fost vis. 

Cînd căpătă glas, Fram era departe, pe pluta lui, în larg, spre alte 
ostroave. 

Iar cînd Nanuc povesti nemaipomenita întîmplare, nu-l crezu nimeni şi 
îi merse în scurt timp faima celui mai mincinos copil din câți au fost vreo- 
dată în ţinuturile polare. 


XVI. SFÎRŞITUL 


Viscolul chiuia, rostogolind trîmbele de zăpadă măruntă, icnea în 
pereţii de gheaţă, în stînci, în sloiuri, gemea şi urla de-a lungul pustietăților 
albe. 

Nu se cunoştea cer de pămînt, gheţuri de ape. 

Şi această năprasnică dezlănțuire dura de ceasuri, şi de ceasuri, şi de 
ceasuri. 

Se mai afla oare undeva un cer limpede? 

Se mai afla undeva oare o casă caldă, cu o gură de sobă, unde copiii 
întind mîinile subțiri să se dogorească la pîlpîirea flăcărilor? 

Mai erau oare undeva oameni care se plîng de căldură, asudă şi îşi fac 
vînt cu batista? 

Spăimîntătoarea urgie a viscolului părea că a măturat tot. Că a îngropat 
tot. Stăpînea acum numai chiotul uraganului alb, vînturînd nămeţii dintr-un 
capăt la celălalt. Peste insule, peste banchiză, peste ochiuri de apă, vijelia 
trecea vîjiind. 

Doi oameni se tîrîseră de-a buşilea sub un perete de sloi. 

Credeau că au găsit adăpost. Dar adăpostul era amăgitor. Viscolul 
clădea troiene peste dînşii. Şi oamenii luptau să-şi libereze răsuflarea. 
Scoteau capul din zăpadă. Iar atunci îi izbea în ochi, în gură, în obraz, 
pulberea măruntă şi usturătoare, ca sticla pisată. 

Şi îngheţul îi cuprindea încetul cu încetul. 

— Egon, tu mai simţi mîinile? 

— Nu le mai simt de mult, Otto. Nici mîinile, nici picioarele... 

Ca să-şi audă glasul, erau nevoiți să strige. Și sforțarea strigătului 
însemna acum o înfricoşătoare suferință pentru puterile lor istovite. 

— Loveşte, Egon! Loveşte mereu din palme. Mişcă degetele. Numai 
aşa nu se opreşte sîngele!... Dacă s-ar opri, s-a sfîrşit cu noi... 

Celălalt gemu. 

Un timp au tăcut amîndoi. 

S-a auzit iarăşi numai chiotul bezmetic al viscolului; vîntul izbind în 
stînca de gheaţă, praful sticlos de zăpadă învolburîndu-se în şuier. 

— Egon... Asculţi, Egon? Mă gîndesc că mă aşteaptă acasă doi copii. 
N-am să-i mai văd niciodată. Niciodată... Maria împlineşte doi ani. Peste o 
săptămînă împlineşte doi ani... Are să uite cuvîntul tată. Asculţi, Egon? Are 
să uite cuvîntul tată... 

În învelişul lui de troian, Egon încercă să vorbească. Dar viscolul îi 
astupă gura. Închise ochii. 

De ce-ar mai vorbi? Ce poate să mai spună? 

Avea şi el o fetiţă care îl aştepta acasă. Poate acum se încălzeşte la gura 
sobei. Poate întreabă: „Oare ce face tata?...” Poate ia lecţie la pian... Fetiţa 
lui e mai mare. A împlinit şapte ani. Merge la şcoală. Fotografia ei se află 
între capacele ceasornicului din buzunar. Dar la ce mai folosesc aceste 
amintiri? Totu-i pierdut! Mai cuminte să aştepte moartea, fiindcă altă scă- 
pare nu mai este, nu mai poate veni de nicăieri, de la nimeni. 

De-o săptămînă, de cînd sloiul s-a deschis pe neaşteptate sub picioarele 
lor, tot ce-a urmat le pregătea parcă dinadins moartea aceasta. S-a deschis 
sloiul ca la un semn al puterilor rele. A înghițit săniile, cîinii, puştile şi 
cartuşele, sacii de blană pentru dormit, sacii de hrană... Toate s-au prăbuşit 
în adîncul verde al apei. Şi în aceeaşi clipă s-a şi închis capacul la loc; iar 
ei au rămas deodată singuri, cu straiele subțiri, fară arme, pe banchiza 
pustie. 

Mai întîi s-au privit cu spaimă. Au măsurat depărtările, cerul, soarele 
sus. 

Pe urmă le-a venit curajul la loc, fiindcă nu erau din cei care se lasă 
pradă morții fără luptă. 

— E cale de patruzeci şi opt de ore pînă la țărm, la coliba noastră! a 
spus Otto. Atît am făcut mergînd în voie. Dacă pornim chiar acum şi dacă 
nu ne oprim nici un ceas, încă n-avem de ce ne pierde nădejdea. O să 
rămînă o întîmplare ca oricare alta şi o să avem ce povesti. Gîndeşte-te cîte 
a îndurat Nansen şi prin cîte a trecut el, fără să piardă nădejdea o clipă! 
Cerul e senin. Patruzeci şi opt de ore fară mîncare, fară somn, cred că nu te 
sperie nici pe tine, Egon... Nu e aşa? Am trăit noi împrejurări mai grele. 

Erau doi prieteni buni şi vechi cei doi vînători de urşi albi. 

De ani de zile, nedespărțiți în vînătorile lor, veneau împreună în gheţu- 
rile polare. Nu locuiau în acelaşi oraş. Unul, într-o parte. Altul, în alta. Se 
întîlneau în port, numai la ceasul plecării. Şi cinci luni, şase luni, trăiau o 
viață necunoscută de oamenii de departe din ţările şi oraşele lor. Treceau 


prin peripeții crunte, prin primejdii, prin bucurii şi izbînzi, care-i legau ca 
doi frați. 

O corabie de pescari îi aducea pe ţărmul insulei cu vînat. Îşi duraseră 
acolo o colibă. O regăseau în fiecare an neatinsă. Îi aştepta. Aveau culcu- 
şuri calde de blană. Provizii, lămpi şi cărţi. În fund, o magazie pentru blă- 
nuri. Alături, o cuşcă pentru puii de urşi albi. 

Corabia îi lăsa la începutul zilei polare. Se depărta spre alte ţinuturi. La 
întoarcere, se oprea să-i îmbarce cu blănile de urşi albi, de vulpi albe şi 
argintii, cu puii de urs, pe care îi predau la grădini zoologice, la menajerii 
ŞI circuri. Arareori soseau cu vaporul. Acesta numai atunci dacă se întîmpla 
să plece un vapor cu excursionişti, aşa cum a fost nu de mult, cînd au adus 
cu dînşii şi au lăsat într-o insulă goală pe Fram, ursul Circului Struțki. 

Dar, întotdeauna, la plecarea lor îndărăt, îi aştepta o corabie de pescari, 
care ştia să-i caute la fiecare sfîrşit de toamnă polară, cînd încep a amenința 
viscolele şi oceanul se acoperă de banchiză. 

În anul acesta vînatul se arătase mai îmbelşugat decît oricînd. Magazia 
era ticsită de blănuri. În cuşcă se aflau trei pui de urşi albi. 

Mai aveau de aşteptat încă două săptămîni pînă la întoarcerea corăbiei. 
Timpul trecea uşor. Făceau planuri pentru cele şase luni pe care aveau să le 
petreacă acasă, în ţările lor calde, alături de copii, povestind peripeții de 
necrezut. În anul acesta îşi aduseseră un aparat de radio. Ascultau uneori 
glasurile lumii lor de departe. Muzici şi orchestre, coruri şi ştiri despre 
serbări şi schimbări de guverne. Cîinii erau graşi, sătui şi voioşi. Cîini 
siberieni, deprinşi cu gerul, deprinşi să ducă sania în zbor pe lunecuşul 
gheţei. Nu-i ameninţa nimic. 

Anul fusese bun. Vînatul cu spor. 

Amîndoi se gîndeau la țărmurile mărilor calde, unde înfloresc şi rodesc 
portocalii. Pe amîndoi îi rodea dorul de casă, de copii, de grădinile cu 
trandafiri. 

Egon nu-şi găsea astîmpăr. I se părea că au început să se lenevească şi 
să se îngraşe. 

— Ce-ar fi să tragem o raită pînă în celălalt capăt al insulei? îşi 
întrebase tovarăşul. Mai sînt două săptămîni pînă la plecare. Facem cîteva 
cercetări şi observaţii, pe care să le comunicăm societăților ştiinţifice... 
Prea stăm aici ca nişte pensionari... 

— Fie pe placul tău! încuviinţă Otto. 

Aşa se înțelegeau întotdeauna din puţine cuvinte. 

Au pus înaintea puilor de urs alb mîncare pe-o săptămînă în cuşca lor. 

Au încărcat în sănii provizii, puşti, cartuşe, au înhămat cîinii şi au 
pornit. Voios se mai anunţa drumul chiar din primele ceasuri! 

Fără grijă, fără peripeții. 

La capătul insulei celei mari se afla alta mai mică. 

Acolo au zărit de departe, cu ocheanul, doi urşi, plimbîndu-se pe țărm. 

Aceştia-s ai noştri! rostise Egon, frecîndu-şi mîinile cu bucurie. 

— Pregăuiţi-vă blănile, Moş Martinilor! adăugase Otto. Şi aşteptaţi 
numai puţin! O să vă trimitem un mic glonț să vă gîdile în urechi. 

Au trecut pe-o punte de gheaţă. Vînatul a mers din plin. Două gloanțe, 
doi urşi, două blăni încărcate în sanie. 

Cît despre cercetări şi observaţii? 

Umpluseră un carnet de notițe. Nu, n-au pierdut timpul! 

Dar la întoarcere, deodată, sloiul s-a despicat, a înghiţit săniile şi cîini, 
proviziile şi munițiile, armele şi blănile calde încă; a înghițit tot şi deschi- 
zătura s-a astupat apoi cu lespedea de gheaţă, ca un capac de ladă. 

Erau amîndoi oameni tari. Încercaţi, căliți de viaţa plină de primejdii şi 
de asemenea surprize. După întîia strîngere de inimă şi-au făcut socoteala 
că-i despart de colibă numai patruzeci şi opt de ore de drum drept. Au 
întins-o la drum. 

— Bine măcar că mi-am scăpat luleaua cu chibriturile! rostise Egon, cu 
un început de ris. 

Îşi aprinse luleaua. Mergeau fluierînd. 

Păgubiseră arme, muniții, hrană, carnetul cu însemnări, două blăni de 
urs de toată frumuseţea, săniile. 

Mai întristaţi erau de soarta cîinilor. Fuseseră tovarăşi credincioşi, 
ascultători, bravi, deprinşi cu viața în zăpezi şi pe gheţuri. Trecuseră de 
multe ori prin primejdii grele împreună. l-au pierdut, iar moartea lor le 
strecura o mîhnire în suflet. 

Egon se oprise din fluierat. 

— Mai ales după Sibir îmi pare rău! spuse cu glas încet. Îți aduci 
aminte?... El m-a scăpat din ghearele ursului alb acum doi ani, cînd mă 
trîntise la pămînt Moş Martin şi începuse să muşte din umărul meu. Mai 
port semnul... Sibir i-a sărit în gît. Moş Martin m-a lăsat pe mine, ca să 
sfîrşească răfuiala cu dînsul. M-am ridicat... Am apucat puşca. Pac! Gata 
cu Moş Martin! S-a dat peste cap şi s-a lățit pe zăpadă cît era de mare. 

Dar prietenul lui nu-l mai asculta. Se oprise şi privea cerul, zarea, cu un 
început de nelinişte. 


Bătea un vînt subţire; se iscase din miazănoapte, şi într-acolo, în zare, 
se arătau nori plumburii. 

— Semn rău! rosti clătinînd din cap. 

Egon nu mai cuvîntă nimic. Şi amîndoi au grăbit pasul. 

L-au grăbit; cu toate acestea pasul lor a fost mai încet decît al viscolu- 
lui. 

I-a ajuns furtuna zăpezii din urmă. Într-un ceas nu s-a mai cunoscut cer 
de pămînt. Nu mai vedeau înaintea ochilor. Se împiedicau, cădeau, se 
ridicau orbiţi de pulberea sticloasă şi înghețată. Au prins de veste că, în loc 
să meargă înainte, rătăceau drumul. S-au pitulat după un adăpost. De atunci 
urgia n-a mai contenit. 

Ceasuri şi ceasuri au trecut, cu acelaşi chiot în urechi, cu aceleaşi valuri 
usturătoare, izbite în obraz. lar acum nu-şi mai simt mîinile, nici picioarele, 
nu se mai pot mişca, îi cuprinde îngheţul, moartea înspăimîntătoare care 
preface trupul în sloi. 

O clipă urgia s-a potolit. Vîntul a stat. A mai trecut o suflare. 

Şi deodată cerul s-a înseninat, limpede, cu soarele înclinat spre apus. 

Amîndoi ascultau. Au ridicat capetele. Adică au început să le ridice. 
Dar muşchii nu se mai supuneau. Capetele au căzut îndărăt. Era prea tîrziu. 
Istoviți de foame, sleiți de ger, nu se mai puteau clinti din culcuşul lor de 
zăpadă. 

— O cheamă Maria... Are să uite cuvîntul tată!... începu să aiureze 
Otto. 

Apoi rămase cu ochii sticloşi, căscați spre cerul sticlos. 

Egon era culcat pe-o coastă. El nu vedea cerul. Vedea întinderea 
gheţoasă a insulei, măturată de zăpadă, acolo unde la capătul celălalt se 
afla coliba lor, cu învelişul cald, cu hrană şi cu aparatul de radio, care nu 
mai are pentru cine culege chemările depărtate ale lumii, din văzduh. 
Privea, iar lacrimile îi îngheţau în gene. 

Atunci înaintea ochilor i se ivi o arătare. O arătare de delir. 

Un urs alb. Un urs alb apropiindu-se. Dar în loc să se apropie ca toți 
urşii albi, în patru labe, ursul acesta al delirului înainta în salturi, în tumbe, 
salutînd, răsucindu-se în paşi de vals, lipind călcîiele, defilînd... 

Egon, vînătorul, închise ochii. 

Ştia acum că, fară îndoială, s-a apropiat clipa morţii, de vreme ce ochii 
lui încep să vadă asemenea amăgitoare năluciri. Închise ochii aşteptînd 
moartea degeraţilor, care îngheaţă sîngele inimii, după ce le-a înşelat 
mintea cu arătări nebuneşti. 

Lacrimile abia apucau să se rostogolească din gene şi se prefăceau în 
boabe îngheţate. Copila lui... Poate cînta acum la pian lecţia ei, fără nici o 
grijă... Poate se uita la albumul de fotografii; la chipul din perete. Întreabă: 
„Mămico, oare tăticu' are să-mi aducă puiul de urs pe care mi l-a făgăduit 
la plecare?... Spune, mămico? De ce plîngi?...” 

Egon simți că se cufundă în somnul cel mare şi negru, de unde nu se 
mai întoarce nimeni. 

Dar un bot cald, o răsuflare fierbinte, îi atinse obrazul. 

Ursul îl împingea, mirat de nemişcarea omului. Îl împingea, îi lingea 
obrazul, nările, ochii. Se trăgea îndărăt, aşteptînd. Nu înţelegea de ce stau 
oamenii aceştia încremeniţi, de ce n-au glas, de ce nu ridică mîinile, de ce 
nu se deşteaptă din somn. 

Fram nu înţelegea aceasta. 

Le cunoscuse mirosul de departe. Mirosul lui, care îl înşela altădată, 
care nu mai prindea lămurit apropierea fiarelor sălbatice, îi vestise din 
depărtare că se află oameni pe aci, oameni din lumea cea de dincolo de 
gheţuri. Alergase într-un suflet. Îi primea la el acasă, cu semnele lui de 
prietenie, cu tumbe vesele, cu salturi şi salutul care le place lor. Şi acum îi 
găsea neclintiți. 

Făcu trei paşi îndărăt. 

Salută: 

— Haide! Pe mine nu mă păcăliți cu una, cu două! 

Recunoscuse, întins jos, pe vînătorul care-l întovărăşise altădată pînă la 
insula pustie, îi dăduse libertatea şi-i purtase de grijă să-i ascundă provizii 
în cămara din stîncă. Îşi arăta bucuria întîlnirii în felul său. Cu tumbe şi 
salturile lui. 

Egon deschise ochii. Îşi adună toate puterile şi glăsui: 

— Otto! E Fram, Fram... Mă auzi? Fram, de la Circul Struţki. 

Celălalt aiura: 

— O cheamă Maria!... N-are să mai spună nimănui cuvîntul tată. Are 
să uite cuvîntul tată... 

El nu auzea nimic. Privea cu ochii goi în cerul gol. 

Atunci, abia atunci, cu judecata lui învățată de la oameni, Fram 
înţelese! Şi nu stătu mult la îndoială. Mătură zăpada cu labele, îngrămădi 
oamenii alături, se culcă peste ei să-i încălzească, aşa cum îl învățase 
dresorul odată, în tinereţea lui, să joace într-o pantomimă de la Circul 
Struțki. Oamenii erau atît de desprinşi de lumea aceasta şi atît de sleiți de 
puteri, încît nu încercau să priceapă ce se întîmplă cu dînşii. Un urs alb. Un 


urs sălbatic. Chiar un urs care a fost odată la circ, dar s-a sălbăticit. Ce 
puteau aştepta de la dînsul? 

Pînă acum ani şi ani de zile vînaseră urşi albi. Venise ceasul să cadă şi 
ei, fără arme, fără putere, vînat în ghearele unui urs alb. Dar de ce nu 
începuse să le sfarme ţeasta cu dinții, ca focelor şi morselor? De ce întîr- 
zie? Mai repede! Să se sfirşească o dată cu chinul acesta... 

Unul aiura: 

— O cheamă Maria... Împlineşte doi ani... N-are să mai spună nicioda- 
tă... niciodată cuvîntul tată... 

Celălalt repeta în neştire: 

— E Fram... L-am cunoscut bine... E Fram, cu tumbele lui. Hai! Mai 
repede, Fram!... Muşcă... Sfîrşeşte!... Ai milă, Fram, şi termină odată!... 

Pe urmă, glasurile lor s-au stins înăbuşite. Din delir au trecut în somn. 
Un somn ciudat. Cald. Poate aşa e somnul morții? Aşa se spune că e 
moartea prin îngheţ. Degeră mîinile, degeră picioarele, se încetinează 
sîngele sleit, iar muribunzii se visează la căldură, simt dogoarea în obraz, 
în piept, în ochi. 

Aşa a fost şi somnul lor. Visul lor... Nu mai sfirşea... Cînd au deschis 
ochii, o blană grea, dar fierbinte le apăsa piepturile. Au încercat să mişte 
întîi o mînă, pe urmă un picior. Mîna se supunea. Piciorul se supunea. 

— Egon! 

— Otto! 

Erau glasurile lor. Îşi auzeau, îşi recunoșteau glasurile lor. 

Nu era moartea. Nu era somnul cel mai mare şi negru, cu visul morților 
de ger. 

Învelitoarea de blană, de deasupra, dădu semne de viaţă. Se ridică 
singură. Îi dezgheţase o plapumă vie. 

Fram sări în patru labe, pe urmă în două. 

Salută cu palma la tîmplă. 

Cei doi vînători, deşteptați din morți, se înălțară în capul oaselor. 
Priveau unul la altul; priveau la urs. 

— Dă-mi pipa, Otto! Toată istoria aceasta mă face să cred c-am visat. 
Numai o pipă are să mă convingă de-s viu ori mort!... 

Egon se pipăia, într-adevăr, să se încredinţeze dacă era viu ori mort. 
Nimic îngheţat. Miinile mişcau, picioarele la fel. Ce nemărginită plăcere să 
simţi degetele trosnind! Iar ursul de circ aştepta cu laba la tîmplă. 

— E Fram! Nu-ţi spuneam eu că e Fram?... 

Vînătorul sări în picioare. Se clătină de foame. Se rezemă de stînca de 
gheaţă şi merse împleticindu-se pînă la ursul alb. 

Nu putea spune gîndurile întregi, aşa cum creşteau în creierul lui 
istovit. 

Rostea numai: 

— Ceea ce ai făcut tu, Fram!... Ceea ce ai făcut tu, Fram!... 

Şi, cu obrazul ascuns în blana ursului, începu să plîngă. 

Otto se ridicase şi el. 

Erau acum doi oameni, doi vînători de urşi, sprijinindu-se fară putere, 
la pieptul unui urs. 

Fram îi îndepărtă încet cu labele. El era deprins cu oamenii tari şi mai 
mîndri. Pe urmă parcă mai înţelegea că nu era timp acum de bocete. 
Undeva, aproape, avea o peşteră cu proviziile lui. Vînat căpătat de la alți 
urşi, cu tumbe şi salturi, aşa cum îşi cîştiga el prînzul şi cina, alungînd pe 
ceilalți urşi cînd se ivea cu salturile lui mortale. 

Îi târî într-acolo. 

— Ce facem? întrebă Otto. 

— Vezi bine... Semnele lui au ele vreun rost. Eu aş pune rămăşag că ne 
cheamă la masă... Nu m-ar mira de loc! 

Şi nu s-au mirat de loc 

Ospăţul lui Fram era modest. Un singur fel. Carne de focă. Aşa cum era 
lista lui de bucate. 

Vînătorii s-au îndestulat. Au prins putere. Au început să privească 
îngrijoraţi spre apus, unde soarele se apropia de linia zării. Începea 
amurgul polar. 

Ultima săptămînă cînd se mai încumeta o corabie să călătorească pe 
oceanul pustiu. 

Pe amîndoi îi cuprinse o frică. Dacă a sosit cumva corabia lor? Dacă a 
plecat? 

Nu mai era timp de pierdut. Cu două bucăţi de carne îngheţată în 
spinare s-au îndreptat spre capătul insulei. 

— Numai de n-am da peste vreun urs alb!...Fără arme, nimic nu s-ar 
mai alege de noi! 

Vorbise Otto. 

Dar Egon arătă spre Fram, care mergea lîngă dînşii, legănîndu-se în 
patru labe, ca un cîine uriaş: 

— Cît timp avem tovarăşul acesta cu noi, nu văd nici o primejdie! Sînt 
sigur că are el vreun ac şi pentru cojocul fraților săi... Nu e aşa, Fram? 


Auzindu-şi numele, Fram se ridică în două labe, salută, ca un soldat 
care spune: „La ordin!”, apoi se lăsă mai departe în patru labe şi continuă 
drumul alături. 

Nu putea vorbi. Dar ar fi voit să arate că pentru fraţii lui are un ac de 
cojoc mai cruțător şi mai fără primejdie decît gloanţele din armele ome- 
neşti. 

Au mers şaizeci de ore, în loc de patruzeci şi opt. Au mers cu opriri şi 
odihne, după cît se simțeau de istoviţi. 

Corabia nu sosise. Îi aştepta coliba lor de lemn, cu paturi călduroase, cu 
aparatul de radio. Îi aşteptau în cuşcă şi cei trei pui de urs. Scînceau 
flămînzi. 

Fram înconjură de cîteva ori cuşca. Mormăi. Privi la oameni, privi la 
uşă. Apoi trase încet zăvorul!... Puii nu îndrăzneau să iasă afară. Îi trase 
Fram de ceafă, unul cîte unul. Îi împinse cu piciorul în spate, să-şi vadă de 
drum. 

Cei doi vînători priveau cu mîinile în buzunare, cu pipele în colțul 
gurii. 

— Aş putea să jur că ursul acesta are o judecată omenească! rosti Egon. 
ÎI vezi? Nu mă miră că ştie să deschidă un zăvor. Aceasta a învăţat-o de la 
circul lui, printre oameni... Mă miră însă cum de i-a trecut prin cap să-şi 
elibereze puii din neamul lui... 

— Cînd vom povesti întîmplarea asta, lumea are să rîdă şi are să spună 
că nu ne-am lăsat de palavre vînătoreşti. Tu ce părere ai, Fram, prietene 
Fram?... 

Fram mormăi. Daca ar fi ştiut să vorbească, ar fi povestit că mai 
cunoaşte el undeva, într-un trib eschimos, un copil care a pățit la fel şi, fără 
îndoială, că s-a pomenit cu faima de cel mai mare mincinos, înainte încă de 
a deveni mare vînător. Mormăi. Se uită cu înţeles spre coliba unde se afla 
înăuntru cutia minunată care cînta. 

— Ne roagă să dăm drumul la radio! începu să rîdă Egon. Acesta e 
ursul cel mai amator de muzică din cîți am cunoscut eu în viaţă!... 

Intră în cabană şi răsuci resortul. 

Din ţările de departe a înviat armonia culeasă prin văzduhuri. Cu botul 
pe labe, Fram asculta cu ochii închişi. Nu muzica îi plăcea lui. Ci amintirile 
pe care le deştepta această muzică. Oraşele de departe, înviind cu soarele 
cald de acolo, cu luminile lor multe, cu străzile şi grădinile lor. Copiii 
întinzînd cornetul cu bomboane ca să-l împartă Fram cu alții; mîinile sfioa- 
se abia îndrăznind să-i atingă blana cu o dezmierdare uşoară. Băieţaşul cu 

ochi sclipitori şi cu nasul cam cîrn, în seara unei reprezentații de adio, 
dintr-un asemenea oraş de departe... 


Corabia sosi cu semne de mare grabă. Ancorase în larg şi trimise două 
bărci să încarce blănurile vînătorilor. Fram privea şi înţelegea. În ochii lui 
se lăsase ca o umbră de întristare. 

Oamenii priveau la el şi nu înțelegeau. 

— Îmi pare rău să-l lăsăm aci! vorbi Egon. Parcă m-aş despărţi de un 
prieten. 

— Dar e făcut pentru viaţa de aici! Aceasta e soarta lui. Adu-ţi aminte 
că, atunci cînd l-ai adus, îl trimisese Circul Struţki tocmai fiindcă tînjea 
după locurile lui de aici, de la el, de-acasă... 

Amîndoi vînătorii intraseră în colibă să verifice dacă n-au mai uitat 
ceva. 

Cînd au ieşit, Fram se făcuse nevăzut. L-au căutat. L-au strigat. 

— Păcat! Ar fi trebuit să ne luăm rămas bun de la el... Ai văzut cum se 
mirau toți marinarii? 

Egon se urcă pe un vîrf de stîncă să privească. De acolo, de sus, se 
vedeau şi cele două bărci oprite lîngă țărm. 

— Priveşte! rosti vînătorul cu uimire. Te mirai unde e Fram? El e gata 
îmbarcat. Ne-a luat-o înainte! 

Într-adevăr, Fram se urcase în barcă. Stătea cu spatele întors spre 
insulă, în jurul lui, marinarii încercau să-l alunge. Dar Fram stătea neclintit, 
una cu barca. 

— Aşadar... începu Otto. 

— Aşadar — sfîrşi Egon — îl luăm cu noi! E dorinţa lui. N-o spune, 
dar o arată destul de lămurit. 

Amîndoi vînătorii au coborit ţărmul de stîncă. Lopeţile erau gata să 
despice apa, spre corabia din larg. 

Egon a pus palma pe umărul ursului alb, întrebînd: 

— Iubite Fram, aşadar te întorci în lumea noastră, pentru totdeauna? 
Atunci de ce nu-ți iei rămas bun de la locurile acestea acoperite de ghețuri? 
Bagă de seamă, a doua oară nu mai fac un drum, ca să te duc îndărăt!... 

Ca şi cum ar fi înţeles întrebările, ca şi cum i-ar fi dat de gîndit, Fram a 
întors ochii încet şi s-a uitat îndelung la locurile pe care le părăsea. Apoi se 
răsuci în barcă şi rămase cu privirea ațintită înainte, spre lumea cea de 
departe, de dincolo de gheţuri şi de ape. 

— Hai!... rostiră vîslaşii, îndemnîndu-se. Dă-i drumul! Înainte!... 

